
Tolkien cel veşnic verde 



Prefaţă 



Am adunat în această carte articolele dedicate lui J. R. R. 
Tolkien. 

In marea lor majoritate, ele au apărut în revista de critică 
science-fiction „Pro-Scris", fondată în 17 iulie 2000 de Cătălin 
Ionescu. Toate rubricile publicaţiei aveau ca titluri nişte jocuri de 
cuvinte: „Pro-Dus", ,J > ro-File'\ ,Pro-Gresii" , „Pro-Porţie", „Pro- 
Poziţii", „Pro-Puneri" , „Pro-Teste" , ,J ) ro-Teze , \ „Pro-Ton". O bună 
parte dintre articolele apărute în secţiunea „Pro-Eminenţe" a fost 
dedicată părintelui hobbiţilor, lucru care a stârnit unele proteste 
critice. Dimensiunile câtorva texte au fost reduse (ca număr de 
semne tipografice) şi astfel au văzut lumina tiparului în revista 
„Caiete Silvane" din Zalău (redactor-şef Daniel Săuca), în cadrul 
rubricii „Estetica imaginarului". Un articol a fost selecţionat de 
Mihaela Cernăuţi-Gorodeţchi şi l-am rescris conform cerinţelor 
academice pentru a putea fi preluat de către revista ,ficta Iassyensia 
Comparationis" (Universitatea din Iaşi). Cel mai amplu dintre toate a 
fost întocmit la cererea lui Robert Lazu, pentru antologia „7. R. R. 
Tolkien: Credinţă şi imaginaţie" (Editura Hartmann, Arad, 2005). 

Titlul volumului şi al primei secţiuni este dat de un ciclu 
destinat să evidenţieze dragostea şi respectul marelui scriitor 
englez faţă de Natură, parte a Creaţiei Divine, care ne cuprinde ca 
parte componentă, deşi mulţi dintre noi contestă cu trufie faptul că 
am fi doar nişte molecule minuscule, angajate în marele circuit al 
fluxului vital, prin a cărui perturbare ne ameninţăm propria 
existenţă ca specie şi indivizi. în articolul „în legătură cu Tolkien" 
din volumul „Magie", Isaac Asimov considera că Inelul Suprem 
simboliza tehnologia industrială, „care a dezrădăcinat vegetaţia şi 
a înlocuit-o cu structuri urâte, învăluite în nori de fum greu, cu 
miros de chimicale". în ciuda caracterului lor distructiv, omul 
renunţă cu greu la invenţiile care îi fac viaţa mai comodă, chiar şi 



Franciscus Georgius 



atunci când îi pun existenţa în pericol. Preţul este cel al otrăvirii 
mediului înconjurător şi, implicit, al distrugerii sănătăţii urmaşilor 
noştri, părintele hobbiţilor" este un artist militant, un pictor al 
peisajelor pline de verdeaţă şi de viaţă, un „impresionist" 
îndrăgostit de satele unde obştea se adună sub Copacul Petrecerii, 
un cetăţean bonom al Feeriei, dornic să trăiască într-o ţară care are 
silueta Arborelui Alb pe stindard. Astfel trebuie înţeleasă 
sintagma „veşnic verde", ca o contopire naturală a suflului viu cu 
traiul cotidian. 

A doua secţiune cuprinde semnalări şi recenzii critice ale 
volumelor şi articolelor apărute la noi, referitoare la corpul 
textelor traduse, monografii, studii academice, antologii critice, 
lucrări de popularizare, texte destinate comunităţii „gamer"-i\or 
sau publicului larg. 

Spre surprinderea mea, ultima secţiune, destinată prezentării 
omului J. R. R. Tolkien, a căpătat un caracter surprinzător de 
intim şi îl prezintă pe marele scriitor în nişte ipostaze inedite, 
posibil şocante pentru unii: jucător de rugby, tată de familie, 
traducător al celor mai importante rugăciuni în limbile elfilor. 
Sunt laturi pe care le regăsim şi în paginile cărţilor sale, strecurate 
ca nişte „interconexiuni ascunse ale realităţii". 



Tolkien cel veşnic verde 



Tolkien cel veşnic verde 



Mitologii vegetale 



Cu mult înainte ca Sauron să forjeze Inelul Suveran, Feanor, 
„cel mai renumit dintre eldari în ceea ce priveşte măiestria 
artistică şi cunoaşterea tradiţiei", a făurit silmarilii, cele Trei 
Nestemate care au fost furate ulterior de Melkor, valarul decăzut, 
devenit mai târziu Morgoth vrăjmaşul. In apele pietrelor 
fermecate, zice Tolkien în Anexa A la „Stăpânul inelelor", eldarul 
a închis strălucirea lui Telperion şi Laurelin, cei Doi copaci din 
Valinor. 

Povestea acestora se găseşte în „Quenta silmarillion", de 
unde aflăm că arborii legendari s-au ivit pe un dâmb acoperit cu 
iarbă, aflat în faţa porţii de apus a cetăţii Valmart, „ cea cu multe 
clopote". După ce a creat minunatul tărâm Valinor, Doamna 
Yavanna a sfinţit colina Ezellohar, numită şi Corollaire (Coron 
Oiolaire, adică „Dâmbul veşnicei veri"), apoi s-a aşezat şi a cântat 
o rugăciune în care şi-a cuprins gândurile legate de tot ce creşte în 
lume. Doamna Nienna a ascultat-o tăcută, doar lacrimile îi şiroiau, 
udând iarba. Restul valarilor stăteau în linişte şi priveau, astfel 
încât acel ceas al începutului n-a fost tulburat de nici un fel de 
zgomot. 

în văzul tuturor, pe colină au apărut doi puieţi, care, în vreme 
ce Yavanna cânta, au început să se dezvolte, copăcel-copăcel, 
până când au ajuns arbori mândri şi semeţi. Telperion era argintiu, 
cu frunze de un verde închis şi ramurile înţesate de flori ce 
picurau rouă unei lumini argintii. Laurelin avea frunze de un verde 
deschis, cu marginile aurite, iar florile-i răspândeau o ploaie aurită 
pe pământ. Apariţia lor a marcat începutul calendarului din 
Valinor. 

Tot din „Istoria silmarililor" aflăm că Melkor a văzut lumina 
lor şi, împreună cu monstruoasa creatură Ungoliant, i-a atacat pe 
valari în vreme ce sărbătoreau Prima recoltă. El a sosit ca o negură 

şi şi-a înfipt lancea cea întunecată în inima Copacilor, iar 
ţesătoarea de întuneric le-a supt seva şi i-a ucis. Iar de atunci 
înainte luminile copacilor au dăinuit doar în strălucirea silmarililor 
şi în cântecele ielelor. 

Domnul Manwe le-a poruncit preaputernicelor Yavanna şi 
Nienna să-şi folosească ştiinţa tămăduitoare şi să vindece rănile 
înveninate. Dar oricât a cântat Yavanna şi oricâte lacrimi a vărsat 
Nienna, n-au putut să salveze copacii. înainte să se sfârşească, pe 
una din ramurile lui Telperion s-a deschis o ultimă floare argintie, 
iar Laurelin a rodit o poamă de aur, pe care Yavanna le-a cules cu 
grijă, Manwe le-a sfinţit şi le-a înmânat lui Aule, să fie 
înflăcăratul Anar şi blânda Isil, Soarele şi Luna Pământului de 
Mijloc. 

Şi deoarece Telperion fusese foarte iubit în Valinor, Yavanna 
a creat o copie a lui, un copăcel pe care valarii l-au numit 
Galathilion. El avea coaja albă, dar nu răspândea nici un fel de 
lumină şi a fost plantat într-o grădină aflată la poalele turnului 
Ingwe, Mindon Eldalieva, un far ce lumina până departe ceţoasa 
mare. 

Galathilion a avut mulţi lăstari, care s-au răspândit în 
Eldamar. Unul dintre ei a fost cel numit Celeborn, cel sădit în Toi 
Eressea. Din sămânţa lui a răsărit Nimloth, puietul care a fost dus 
de oameni în Numenor. El a constituit podoaba grădinii regale din 
Armenelos, iar cronica Akallabeth aminteşte că înflorea numai 
seara, iar mireasma florilor sale parfuma aerul nopţii. 

Apoi Sauron, slujitorul lui Morgoth, a făurit Inelele Puterii. 
Nouă dintre ele au fost date regilor care-i cârmuiau pe oameni, 
şapte piticilor, trei elfilor, iar pe ultimul, Inelul Suveran făurit în 
adâncul vulcanului Orodruin, Sauron 1-a păstrat pentru sine. 
Inşelându-i pe regi, Seniorul întunericului şi-a construit fortăreaţa 
Barad-dur în Mordor. 

în vremea lui Ar-Gimilzor, cel de-al 22-lea rege, arborele 
Nimloth n-a mai fost îngrijit şi a început să se usuce. Inziladun, 
fiul său cel mare, ce a domnit sub numele elfesc de Tar-Palantir, a 
îndreptat această stare de fapte. El a prevestit că, atunci când 
Copacul Alb se va veşteji, şirul regilor din Numenor se va isprăvi. 

Din păcate, el a avut ca urmaş doar o fată, care a cedat 
puterea uzurpatorului Ar-Pharazon. Sauron a reuşit să-1 
amăgească pe noul rege şi 1-a câştigat de partea lui Melkor şi al 
întunericului. Atunci i-a cerut să-1 taie pe Nimloth, dar Ar- 
Pharazon n-a îndrăznit, deoarece se temea că prevestirea 
predecesorului său se va împlini. 

Aşa prinţul Isildur, fiul lui Elendil, unul dintre Devotaţii care 
au refuzat să se supună Răului, a avut răgazul să se strecoare în 
curtea regală din Armenelos şi a reuşit să rupă un fruct. Gărzile ce 
păzeau Copacul Alb din ordinul lui Sauron l-au surprins pe 
cutezător şi l-au rănit grav, însă Isildur a reuşit să fugă şi, cu mare 
greutate, a dus preţioasa poamă în Romenna, apoi a căzut ca mort. 
Amandil a răsădit în secret sămânţa, iar în primăvara următoare 
din ea a răsărit un lăstar, iar Isildur s-a ridicat vindecat din patul în 
care zăcuse până atunci fără conştiinţă. 

Sauron a înălţat un templu negru dedicat lui Melkor în chiar 
centrul Armenelosului şi în cele din urmă 1-a convins pe Ar- 
Pharazon să cedeze, promiţându-i că va izgoni Moartea din lume, 
astfel că Nimloth a fost tăiat, iar din lemnele sale a fost clădit 
primul rug de jertfă înălţat pentru slăvirea lui Melkor. Mai târziu, 
regele a atacat Valinorul, ca să cucerească viaţa eternă din mâinile 
Seniorilor din Apus. Numenor a fost scufundat în apele mării, iar 
Tărâmurile Nemuritoare au fost îndepărtate pentru totdeauna 
dintre hotarele acestei lumi. 

Elendil şi fiii săi, Isildur şi Anârion, au reuşit să scape de la 
Cădere, deoarece plecaseră îmbarcaţi în nouă corăbii, purtând cu 
ei un vlăstar de Nimloth şi cele Şapte Pietre Văzătoare (palantirii), 
daruri primite din partea eldarilor. Exilaţii au fost aruncaţi de 
furtună pe ţărmul Pământului de Mijloc, unde au întemeiat 
regatele Arnor (în Nord) şi Gondor (în Sud). 

Faptele lor au fost perpetuate de cântece. In cartea a treia din 
„Stăpânul inelelor", după ce forţele Binelui l-au învins pe 
vrăjitorul trădător Saruman şi l-au lăsat în turnul cel negru al 
Orthanc-ului, sub paza enţilor, oamenii-copaci cunoscuţi şi sub 
numele de „păstori ai pădurilor", hobbitul Pippin îl aude pe 
vrăjitorul Gandalf îngânând un cântecel: 

Corăbii-nalte şi regi înalţi 
De trei ori trei 
Ce-au adus din ţinutul năruit 
Peste mări vălurite, ei? 
Şapte stele, şapte pietre 
Şi-un arbore înălbit. 

Elendil şi fii săi au întemeiat capitala Osgiliath şi au construit 
turnurile din Minas Ithil şi Minas Anort, cetate amintită ca Minas 
Tirith în „Stăpânul inelelor". La început, Isildur a plantat puiul de 
Nimloth, amintirea Albului Telperion, în curtea casei sale din 
Minas Ithil. Cu timpul, el a devenit blazonul casei regale din 
Gondor, semnul său fluturând pe steaguri. 

în „Stăpânul inelelor", diferite personaje îl amintesc ca 
simbol al regalităţii în ţara din sudul Pământului de Mijloc. Când 
Frodo priveşte în oglinda Doamnei Galadriel (II. 7), printre 
viziunile sale se numără şi cea a unei oşti ce poartă un stindard cu 
emblema unui copac alb, scăldate în soare, care răpune corăbiile 
negre ale corsarilor. E steagul cusut de Arwen, fiica regelui elf 
Elrond, pentru iubitul ei Aragorn, flamură pe care semnul 
Gondorului e înconjurat de cele Şapte stele şi coroana lui Elendil 
(V.6). 

După bătălia de pe Câmpiile Pelennor, Legolas, prinţul elf, îl 
numeşte pe Aragorn ca „Senior al Copacului Alb". (V.9) 

Faramir, fiul mai mic al majordomului Denethor II, îi 
mărturiseşte hobbitului Frodo: 

- Mi-aş dori să văd iar Arborele Alb în floare, la curţile 
regilor şi să revină Cununa de Argint; iar Minas Tirith să fie în 
pace... (IV. 5) 

Dar pacea este un bun greu de câştigat şi uşor de stricat. La 
finele celui de-al Doilea Ev, umbra lui Sauron s-a întors în turnul 
negru al fortăreţei din Barad-dur şi a atacat din nou. Elendil, 
domnul refugiat din Numenor, s-a aliat cu regele elf Gil-galad şi 1- 

au înfruntat pe Seniorul întunericului la Dagorlad, apoi i-au 
asediat citadela, sub zidurile căreia a pierit prinţul Anârion. 
Ultima bătălie a fost teribilă, în luptă au căzut atât Gil-galad cât şi 
Elendil, dar Isildur a reuşit să-i taie degetul lui Sauron pe care 
stătea Inelul Suveran şi duhul Răului a fost nevoit să fugă. 

După victorie, Isildur a sădit în Minas Anor (viitoarea Minas 
Tirith) un puiet al Copacului Alb, în amintirea fratelui său căzut în 
luptă. El a refuzat să distrugă Inelul Suveran, pe care 1-a pierdut în 
vreme ce a căzut în Anduin, râul cel mare şi a încercat să-şi scape 
pielea, fugind din faţa orcilor care l-au săgetat. In Prăpădul de la 
Câmpiile Stânjeneilor au pierit şi cei trei fii mai mari ai săi. 

Arborele din Minas Anor a supravieţuit până când regele 
Telemnar şi copiii săi au pierit seceraţi de Marea Molimă. Mai 
multe părţi ale regatului au rămas pustii, iar capitala Osgiliath a 
început să decadă, lucru care a permis forţelor întunecate să se 
întărească. Atunci regele Tarondor a mutat curtea regală la Minas 
Anor, unde a adus un alt puiet al Copacului Alb şi 1-a plantat în 
Curtea Fântânii, unde, peste veacuri, hobbitul Pippin i-a zărit 
trunchiul uscat, aplecat asupra unui havuz. (V.l) 

Acest Copac Alb s-a uscat când Eărnur, fiul lui Eărnil, 
ultimul rege din Gondor, a acceptat provocarea Regelui-vrăjitor, 
nazgul-ul ce stăpânea Minas Morgul şi s-a dus să se dueleze cu el. 
Dar acolo a fost prins, dus în turnul torturilor şi nimeni nu 1-a mai 
văzut vreodată. Şirul regilor s-a întrerupt, iar ţara Gondorului a 
fost guvernată vreme de secole de Majordomi. 

După Războiul Inelului şi înfrângerea lui Sauron, prinţul 
Aragorn a fost încoronat ca rege sub numele de Elessar. După 
ceremonie, vrăjitorul Gandalf 1-a dus într-o noapte pe muntele 
Mindolluin şi au urcat pe o potecă unde doar regilor le era 
îngăduit să umble. Au urcat până sub crestele înzăpezite. Aici, „în 
chiar locul unde începea zăpada creştea un puiet, nu mai înalt de 
trei picioare; îi dăduseră frunze noi, lungi, mlădii, întunecate în 
partea de sus şi argintii dedesubt, iar coroana firavă încă purta 
câteva flori ale căror petale albe străluceau precum omătul în 
lumina Soarelui". Era un vlăstar din Cel mai Bătrân Copac. (VI. 5) 

Arborele veştejit din Minas Tirith a fost smuls, cu multă 
veneraţie, din rădăcini şi lăsat să se odihnească, iar în locul său a 
fost plantat vlăstarul găsit de Aragorn. Când hobbitul Frodo, 
Purtătorul Inelului, s-a dus să-şi i-a rămas bun de la rege, 1-a găsit 
şezând lângă fântână împreună cu Arwen, regina sa, care cânta un 
cântec din Valinor, iar Copacul Alb creştea şi înflorea alături. 

Nu se ştie nimic despre soarta acestui arbore şi a urmaşilor săi 
în cel de- al Patrulea Ev. 

Articol apărut în revista electronică „Pro-Scris" nr. 1 (25-26) 
din 16.03.2004 

O salcie năbădăioasă 



Subconştientul colectiv englez păstrează o serie de urme ce 
atestă venerarea copacilor de către celţi. Numai astfel se explică 
imensul succes al studiului „Creanga de aur" de James George 
Frazer şi dragostea cu care John Ronald Reuel Tolkien a descris în 
naraţiunile sale feluritele specii de arbori: mitici, strălucitori, 
maiestuoşi, însufleţiţi, vorbăreţi, gânditori... 

Nu există o naraţiune tolkieneană în care să nu fie amintită 
măcar o frunză (evident, cazul extrem ar fi „Leaf by NiggeF). 
Când caută o modalitate de exprimare a credinţei sale, profesorul 
de literatură engleză veche de la Oxford apelează de la început la 
imaginea arborilor: 

You look at trees and labei themjust so, 

(for trees are 'trees, ' and growing is 'to grow') 

Te uită la copaci şi chiar aşa-i numeşte, 

(căci cuvântul potrivit pentru copaci e „copaci", 

iar pentru creştere, „a creşte")... 

(Mythopoeia) 

Deşi locuieşte în vizuine uscate, săpate sub pământ, măruntul 
popor al hobbiţilor preţuieşte arborii. La sud de Fundătura, 
reşedinţa lui Bilbo Baggins, se afla un copac. Aici s-a stabilit 
cartierul general al celor ce au pregătit sărbătoarea dedicată celui 
care împlinea frumoasa vârstă de 111 ani - „petrecerea mult- 
aşteptată" cu care debutează trilogia „Stăpânul inelor". E arborele 
emblemă doborât de nelegiuiţii ce se înstăpânesc în Hobbiton, pe 
care, în prima versiune a filmului, Sam Gamgee îi zăreşte în 
oglinda Doamnei Galadriel din Lothlorien. In finalul cărţii, după 
ce Inelul Suveran piere dizolvat în lacul de lavă din străfundul 
Muntelui Osândei, iar puterile întunericului se destramă, cei patru 

hobbiţi se întorc acasă şi ,fac curăţenie în Comitat". în locul unde 
s-a înălţat cândva Copacul Petrecerii, Sam Gamgee plantează 
mica sămânţă argintie primită de la zâna Galadriel. Spre 
surprinderea tuturor, din ea a crescut un mândru copac mallorn, cu 
coaja argintie, frunzele lungi şi florile aurii. 

Purtătorul Inelului, Frodo Baggins, nepotul lui Bilbo şi 
prietenul său Merry Brandybuck sunt codreni la origine, adică s- 
au născut şi au copilărit la marginea Pădurii Bătrâne. De aceea, 
când au fost nevoiţi să pornească înspre Răsărit şi au trebuit să 
evite drumurile aflate sub controlul Călăreţilor Negri, s-au 
strecurat pe sub gardul care înconjura imensul codru, un Deli- 
Orman tolkienean, unde copacii n-aveau somn şi se mutau pe 
tăcute de colo-n colo, sub comanda unei puteri ameninţătoare, dar 
care nu îi era aservită lui Sauron. Pe vremuri, arborii au atacat 
Gardul şi au încercat să treacă dincolo, aşa că hobbiţii au tăiat 
câteva sute de trunchiuri de la marginea codrului şi au făcut un 
straşnic foc de tabără cu ele. Avântul cuceritor vegetal a fost 
domolit, dar de atunci relaţiile dintre megieşi au devenit foarte 
tensionate. 

Pe măsură ce înaintau printre arbori, cei patru călători au 
constatat că poteca se abătea sistematic către dreapta şi, în loc să-i 
conducă înspre marginea răsăriteană, i-a dus în miezul Codrului, 
către valea Sălciei. In cele din urmă, au fost nevoiţi să coboare în 
vadul abrupt, prin care curgea un râu întunecat, cu ape cafenii, 
împestriţate de miile de frunze de salcie galbene, uscate, căzute în 
ele. 

Cum străbăteau malul îndreptându-se către amonte, hobbiţii 
au simţit că li se face somn. De vină era atât aerul greu, cald, cât şi 
freamătul frunzelor, care părea să murmure un cântecel liniştitor. 
In cele din urmă, hoinarii s-au oprit să se odihnească sub o salcie 
bătrână, uriaşă, acoperită cu un puf alb. 

„Părea enormă, ramurile răschirate se întindeau ca nişte 
braţe cu multe mâini şi cu degete lungi, trunchiul noduros şi 
contorsionat se căsca în scorburi largi, care trosneau uşor atunci 
când se mişcau ramurile.' 1 '' 

Fără să bage de seamă, drumeţii au căzut în capcana întinsă 
de Bătrânul Om-Salcie (Old Man Willow), care i-a înfulecat în 
scorburi pe Merry şi Pippin, apoi a încercat să-1 înece pe Frodo. 
Numai Sam Gamgee, credinciosul slujitor al Purtătorului Inelului, 
a reuşit să se elibereze de sub vrajă, dar el s-a trezit cu totul 
dezorientat şi neajutorat. 

Salvarea hobbiţilor a venit din partea celui mai misterios 
personaj din lumea Pământului de Mijloc, Tom Bombadil. Precum 
aflăm dintr-o cărticică separată (The Adventures of Tom Bombabil 
and Other Verses), el însuşi căzuse cândva victimă ademenitorului 
de pe mal. Spre surprinderea sa, agresorul a constatat rapid că 
făptura înghiţită nu este un fitecine, ci un spion nedorit, capabil 
să-1 examineze, să-i cerceteze alcătuirea lăuntrică, să înţeleagă 
felul cum soarbe apa. De unde pui că pana de la pălăria veselului 
Tom îl gâdila atât de tare, încât sălciei îi şiroiau lacrimile ca ploaia 
de vară. în cele din urmă, ticălosul a fost nevoit să cedeze şi să-şi 
elibereze prizonierul. 

Majoritatea comentatorilor consideră că Bătrânul Om-Salcie 
este un huorn, o făptură vegetală capabilă să se mişte, 
asemănătoare enţilor, Păstorii Pădurilor din codrul Fangorn. 

în cartea a treia din „Stăpânul inelelor'", capitolul „Lesturi şi 
resturi", Merry a destăinuit prietenilor săi mai multe lucruri 
despre firea acestor fiinţe: 

„Cred că sunt enţi care s-au schimbat aproape cu totul în 
arbori, fie şi numai ca înfăţişare. Stau în pădure sau la poalele ei 
împrăştiaţi, fără să facă vreun zgomot, veghind fără încetare 
asupra copacilor; cred însă că în inima văilor întunecoase sunt 
sute şi mii. Au o mare putere şi se pare că se pot învălui în umbră: 
e foarte greu să-i vezi când se mişcă. Dar o fac. Se pot mişca 
foarte repede, dacă se supără. Stai liniştit şi te uiţi la cele din jur 
sau asculţi vâjâitul vântului şi te trezeşti în mijlocul unei păduri, 
cu arborii mişunând în jurul tău. Au încă glasuri şi pot vorbi cu 
enţii - de aceea, zice Arborebărbos, li se spune huorni - însă au 
devenit ciudaţi şi sălbatici. Sunt primejdioşi. Mi-ar îngheţa 

sângele în vine dacă m-aş întâlni cu ei, fără să fie enţii prin 
preajmă, ca să-i supravegheze.' 1 '' 

Noroc cu năstruşnicul Tom Bombadil, Stăpânul pădurii, al 
apei şi al dealului, cel mai bătrân dintre toţi, fiinţa „dinainte de 
primul strop de ploaie şi prima ghindă", care „a cunoscut 
întunericul de sub stele pe vremea când acesta nu constituia o 
pricină de teamă". Nici una dintre aceste afirmaţii nu sunt 
gratuite, mai cu seamă ultima. Soţul zânei Goldberry (Fragă 
Aurită) a dovedit că a apărut pe lume cu mult înainte de 
întunecatul Sauron, când şi-a tras Inelul Suveran pe degetul mic şi 
n-a devenit invizibil: magia neagră a Vrăjmaşului nu acţiona 
asupra lui. 

El le-a povestit hobbiţilor despre inimile şi gândurile 
copacilor, în special despre Bătrânul Om-Salcie, a cărui inimă era 
măcinată, dar supravieţuia prin puterea regeneratoare a firii sale. 
Era o făptură vicleană, un „duh cenuşiu şi însetat", stăpân peste 
vânturile, apele şi arborii dintre Gard şi Graiurile Gorgane. 
Cântecul sălciei împrăştia o vrajă căreia îi era greu să-i rezişti, 
gândul ei străbătea toată Pădurea Bătrână şi îşi impunea cu 
uşurinţa voinţa asupra fiinţelor obişnuite. Dar îşi aflase naşul. 

Deşi evident mai puternic, Tom Bombadil 1-a lăsat pe 
Bătrânul Om-Salcie să vieţuiască în felul lui obişnuit. Tolkien nu 
ne spune motivul, dar putem să-1 bănuim - dispariţia satrapului 
local, neutra (cenuşiu), ar fi permis pătrunderea unui slujitor al 
întunecimii în Pădurea Bătrână, care ar fi distras acest colţ de 
pace din mijlocul unui tărâm agitat de o confruntare majoră. 

Spre deosebire de J.R.R. Tolkien, poporul român cinsteşte 
salcia, nu se teme de ea, ba chiar o socoteşte drept sfântă. Iată ce a 
scris George Coşbuc în articolul „Din popor": 

„Sunt câteva plante de leac ori bune de vrăji, cărora li se 
închină românul, cu toate că nu le ţine sfinte precum ţinea sfânt 
mai demult orice fag frumos, care sta singuratic pe vro colină 
deschisă de pretutindeni, ori cum ţine astăzi sfânta salcie pentru 
mugurii de Florii." 

De ce este salcia este un copac binecuvântat? Legendele 
populare ne oferă mai multe motive. 

Se spune că atunci când Fecioara Măria a vrut să treacă un 
râu, o salcie s-a aplecat peste ape, pentru a O lăsa să treacă. Maica 
Domnului a binecuvântat salcia, sortindu-i să nu ajungă niciodată 
cărbune şi să fie dusă în fiecare an la Biserică. 

O altă legendă ne spune că salcia a fost cândva un arbore înalt 
şi subţire, asemănător plopului, dar asta numai până când, odată, 
pe vreme de arşiţă, s-au adăpostit sub ea Dumnezeu şi Sfântul 
Petru. Ca să se poată odihni, atotputernicul a preschimbat-o într- 
un copac mai mic, cu rămurişul stufos şi umbra deasă. 

Salcia plângătoare are ramurile atârnate deoarece din ea au 
fost rupte nuielele cu care a fost bătut Domnul de către soldaţii lui 
Pillat. Când a aflat, s-a ruşinat şi şi-a aplecat ramurile şi frunzele 
către pământ. 

Credinţe asemănătoare aflăm şi la alte neamuri şi religii. 

Preoţii evrei foloseau ramurile de salcie, cu care era 
împodobit Templul în răstimpul Sărbătorii Corturilor, în scopuri 
rituale. în ultima zi a Sucot-whxi, ele erau date jos şi scuturate 
până-şi pierdeau toate frunzele, operaţiune magică menită să 
asigure belşugul de ploaie necesar agriculturilor. 

In Tibet, dinaintea sanctuarului din Lhassa se afla cândva un 
zăvoi de sălcii, preţuite pentru capacitatea lor surprinzătoare de a 
renaşte. 

Picturile trasate cu tuş pe mătase ne arată că înţelepţii chinezi 
se retrăgeau adesea sub frunzişul lor, ca să mediteze netulburaţi de 
insecte. 

Dar nu toată lumea împărtăşeşte optimismul popoarelor 
răsăritene. Ruşii occidentali împărtăşesc temerile lui Tolkien şi 
asociază acest arbore cu moartea. Ei cred că acela care plantează o 
salcie îşi pregăteşte cazmaua cu care i se va săpa mormântul. 

Pietrele de mormânt ale reformaţilor (protestanţii maghiari 
din Ardeal, ce urmează învăţătura lui Calvin) sunt împodobite cu 
reprezentările unor sălcii plângătoare, simbol al tristeţii celor 
neconsolaţi. 



Franciscus Georgius 18 

Indiferent de credinţele populare, salcia e cu adevărat un 
copac miraculos. Coaja de pe ramurile tinere conţine acid salicilic, 
un principiu activ care a fost sintetizat sub o formă derivată (acid 
acetil-salicilic) în 1897 de chimistul Felix Hoffmann de la firma 
germană de vopsele Bayer şi a făcut carieră sub denumirea de 
aspirină. 

Dacă veţi consulta lucrările de farmacologie, vei constata că 
Tolkien n-a exagerat când a descris felul în care foşnetul frunzelor 
şi mireasma ramurilor i-au adormit pe hobbiţi. Scoarţa de salcie e 
folosită nu doar pentru vindecarea frigurilor sau a inflamaţiilor 
reumatice, ci şi pentru tratarea insomniilor. 

Figura bătrânului Om-Salcie a inspirat şi alţi autori. De 
exemplu, un personaj la fel de agresiv apare în ciclul Harry 
Potter, sub chipul Sălciei Bătăuşe. Cititorii fac cunoştiinţă cu ea în 
volumul doi {Harry Potter şi Camera secretelor), unde ucenicul 
vrăjitor a aterizat forţat în frunzişul ei. In următoarea carte din 
serie (Harry Potter şi prizonierul din Azkaban), copacul i-a distrus 
frumoasa Nimbus 2000, mătura folosită pentru jocul de vâjthaţ. 
Tot aici, profesorul Lupin i-a destăinuit că violenta făptură a fost 
plantată în anul când s-a înscris la Hogwarths, „Şcoala de magie, 
farmece şi vrăjitorii", împreună cu James Potter, tatăl eroului. 
Printre rădăcinile sălciei se ajungea la un tunel, care ducea către o 
cameră subterană, aleasă de „Ştrengari" drept loc secret de 
întâlnire. Aici, Harry Potter a aflat adevărul despre naşul său, 
Sirius Black. 



Articol apărut în revista electronică „Pro-Scris" nr. 29-30 din 
17.10.2004 

Păstorii copacilor 



Hobbiţii erau nişte fiinţe sociabile, care se adunau cu plăcere 
în câte o crâşmă ca să bea o halbă de bere, să fumeze o lulea, să 
schimbe impresii, să comenteze ultimele ştiri. Iar la sfârşitul celui 
de-al Treilea Ev, veştile nu erau deloc liniştitoare. In „Stăpânul 
inelelor", J. R. R. Tolkien pomeneşte mai multe localuri, în 
special hanuri, ignorate până acum de comentatorii cu morgă 
academică: La iedera (The Ivy Bush), localul preferat de bătrânul 
Ham Gamgee, tatăl lui Sam; Dragonul verde (The Green Dragon), 
crâşma unde aflăm despre existenţa oamenilor-copaci; Poneiul 
cabrat (The Prancing Pony), hanul unde Frodo se convinge de 
proprietăţile magice ale inelului; Buşteanul plutitor (The Floating 
Log), locul unde hobbiţii nu sunt lăsaţi să poposească la 
întoarcere. Dintre toate, Dragonul Verde din Peste Ape (Bywater) 
pare să fi fost cea mai populară cârciumă din regiune. 

In capitolul „Umbra trecutului" (I, 2), cititorul asistă aici la 
discuţia dintre Sam Gamgee şi Ted Roşcovanul, fiul morarului. La 
un moment dat, Sam aminteşte că dincolo de Pârloagele de la 
Miazănoapte a fost zărit un om-copac, de o statură uriaşă, mult 
mai mare decât a copacilor obişnuiţi. Cel care 1-a văzut era un văr 
de-al său, Hal, care lucra pentru domnul Boffin din Peste Deal. 
Omul plecase la vânătoare şi zărise un fel de ulm care traversa 
regiunea cu paşi mari, cât şapte de-ai altora. 

Deşi ascultătorii l-au luat peste picior, Sam avea dreptate, dar 
acest lucru 1-a aflat abia la sfârşitul aventurii, după ce Inelul 
Suveran a fost distrus şi hobbiţii s-au reîntâlnit la Minas Tirith, 
capitala Gondorului. în „Stăpânul inelelor", cel mai adesea 
oamenii-copaci sunt pomeniţi ca „enţi", formă utilizată de către 
vecinii lor rohirrimi, poporul calului alb din Rohan. Prinţul 
Legolas vorbeşte despre ei folosind numele dat de Elfii Cenuşii: 
„onodrimi" (pluralul de la „onod"). în Anexa F este amintită şi 

versiunea „enyd", recomandată ulterior drept „pluralul «corect»" 
pentru forma „ened" utilizată în Gondor (Scrisoarea 168). In 
„Guide to the Names in The Lord ofthe Rings", un îndreptar scris 
pentru a-i ajuta pe traducători, J. R. R. Tolkien dezvăluie că „enf 
e un cuvânt din engleza veche pentru „uriaş''' (giant). 

Conform mitologiei tolkienene, enţii au fost creaţi de 
Yavanna (Cea-care-rodeşte), soţia lui Aule, făurarul îndemânatic 
care s-a retras în subteranele Ardei şi a creat, neştiut de nimeni, 
neamul piticilor. Din „Quenta silmarillion ,, aflăm că Yavanna se 
întrupează uneori în chip de femeie înaltă, înveşmântată în verde. 
Alteori a fost văzută stând asemenea unui copac sub bolta 
cerească, cu ramurile întinse în sus, având Soarele drept coroană 
de frunze. In graiul eldarin, vorbit de Elfii Nobili, i se spune şi 
Kementâri, Regina Pământului. 

Când a aflat că soţul ei i-a creat pe piticii mânuitori de securi, 
iar în curând vor apare şi Copiii lui Iluvatar, elfii (întâii Născuţi) 
şi oamenii (Cei Născuţi După), Yavanna a apelat la Manwe, 
stăpânul Ardei şi i-a amintit de distrugerile săvârşite de 
întunecatul Melkor, îngerul decăzut care a pus capăt Primăverii 
din Ardă (discuţia a avut loc înainte de otrăvirea celor doi Copaci 
din Valinor). 

Pentru a preveni repetarea unor fapte asemănătoare, Yavanna 
1-a rugat să găsească o modalitate reală de protejare a „olvarilor", 
cuvânt elfîc care desemnează făpturile înrădăcinate. Cum ele nu 
pot fugi ca să-şi scape viaţa, iar arborii sunt cei mai mari dintre 
toate acestea, Yavanna a sădit în mintea lui Manwe gândul unei 
rase de copaci care să vorbească în numele tuturor celor care au 
rădăcini şi să-i pedepsească pe cei care le fac rău. Gândul a dospit, 
a crescut şi s-a întins până când 1-a văzut Creatorul. Eru Iluvatar a 
decis: 

„Când se vor trezi Copiii, se va trezi şi gândul Yavannei şi va 
chema la sine spirite din depărtări şi vor coborî ele [...] printre 
olvari şi unele spirite în aceşti olvari îşi vor face sălaş şi li se va 
aduce închinăciune şi mânia lor îndreptăţită va fi auzită. O vreme 



21 Tolkien cel veşnic verde 

doar: cât puterea va fi de partea întâilor Născuţi, iar cei Născuţi 
După vor fi tineri.' 1 '' 

Astfel au apărut enţii, Păstorii Copacilor (Shepherds of the 
Trees). 

Liniştită, Yavanna s-a întors acasă şi şi-a informat bărbatul că 
pădurile au fost puse sub protecţia unei puteri a cărei mânie, „de 
va fi să i-o trezească piticii, se va întoarce împotrivă-le." 

îndemânaticul meşteşugar a ridicat din umeri, lăsând o portiţă 
deschisă vrajbei dintre Neamuri: 

- De lemn tot vor avea trebuinţă. 

Deducem de aici că pe vremea aceea încă nu se formaseră 
zăcămintele de combustibili fosili, iar Aule nu era interesat de 
exploatarea surselor alternative de energie. 

Cel dintâi conflict dintre enţi şi pitici a avut loc la Sarn 
Athrad (Vadul Pietrelor de peste Râul Gelion), în Primul Ev, pe 
vremea lui Beren şi Luthien. Riscându-şi viaţa pentru iubita sa 
Luthien, Beren recuperase unul dintre silmarili, nestematele 
fermecate, din coroana de fier a Vrăjmaşului. Regele elf Elwe, zis 
Thingol (Mantie-Cenuşie), tatăl zânei Luthien, a dorit să prindă 
magica piatră preţioasă în colanul Nauglamir. In acest scop, a 
chemat pe nişte făurari gnomi, care, vrăjiţi de frumuseţea 
bijuteriei, l-au ucis pe domnitor şi au încercat să fugă cu colanul. 
Tentativa a eşuat, iar silmarilul a revenit în cetatea Menegroth. 

Din păcate, moartea regelui a îndurerat-o pe regina Melian, o 
maia (zeiţă) care protejase până atunci ţara cu brâul ei magic. 
Rămasă văduvă, ea a plecat înapoi în Valinor şi a lăsat regatul 
Doriath fără apărare. O mare oştire de gnomi, înarmaţi până în 
dinţi, a coborât din munţi ca să răzbune moartea celor din seminţia 
lor. Profitând de deruta elfilor, piticii au străbătut nestingheriţi 
codrii Doriathului, au reuşit chiar să pătrundă în castelul fostului 
rege şi au furat încă o dată minunatul colan. Aflând de incursiune, 
Beren 1-a chemat pe Dior, fiul său, în ajutor, au adunat elfii din 
Ossiriand şi s-au grăbit să organizeze o ambuscadă la vad. 

Gnomii reveneau victorioşi din Menegroth, dar cu puterile 
slăbite, pentru că pieriseră mulţi dintr-ai lor în asediu. Când au 

ajuns la Sarn Athrad şi s-au urcat pe ţărmul înalt al Gelionului, s- 
au trezit atacaţi de duşmani nevăzuţi; pădurile de pe versanţi s-au 
umplut de sunetul cornilor elfeşti şi din toate părţile au început să 
zboare suliţe şi săgeţi spre ei. Mulţi pitici au fost răpuşi în primul 
atac, dar nu toţi. O parte a scăpat şi, ţinându-se strâns împreună, 
au fugit spre răsărit, spre muntele Dolmed. Atunci, în vreme ce 
urcau pe povârniş, au apărut ca din senin Păstorii Copacilor, care 
i-au împins pe gnomi în codrii întunecaţi ai munţilor Ered Lindon, 
de unde, din cât se povesteşte, nici unul n-a mai apărut. 

Tolkien ne descrie pe larg un atac similar în capitolul 
„Văgăuna lui Helm" din „Stăpânul inelelor'" (III, 7). De această 
dată, lupta s-a dat între orcii trimişi de trădătorul Saruman şi enţii 
chemaţi în ajutor de vrăjitorul Gandalf: 

„Ţinutul se schimbase. Acolo unde se întindea înainte valea 
înverzită, ale cărei povârnişuri înierbate se răsfrângeau peste 
nesfârşite coline, se desluşea acum o pădure. Copacii uriaşi, goi 
şi tăcuţi se înălţau rânduri -rânduri, cu ramuri încâlcite şi 
creştetul încărunţit; rădăcinile lor erau îngropate în ierburile 
înalte şi verzi. Pe sub ei era un întuneric de nepătruns, între 
Stăvilar şi streaşină pădurii aceleia fără nume nu erau nici cinci 
sute de paşi. Acolo dădeau acum bir cu fugiţii falnicii oşteni ai lui 
Saruman, înspăimântaţi de rege şi de copaci. Se revărsară 
dinspre Poarta lui Helm, până când nu mai rămase nici unul 
îndărătul Stăvilarului, dar la poalele lui se strânseră roi, ca 
muştele. In zadar se târau şi se căţărau pe pereţii viroagei, 
încercând să scape. La răsărit, povârnişul văii era prea abrupt şi 
stâncos; din stânga, de la apus, îi urmărea soarta necruţătoare." 

Motivul pădurii care participă la o bătălie şi decide soarta 
confruntării apare frecvent în literatura engleză. Un exemplu 
celebru ar fi tragedia „Macheth" de William Shakespeare. După 
ce, la îndemnul soţiei sale, i-a ucis pe „bunul rege" Duncan şi pe 
thanul Banquo, uzurpatorul Macbeth are mustrări de conştiinţă şi 
începe să se teamă. In actul IV, scena 1, el apelează la cele trei 
vrăjitoare întâlnite la începutul piesei ca să afle de ce anume 

trebuie să se ferească în viitor. Acestea invocă spiritele şi, rând pe 
rând, apar trei năluci. Ultimul duh pare să fie un copil încoronat, 
purtând un copac în mână. El prooroceşte că Macbeth va fi înfrânt 
abia când pădurea de la Birnam îl va înfrunta, urcând pe dealul 
Dunsinane. 

Intre timp, nemulţumiţii se adună sub steagurile lui Malcolm, 
fiul răposatului rege. Pentru ca apărătorii din cetate să nu-i poată 
număra efectivele, Malcolm îi pune pe luptători să-şi taie câte o 
creangă înverzită (actul 5, scena 4). Când, în scena următoare, 
oştirea se pune în mişcare, Macbeth e anunţat de un crainic că un 
întreg crâng vine pe cale. Uzurpatorului nu-i vine să-şi creadă 
ochilor. El piere ucis de Macduff, un om născut prin cezariană 
(nenăscut de o femeie), precum fusese prezis de un alt duh. Să 
amintim aici şi stupoarea Regelui Vrăjitor din „Stăpânul inelelor''' 
(V, 6), căruia i se făcuse o prevestire asemănătoare, că nici un om 
viu nu-i va putea face faţă („No living man may hinder mei", unde 
„man" are şi sensul de „bărbat"), răpus de domniţa Eowyn (o 
femeie) pe Câmpiile Pelennor. 

Copacii joacă un rol important şi în bătălia dintre narnieni şi 
invadatorii telmarieni, din romanul „Prinţul Caspian" de Clive 
Staples Lewis. Narnia este o lume fantastică, creată prin cântec de 
leul Aslan, o figură christică, totodată şi reprezentare solară, şi 
emblemă a Imperiului Britanic. Lewis, unul dintre prietenii cei 
mai dragi ai lui Tolkien, a fost cândva scepticul Misomythus 
amintit în dedicaţia poemului „Mythopoeia", cel care se îndoia că 
poveştile transmit înţelepciunea acumulată în răstimpul mileniilor. 
Ulterior, Lewis a găzduit întâlnirile grupului literar „Inklings" 
(Nelinişti), unde Tolkien a citit mai multe fragmente din 
„Stăpânul inelelor". 

In Narnia se poate pătrunde pe felurite căi: prin dulapul aflat 
în casa Profesorului (Şifonierul, leul şi vrăjitoarea), cu ajutorul 
inelelor magice confecţionate de unchiul Andrew (Nepotul 
magicianului), teleportaţi de sunetul unui corn magic (Prinţul 
Caspian), printr-un tablou (Călătorie pe mare cu „Zori de zi") etc. 
In cel de-al patrulea volum din „Cronicile Narniei", minunatul 
tărâm cade sub stăpânirea telmarienilor, războinici necruţători 

care i-au omorât şi i-au alungat pe pitici, centauri, fauni şi uriaşi, 
au pecetluit buzele fântânilor, copacilor şi animalelor, iar apoi au 
încercat să alunge până şi amintirea lor. Ţara e condusă de 
uzurpatorul Miraz, iar viaţa prinţului Caspian, nepotul de frate al 
regelui, devine nesigură în momentul când regina Prunaprismia 
naşte un moştenitor. 

Caspian fuge şi, la sfatul mentorului său, îi cheamă în ajutor 
pe cei patru regi legendari: Lucy, Peter, Edmund şi Susan. Ei 
trezesc vechea Narnie la viaţă. Apare şi leul Aslan, la a cărui 
chemare se grăbesc să răspundă toate vieţuitoarele, inclusiv cele 
cu rădăcini: fete-mesteceni cu chipuri palide, femei-sălcii cu feţe 
gânditoare, fagi cu aer regesc, bărbaţi-stejari cu ramuri încâlcite, 
ulmi melancolici şi slabi, tufişuri cu părul zbârlit. Ca să evite 
vărsarea de sânge, Marele Rege Peter îl înfruntă pe Miraz în luptă 
dreaptă, dar trădarea lorzilor Glozelle şi Sopespian riscă să 
provoace un măcel. Spre norocul tuturor, intervine falanga 
oamenilor-copaci: 

„Nici nu începuse bine lupta când vechii narnieni văzură că 
inamicul o ia la fugă. Luptători de temut se făcură albi ca varul 
nu de teama de vechilor narnieni, ci de ceva ce vedeau venind din 
spatele acestora, îşi aruncară armele la pământ, urlând: 

- Pădurea! Pădurea! E sfârşitul lumii! 

Dar curând nici strigătele acestora şi nici zgomotul armelor 
nu se mai putură auzi; ambele fură acoperite de urletul copacilor 
treziţi la viaţă care o porniră printre rândurile armatei lui Peter 
şi apoi pe urmele Telmarinienilor. Aţi stat vreodată la marginea 
unei păduri, pe o movilă mai înaltă, când bătea cu furie un vânt 
sălbatic într-o seară de toamnă? Imagi-naţi-vă zgomotul acela. Şi 
apoi imaginaţi-vă că pădurea, în loc să rămână pe loc, se repede 
spre voi; şi că nu mai e alcătuită din copaci, ci din oameni uriaşi, 
care însă arată a copaci, fiindcă braţele lor lungi se unduie ca 
ramurile, iar când dau din cap se scutură de frunze. Cam asta 
vedeau TelmarinieniV 

în cele din urmă, prin excesiva utilizare a motivului, episodul 
intervenţiei providenţiale a luptătorilor vegetali s-a „încopăcif, a 
devenit manierist. Dar personajele imaginate de Tolkien diferă 
fundamental de toate celelalte popoare ale codrului, descrise 
înainte sau după apariţia „Celor două turnuri". Dacă la 
Shakespeare pădurea mişcătoare apare ca o mulţime de crengi ce 
reflectă încărcătura psihologică a atacului surpriză, la C. S. Lewis 
copacii-umblători capătă un caracter episodic, oarecum 
caricatural. 

Copaci războinici, însă incapabili să se mişte, apar şi în 
„Vrăjitorul din Oz" de L. Frank Baum. După demascarea şi fuga 
lui Oz, Dorothy s-a hotărât să părăsească Oraşul Smaragdelor şi să 
meargă la Glinda, zâna cea bună, ca să afle cum poate să ajungă 
acasă. Sperietoarea de ciori, Leul şi Omul de Tinichea (fără a-1 
mai socoti pe Toto) au însoţit-o pe drumul ce ducea către Ţara de 
Miazăzi. După ce au traversat nişte câmpuri verzi cu flori pline de 
strălucire, în zorii celei de-a doua zile au ajuns la un codru. Sperie 
Ciori a încercat să pătrundă de mai multe ori, dar de fiecare dată 
un copac îl prindea cu crengile şi-1 arunca înapoi. A fost nevoie de 
intervenţia hotărâtă a Omului de Tinichea, care a tăiat cu toporul 
ramurile ameninţătoare, ca prietenii să poată depăşi acest obstacol. 

„Ceilalţi copaci ai pădurii nu se împotriviră la trecerea lor, 
aşa că îşi spuseseră că numai primul şir al copacilor putea să-şi 
îndoaie crăcile şi că, pesemne, aceştia alcătuiau un fel de paznici 
ai pădurii şi aveau puterea minunată de a împiedica străinii s-o 
străbată" 

Spre deosebire de aceste întruchipări, enţii din „Stăpânul 
inelelor" formează o veritabilă civilizaţie, una dintre cele mai 
vechi din Pământul de Mijloc, descrisă pe îndelete în capitolul 
,^4rborebărbos" (Treebeard) din „Stăpânul inelelor". 

în 29 februarie 3019, după ce au scăpat din captivitatea 
orcilor care l-au omorât pe Boromir, hobbiţii Merry şi Pippin s-au 
ascuns în codrul Fangorn, pădure situată pe firul râului 
Scăldătoarea enţilor, în partea nordică a ţării Rohan. Potrivit lui 

Gandalf, pădurea şi-a căpătat denumirea de la străjerul ei. Aici s- 
au întâlnit cu Arborebărbos (Fangorn în sindarină), primul ent pe 
care l-au văzut vreodată. Păstorul de copaci este descris în 
amănunţime, autorul prelungind surprinderea eroilor şi a 
cititorului printr-o prezentare deosebit de bogată în detalii. In 
aceste condiţii, nici nu-i de mirare că el constituie o figură de bază 
în iconografia tolkieneană, fiind portretizat de Alan Lee, John 
Howe, Rodney Matthews, Ted Nasmith, Angus McBride, fraţii 
Hildebrandt, David Thierree, Sam Hamrick, Dmitry Terner, David 
Boulbes şi încă mulţi alţii. 

Printr-o cimilitură spusă regelui Theoden, Gandalf sugerează 
că Arborebărbos este cea mai vârstnică făptură de pe Pământul de 
Mijloc de la sfârşitul celui de-al Treilea Ev: 

„Pe când de fier nu se vorbea şi lemnu-n arbori neatins trăia 
Pe când sub lună, tânăr, muntele lucea 
Pe când inelul nu fusese făurit şi nu se născuse mâhnirea 
Atunci, demult, străbătea ea pădurea." 

Arborebărbos nu era chiar atât de convins de acest lucru. 
Entul le-a mărturisit hobbiţilor că la Miazănoapte se află arbori 
mult mai bătrâni. Oricum, din generaţia lui, apărută pe lume 
înainte de căderea Beznei, mai trăiau doar încă doi enţi: Finglas şi 
Fladrif. 

La prima vedere, Fangorn semăna, prin constituţia robustă şi 
dimensiuni, cu un om uriaş (large Man) sau cu un căpcăun (troll), 
având o înălţime de cel puţin 14 picioare (4,3 metri) - cu un pic 
mai mult decât în traducerea Gabrielei Nedelea („vreo 3-4 metri"). 
Capul lunguieţ se afla în continuarea trunchiului, fără nici un fel 
de gât. Partea de jos a chipului era acoperită de o barbă lungă şi 
bogată, de culoare cenuşie, ce pornea ca un mănunchi de crengi şi 
rămurele, care se subţia, se înmuia, pe măsură ce atârna către 
pământ. Se pare că făptura purta un fel de straie scorţoase, verzui- 
cenuşii, ce asigurau un camuflaj perfect. Credem aceasta, 
deoarece Tolkien ne spune că pielea de pe braţele dezgolite nu 

erau deloc zbârcită, ci netedă şi cafenie. Picioarele uriaşe aveau 
câte şapte degete. 

Enţii întâlniţi după bătălia de la Văgăuna lui Helm la poalele 
Viroagei Văgăunii, nu departe de Isengardul unde trădătorul 
Saruman fusese inundat şi izolat, sunt descrişi într-un fel 
asemănător: 

„Dintre arbori se desprins eră trei forme ciudate. Erau ca ale 
căpcăunilor, înalte de mai bine de douăsprezece picioare, cu 
trupuri puternice, zdravene ca ale arborilor tineri; păreau 
înveşmântaţi sau ascunşi în nişte haine strâmte, maronii şi 
cenuşii. Aveau membre lungi, mâini cu multe degete, părul ţepos 
şi bărbi de un verde fumuriu, ca muşchiul.' 1 '' 

Dar, spre deosebire de fanii Godzillei, nu toată lumea rămâne 
uimită de dimensiunile unei făpturi. Pe hobbiţi i-au impresionat 
mai cu seamă ochii lui Arborebărbos: căprui, cu irizaţii verzui, 
solemni, iscoditori. Pippin avea să mărturisească: 

„Simţeai îndărătul lor un puţ imens, plin cu amintiri străvechi 
şi gânduri prelungi, molcome şi liniştite; dar la suprafaţă sclipea 
prezentul, aşa cum bate soarele pe faţa lucioasă a frunzelor unui 
copac imens sau pe unduirile unui lac foarte adânc. Nu ştiu, dar 
părea că era ceva care creştea dedesubt, adormit, ai fi zis că o 
făptură cu frunze şi rădăcini, ceva între adâncul pământului şi 
bolta cerească, se trezise brusc la viaţă şi te cerceta cu aceeaşi 
stăruinţă molcomă pe care-o dovedise, ani fără şir, doar faţă de 
propriile sale treburV 

întâlnirea a surprins ambele părţi. In ciuda cazului relatat de 
Sam la hanul „Dragonul verde", enţii n-aveau nici o idee despre 
existenţa piticuţilor. Oamenii-copaci cunoşteau doar neamurile 
amintite de o poezioară învăţată în copilărie: elfii cei Dintâi 
Născuţi; piticul scormonitor, ce locuia în case fără soare; entul, 
fiul pământului, de-o vârstă cu munţii; omul muritor, al cailor 

stăpân. In cele din urmă, la sugestia lui Pippin, Arborebărbos s-a 
văzut nevoit să adauge listei încă un vers: 

„Hobbiţii de-o şchioapă, ce-n vizuini trăiesc.'''' 

Conform celor împărtăşite Yavannei de Manwe în „Quenta 
silmarillion", odată cu plecarea elfilor şi ridicarea oamenilor, rasa 
enţilor începea să piară. Principalul motiv îl constituia dispariţia 
femeilor-arbori: entsoaţele. 

Cununarea pomilor este încă un obicei larg răspândit pe glob, 
prezent în diferite forme, reflectat şi la noi, în balada populară a 
mărului şi trandafirului. In natură, există specii arboricole dioice, 
sexuate, unde unele exemplare poartă doar flori bărbăteşti, iar 
altele numai flori femeieşti. 

Un prim exemplu ar fi o fosilă vie, rămasă din Terţiar, 
precum Ginkgo biloba (se întâlneşte şi forma „Gingko"), copacul 
cu frunzele în evantai, prezent într-o sumedenie de parcuri 
dendrologice sau grădini botanice. Un Ginkgo se dezvoltă ca enţii, 
încet-încet, fără pripeală şi creşte aşa, molcolm, până la circa 30- 
40 m înălţime. Trăieşte mult, până la 2000 de ani şi rămâne 
sănătos vreme îndelungată, deoarece, fiind răşinos, nu-1 atacă 
ciupercile şi insectele. E remarcat mai ales toamna, când frunzele- 
i devin de un galben auriu. In aceste condiţii, să nu ne minunăm că 
unii comentatori (de ex. Lionel Pras), l-au comparat cu mallornii, 
maiestuoşii arbori din pădurea Lothlorien. Anglo-saxonii îi spun 
„maidenhair trec" - părul fecioarei. In China, unde conurile de 
ginkgo sunt folosite la gătit, s-a încetăţenit obiceiul că pe un 
trunchi de un sex să fie altoită o mlădiţă de sex opus. 

Din antichitate, beduinii au obiceiul de a căsători curmalii, o 
altă plantă dioică. Ei rup inflorescenţele de pe pomii bărbătuşi şi, 
în cadrul unei sărbători fastuoase, polenizează florile curmalilor 
femele, atlasul botanic'''' din 1994 explică obiceiul prin faptul că: 
„astfel se asigură o fructificaţie bogată şi se economiseşte spaţiu 
lăsând într-o livadă întreagă de curmali cu flori femele un număr 
restrâns de curmali cu flori mascule , \ Alţi copaci cu exemplare 
sexuate sunt sălciile, diferitele varietăţi de plop, tisa, ienupărul, 

arborele de pâine, frasinul american, arţarul argintiu, arţarul 
american etc. 

Există şi căsătorii cu semnificaţie magică, între arbori din 
specii diferite. James Frazer aminteşte obiceiul hindus de a 
căsători arborii de mango cu un tamarind sau cu o iasomie. în 
poveştile populare româneşti, se consideră ca arbori masculini 
brazii, varietăţile de stejar şi fagul, în vreme ce salcia şi teiul sunt 
socotite ca feminine. Există o explicaţie mitologică, de sorginte 
antică, a credinţei. în cartea a opta a „Metamorfozelor", Ovidiu 
povesteşte legenda lui Filemon şi Baucis, doi bătrâni săraci, dar 
ospitalieri, care i-au găzduit pe Zeus şi pe Hermes, sosiţi în chip 
de muritori obişnuiţi. în semn de răsplată, zeii le-au transformat 
casa în templu şi i-au rugat să ceară orice. Soţii au cerut 
privilegiul să moară deodată. Odată, cum stăteau în faţa templului, 
Baucis 1-a văzut pe Filemon acoperindu-se cu frunze de stejar, 
fără să bage de seamă că ea însăşi începe să se transforme într-un 
tei. în cele din urmă, cei doi bătrâni s-au transformat complet în 
cei doi arbori. 

Spre deosebire de Filemon şi Baucis, menajul enţilor nu era 
lipsit de probleme, deoarece soţii manifestau preocupări diferite. 
Enţii preferau să cutreiere pădurile, unde primeau învăţătură de la 
elfi şi discutau cu arborii pe care-i păstoreau. Entsoaţele erau 
obsedate de ordine, privită ca fundamentul belşugului şi păcii. Ele 
şi-au amenajat nişte grădini pe placul inimii, unde locuiau şi-şi 
aşteptau consorţii. Dar aceştia preferau compania copacilor 
măreţi, cutreierau codrii neîmblânziţi de pe coastele abrupte ale 
dealurilor înalte, unde săltau pâraiele din piatră-n piatră, aşa că 
treceau arareori prin grădini. în cele din urmă, ca să se ferească de 
Ameninţarea din Miazănoapte, femeile enţilor au trecut Anduinul, 
unde s-au întâlnit cu oamenii şi i-au învăţat să se gospodărească. 
Apoi a urmat războiul dintre Sauron şi Oamenii Mării, iar 
entsoaţele au dispărut fără urmă. Locul straturilor şi holdelor a 
fost ocupat de sterpele Pământuri Maronii din stânga Râului cel 
mare. într-un târziu, când au realizat absenţa lor, enţii au început 
să le caute, să-i întrebe pe oameni, însă au primit răspunsuri 
contrarii, fără noimă. 

Elfii, cărora întotdeauna le-au plăcut să se exprime prin 
muzică, au creat chiar un cântec vesel despre dragostea dintre un 
ent şi o entsoaţă, un fel de „Cântare a Cântărilor'''' copăcească, 
unde iubiţii se cheamă pe rând, în fiecare anotimp, căutând să se 
înfrupte împreună din toate bucuriile vieţii, în cea mai frumoasă 
lume de sub Soare. 



Articol apărut în revista electronică „Pro-Scris" nr. 31-32 din 
20.12.2004 şi 33-34 din 20.04.2005. 

Hobiţii în ţara lui Ceauşescu 



,MarţieniF, cenaclul scriitorilor profesionişti de science- 
fiction din România, şi-a reluat recent activitatea. Am aflat apoi 
cu surprindere şi bucurie că la cea de-a doua şedinţă s-a propus 
afilierea la Societatea Tolkien, pentru că „sunt milioane, 
tolchiniştii ăia, sunt o forţă, dom'le". E posibil ca ideea să fi fost 
inspirată de fervoarea cu care fanii de pretutindeni au sărbătorit în 
3 ianuarie a.c. 111 ani de la naşterea lui John Ronald Reuel 
Tolkien, profesorul universitar de la Oxford care i-a reobişnuit pe 
englezi să creadă în zâne şi să scrie cu rune. Apoi mi-am pus 
întrebarea, la urma urmei, cât de cunoscută, cât de populară este 
opera scriitorului englez în România? Care este impactul ei asupra 
unei societăţi care din 1938 până în 1989, vreme de peste 
cincizeci de ani, a trecut prin cinci dictaturi? 

Prozele lui Tolkien sunt vaste, dar centrate pe istoria 
imaginară a Tărâmului de Mijloc, pământ pe care odinioară au 
trăit sumedenie de personaje de basm, care ulterior s-au retras şi 
au cedat locul oamenilor. Departe de toţi, zmei, iele, uriaşi, trăiesc 
cele mai mărunte făpturi, mai micuţe chiar decât piticii, hobbiţii. 
Ei sunt un fel de spiriduşi aşezaţi la casa lor, care cultivă tradiţiile 
casnice şi spiritul mic-burghez. 

Pe Bilbo Baggins, scriitorul 1-a descoperit în vreme ce 
corecta nişte extemporale. L-a folosit ca personaj într-o poveste 
menită să-şi distreze copiii, pe care apoi a publicat-o cu titlul „The 
Hobbit, or There and Back Again" (Hobbitul, ori până acolo şi 
înapoi, 1937). în timpul celui de-al doilea război mondial, a 
continuat să scrie, a lărgit cadrul acţiunii şi de această dată a pus 
soarta tuturor neamurilor şi fiinţelor în mâinile lor. Romanul, 
vândut în chip de trilogie, se numea „The Lord of the Ring" 
(Stăpânul inelelor, 1954-1955). Sauron, cel mai puternic şi mai 
viclean vrăjitor al tuturor timpurilor a reuşit să le păcălească pe 
ielele pricepute la meşteşugurile magice şi să făurească douăzeci 

de inele magice. Nouă le-a împărţit regilor oamenilor, care şi-au 
vândut sufletele pentru putere. Şapte au fost trimise piticilor ce 
răscoleau măruntaiele munţilor în căutarea bogăţiilor. Trei au fost 
date elfilor, iele înţelepte şi nemuritoare. Iar ultimul, care ar fi 
trebuit să-1 ajute să le stăpânească pe toate celelalte, 1-a păstrat 
pentru sine. Dar în zadar a încercat Sauron să domine lumea, o 
alianţă a neamurilor 1-a învins şi puterea întunecată i-a fost 
destrămată. 

Deşi trilogia formată din „Frăţia inelului", „Cele două 
turnuri" şi ,Jntoarcerea regelui" a apărut după cel de-al doilea 
război mondial, ea nu reflectă explicit nici dictaturile fasciste, nici 
teroarea proletară, în felul în care a făcut-o George Orwell în 
„Ferma animalelor", care a devenit un fel de „Istorie ieroglifică" 
a relaţiilor dintre Stalin şi Troţki. întrucât mulţi oameni cred în 
predestinare {Firul Parcelor. Inşallahl Karma! Toate sunt trecute 
în Cartea Vieţii!), marile opere au alimentat întotdeauna tendinţa 
muritorilor de a căuta peste tot conjuraţii încriptate. Mulţi români 
cred că Revoluţia din 1989 a fost de fapt un film de acţiune regizat 
de Sergiu Nicolaescu după un scenariu scris de Alexandru 
Mironov, inspirat de „Luna e o doamnă crudă" a lui Robert 
Heinlein, unde Ion Iliescu a jucat rolul lui Manuel Garcia O'Kelly 
(Man, pentru prieteni). In realitate, Heinlein reface istoria 
revoluţiei americane din 1776, dar într-un fel în care o apropie de 
toate schimbările politice majore, precum dictatura lui Cromwell, 
căderea Bastiliei ori asaltul Palatului de Iarnă din Petersburg. O 
operă literară nemuritoare este cea care reuşeşte să identifice 
rădăcinile fenomenului social care e motorul intrigii şi să-1 redea 
în toate ipostazele concludente, să-i cuprindă toate semnificaţiile. 
Astfel, devine clar că orice revoluţie viitoare va putea fi raportată 
la romanul lui Heinlein, precum Sauron poate fi reflectarea 
literară atât a lui Cromwell, Hitler, Franco, Peron, cât şi a lui 
Stalin, Ceauşescu, Enver Hodja, Mobutu ori Kim Ir Sen. 

Din această cauză, suspiciunile cenzurii comuniste au 
întârziat mult publicarea ciclului romanesc al lui Tolkien. Primul 
pas, cel cu care nu s-a făcut primăvară, a constituit-o apariţia 
romanului „O poveste cu un hobbit", în cadrul colecţiei 

„Biblioteca pentru toţi copiii" a Editurii Ion Creangă, în 1975. 
Catinca Ralea, traducătoarea şi prefaţatoarea cărţii, s-a străduit să 
identifice elementele comune culturii populare engleze şi 
folclorului românesc şi astfel să creeze o lume familiară cititorului 
de la noi. Astfel trolii devin uriaşi, orcii gnomi, elfii iele, iar 
dragonul Smaug zmeu. Procedeul n-a fost întotdeauna repetat în 
cazul toponimelor, o parte dintre ele fiind lăsate în original. Pe 
coperta din spate figurează o greşeală simpatică, în loc de 
„Domnul inelelor", tălmăcire aleasă de prezentator, corectorul cel 
vrăjit de poveste a lăsat forma eronată „Domnul ielelor". Coperta 
cărţii şi ilustraţiile interioare au fost realizate de una dintre cele 
mai talentate graficiene de la noi, Rusz Livia, care a individualizat 
preafrumoasa ediţie Creangă (Poveşti, Povestiri, Amintiri) din 
1972, a înfrumuseţat poveştile lui Hauff, a desenat aventurile 
piticului Cipi ori cele ale răţoiului Mac. 

Din păcate, lunga călătorie (până acolo şi iarăşi, înapoi) a 
piticuţului angajat de pitici să le recupereze comorile confiscate de 
ticălosul zmeu care s-a cuibărit în inima Muntelui Singuratic n-a 
fost continuată în anii '70 de „Stăpânul inelelor". Cauzele pot fi 
multiple. Goncz Arpâd, traducătorul maghiar, a mărturisit la o 
întâlnire cu copiii de la Gimnaziul Veres Peter, că versiunea 
ungurească a fost strecurată cu greu printre furcile caudine ale 
cenzurii ideologice. Ochiul roşu al lui Sauron şi flamurile roşii sub 
care defilau orcii au trebuit să fie anume explicate pentru ca să nu 
fie confundate cu organele informative atotvăzătoare (care 
dispuneau de ajutorul a sute de mii de Limbi de Vierme) ori 
steagul revoluţionar al partidului. 

A trebuit ca regizorul Peter Jackson să se apuce de treabă 
şi să înceapă ecranizarea trilogiei, pentru ca teribila maşină de 
băgat produse pe gât să-şi înceapă activitatea şi în România. 
Editura RAO International a fost autorizată să publice traducerea 
românească. Treaba a fost încredinţată traducătoarelor Irina Horea 
şi Gabriela Nedelea şi a fost făcută în mare grabă, lucru care a 
prilejuit erori grave ori chiar lipsuri. Nu ne referim numai la faptul 
că nu s-au păstrat sensurile create anterior de Catinca Ralea (care 
a desemnat „gnomii" vizându-i pe „orei" şi nu pe „pitici"), nici la 

faptul că fraze cheie, precum salutul lui Frodo Baggins la 
despărţirea de Gildor Inglorion („o stea străluceşte la ceasul 
întâlnirii noastre'''), sunt transcrise după ureche, ci la faptul că 
toată Anexa E, care cuprindea tâlcul frumoaselor nume ale ielelor 
(elfilor) a fost eliminată, „din motive care ţin de ortografia şi 
pronunţia specifică limbii engleze". Nu ştim ce anume a 
determinat această impietate, o trunchiere inadmisibilă în cazul 
unui autor care a creat un univers cu limba lui cu tot, un grai 
străvechi, dinainte de Babei; e o ciuntire cu care autorul niciodată 
n-ar fi fost de acord şi care i-ar fi apărut ca o lucrare (p)orcească. 

Oricum, cu toate minusurile ei, ediţia RAO International 
are avantajul că oferă cititorului român o primă traducere a 
aventurilor de pe Pământul de Mijloc. Cel interesat poate găsi cu 
uşurinţă textele originale pe internet şi face corecţiile necesare. 
Aici puteţi găsi şi un sit românesc, ţinut de unul Zaibăr (pe listele 
de chat veţi găsi nume mult mai ciudate decât al acestui fan 
tolkienean), care oferă „The Hobbit" şi „The Lord ofthe Rings" în 
format Acrobat Reader (calitatea reproducerii este excepţională, 
însă mărimea fişierelor poate fi prohibitivă pentru internauţii dial- 
up care folosesc serviciile Romtelecom). 

Altminteri, eroica noastră critică literară, care citeşte doar 
prefeţele din cărţile membrilor Academiei şi Plaiul cu boi, nu s-a 
implicat încă în luptele duse de confraţii lor anglo-saxoni. 
Căutând pe internet, am fost uimit să descopăr că articolele despre 
„Stăpânul inelelor'''' prezente pe web se referă doar la filmele lui 
Peter Jackson, regizor care, dacă în „Frăţia inelului" a manifestat 
o oarecare supunere şi adoraţie faţă de opera lui Tolkien, în „Cele 
două turnuri'''' s-a îndepărtat adesea de la litera scrisă (ba chiar, se 
zice, 1-a făcut pe Smeagol să semene cu George W. Bush). Aşa se 
face că o operă care se situează (ca număr de exemplare vândute) 
imediat după Biblie, rămâne în continuare o necunoscută pentru 
tinerii cititori români. Preţul prohibitiv, atât al ediţiei copertate cât 
şi al celei broşate, a făcut ca „Stăpânul inelelor" să nu intre decât 
în marile biblioteci şi într-un număr de exemplare nesemnificativ. 
Grosul tirajului a fost cumpărat, precum a plănuit şi editura, de cei 
puşi în mişcare de campania publicitară de lansare a filmului, 

promoţie gălăgioasă care i-a deranjat şi i-a îndepărtat pe literaţii 
„cu pretenţii". Cronica lui Laurenţiu Brătan, publicată în Revista 
22, nr. 8 din 2002, e semnificativă din acest punct de vedere. 

Românul încă îşi trăieşte groaza şi nehotărârea, el n-a 
pornit pe lungul drum ce duce pe buza Muntelui Osândei şi n-a 
aruncat Inelul Suveran forjat de Ceauşescu, căutat de nazgulii 
călări pe maşini cu girofaruri şi sirene. Suntem încă o ţară supusă 
Mordorului, înspăimântată de hoardele de orei ce defilează sub 
flamurile roşii ale unui trecut pe care nu-1 ştim învinge şi părăsi. 
Dar mai avem o şansă. Câtă vreme în codrii noştri informatici 
vieţuiesc iele, şi oameni ce iubesc cărţile într-atât încât le ştiu pe 
de rost, şi pro-scrişi mucaliţi, şi hobbiţi care nu iubesc aventurile, 
dar le duc la bun sfârşit, norocul va fi de partea Binelui, iar Răul 
va putea fi învins. 



Articol apărut în revista electronică „Pro-Scris" nr. (17-18) din 
11.02.2003. 

Regele Urs 



în mod surprinzător, în opera scriitorului englez John Ronald 
Ruel Tolkien există un erou de unică folosinţă, un personaj totuşi 
important, de vreme ce scriitorul i-a pus în mână, ca să nu zic în 
brânci, soarta bătăliei finale din romanul „O poveste cu un 
hobbit", dar apoi 1-a amintit doar în treacăt în „Stăpânul inelelor''' 
şi a uitat cu totul să-1 pomenească, sub un nume sau altul, în marea 
mitologie „Silmarillion" : Beorn, Regele Urs. 

La o primă vedere, ciudatul personaj pare întrucâtva 
schematic, caricatural, parcă desprins din primele reprezentări 
pictate de primitivi pe pereţii grotelor. Voluminos şi brutal, el n- 
are nimic din stăpânirea de sine a vrăjitorilor, din înţelepciunea şi 
forţa lăuntrică a nemuritorilor elfi, din îndemânarea şi tenacitatea 
piticilor. Are însă multă bunătate în suflet şi ştie să trăiască în 
armonie cu natura, lucru care-1 face să semene, paradoxal, cu 
măruntul neam al hobbiţilor, din care se trag Bilbo şi Frodo 
Baggins. 

Asemănările ţin de natura profundă a acestor atât de diferite 
fiinţe. Comparat fizic cu locuitorii din Comitat, Beorn pare să fie 
alcătuit exact pe dos. 

Micuţii eroi care au salvat Pământul de Mijloc fac parte dintr- 
un popor „discret, dar foarte vechi": scunzi, mai mici decât piticii, 
cu părul cârlionţat, n-au barbă, nu poartă pantofi, deoarece pe laba 
piciorului le creşte o blană cu peri negri şi creţi (podoabă frumos 
periată de orice hobbit care se respectă). Hobbiţii au o fire 
bonomă, uşor de desluşit de la prima vedere: sunt „cam burtoşi", 
au o faţă binevoitoare şi un râs gros şi gălăgios. Se îmbracă în 
culori stridente (mai ales verde şi galben). 

Beorn e un „Schimbă-Piele", care uneori apare sub forma 
unui urs mare şi negru, alteori e un „un om uriaş cu barbă şi păr 
des şi negru, cu braţele şi picioarele mari şi goale, cu muşchi 

noduroşi", ce poartă o tunică de lână care-i vine până la genunchi. 
Unii spun că „se trage din urşii cei mari şi străvechi ai munţilor, 
care trăiau acolo înainte să vină uriaşii". Alţii consideră că se 
trage din primii oameni care au trăit înainte ca Smaug sau ceilalţi 
zmei să se pripăşească în vecinătatea Muntelui Singuratic. E o fire 
închisă, tăcută, bănuitoare, ursuză. „Nu e o persoană căreia să-i 
pui întrebări..." - a tras concluzia vrăjitorul Gandalf. 

Bilbo Baggins locuieşte într-o gaură în pământ, o vizuină 
confortabilă de hobbit, uscată, aerisită, bine întreţinută, lucru atât 
de caracteristic, încât a fost inclus de enţi în poezioara ce descrie 
neamurile ce trăiesc pe Pământul de Mijloc. Beorn locuieşte „într- 
o pădure de stejari şi are o casă mare de lemn", clădită din 
trunchiuri de copaci, înconjurată de grajduri şi hambare. 

Hobbiţii au la intrare „multe cuiere pentru haine şi pălării", 
pentru că ei se bucură întotdeauna să primească oaspeţi, pe care-i 
tratează cu ceai şi prăjiturele, spre deosebire de omul-urs, care s-a 
înconjurat cu „un gard înalt de spini, prin care nu te puteai uita şi 
pe care nu puteai să te caţări", în casă n-are decât un singur 
scaun, pentru că se fereşte de străini, dar trăieşte în bună pace cu 
vitele, albinele şi caii săi: 

„El nu-i mănâncă şi nici nu vânează sau mănâncă animale 
sălbatice. Are mulţi, mulţi stupi, cu albine mari, fioroase, şi se 
hrăneşte mai ales cu smântână şi miere." 

Dar în ciuda aspectului diferit, Bilbo şi Beorn sunt fraţi întru 
suflet, soartă şi îndrăzneală. Tolkien ne sugerează dintru început 
acest lucru prin felul în care piticii vin şi li se prezintă. 

Profitând de o invitaţie formală la ceai, Gandalf i-a trimis pe 
tovarăşii lui Thorin Scut-de-stejar unul câte unul la Bilbo Baggins. 
Bietul hobbit i-a primit surprins şi, presat de nevoia de a se arăta o 
gazdă perfectă, i-a ospeţit, nebănuind că va participa alături de ei 
la aventura vieţii sale, că va fi cât pe ce să fie mâncat de cei trei 
căpcăuni, după care va intra în gura unei peşteri locuite de nişte 
gnomi (goblini) la fel de fioroşi, unde se va întrece în spusul 

cimiliturilor cu enigmaticul Gollum şi va scăpa cu ajutorul 
inelului fermecat descoperit într-un tunel. 

După ce s-au luptat cu goblinii, iar vulturii i-au salvat din 
colţii lupilor Wargi, ceata călăuzită de Gandalf a ajuns la vadul 
Anduinului, în locul străjuit de stânca numită Carroca (Carrock). 
Aici, vrăjitorul i-a rugat pe piticii cei lihniţi de foame să aştepte 
semnalul lui, iar apoi să vină doi câte doi, la câte cinci minute 
distanţă. Gandalf a pornit împreună cu Bilbo în cercetare şi a 
reuşit să-1 captiveze pe Beorn înşiruindu-i aventurile prin care 
trecuseră în ultimele zile. 

întocmai ca şi Şeherezada, care şi-a scăpat viaţa ţinându-1 cu 
sufletul la gură pe padişah vreme de 1001 de nopţi, vrăjitorul din 
„O poveste cu un hobbit" i-a înglobat, rând pe rând, pe toţi 
tovarăşii săi în derularea firului narativ şi 1-a pregătit pe 
suspiciosul Beorn pentru întâlnirea cu cei 13 pitici: 

„- Tocmai treceam peste munţi cu unul sau doi prieteni..." 

„- Ne-am adăpostit într-o peşteră, hobbitul şi cu mine, şi alţi 
câţiva prieteni..." 

„- Gnomii au ieşit pe acolo şi au înhăţat hobbitul, piticii şi 
detaşamentul nostru de căluţi..." 

„- Era şi Marele Gnom acolo, cu treizeci sau patruzeci de 
gărzi înarmate şi mi-am spus: «Chiar dacă n-ar fi legaţi unul de 
altul cu lanţuri, ce poate face o duzină împotriva unei cete atât de 
mari ?»" 

„- Am numărat câţi suntem şi am văzut că nu mai era nici 
urmă de hobbit. Nu mai rămăsesem decât paisprezece." 

„- Stăteam acolo, cu lupii înnebuniţi la picioarele noastre şi 
cu pădurea care începuse să ardă din loc în loc, când s-au pornit 
şi gnomii să coboare de pe dealuri şi să ne descopere. Au început 
să ţipe de bucurie şi să cânte cântece în care îşi băteau joc de noi. 
CINCISPREZECE PĂSĂRELE COCOŢA TE ÎN CINCI BRAZI. 

Stratagema lui Gandalf a dat roadele aşteptate. In fapt, firea 
urşilor e foarte diferită, „de la blajin la bătăios", ne avertizează 
vânătorii, precum scriitorul clujean Ionel Pop, un bun povestitor, 

atât de puţin cunoscut şi citit de generaţia actuală, acelaşi urs are 
o mulţime de toane - niciodată nu poţi ştii în care îl găseşti şi ce 
va face faţă de tine.''' Acelaşi lucru 1-a repetat şi Gandalf, când i-a 
avertizat pe pitici: 

„- Trebuie să băgaţi de seamă să nu-l supăraţi, că cine ştie ce 
se poate întâmpla. Poate fi îngrozitor la furie, cu toate că e destul 
de prietenos când e mulţumit. Numai că vă previn că se supără 
uşor." 

Când 1-a creat pe Beorn, Tolkien s-a inspirat mai ales din 
literatura popoarelor nordice, unde ursul este un animal temut şi 
respectat. Fenomenul nu e deloc singular în opera profesorului din 
Oxford. Gandalf, vrăjitorul, este mai puţin modelat după Merlin, 
magul jumătate zeu, jumătate demon, ce 1-a crescut pe regele 
Arthur (în irlandeză, „artos" înseamnă de asemenea „urs") şi 1-a 
ajutat să dobândească sabia Excalibur, cu care a apărat Britania de 
atacurile saxonilor. Spre bucuria finlandezilor, Gandalf poartă 
multe din trăsăturile lui Văinămoinen, eroul din „Kalevala", 
prietenul vulturilor, făuritorul corăbiilor năzdrăvane, fratele 
fierarului Ilmarinen. 

Profesorul Virgil Nemoianu enumera în convorbirile purtate 
pe internet cu Robert Lazu (grupate în volumul „înţelepciunea 
calmă") mai multe calităţi ale autorului englez : 

„Tolkien are inteligenţă, are cultură, are ingeniozitate. Ştie să 
construiască un univers alternativ. Ştie să ne amintească de 
viziunile măreţe ale unor trecuturi îndepărtate." 

„Gestul de recuperare duce la o îmbogăţire a prezentului, 
care nu mai rămâne sever, implacabil, mecanic, ci e silit să-şi 
dezvăluie ambiguităţile şi multiplicităţile" 

într-adevăr, părintele hobbiţilor a preluat din vechile lieduri, 
saga şi epopei o serie de trăsături pozitive, precum simţul 
dreptăţii, nobleţea şi curajul, în încercarea de a contura un ideal 
cavaleresc, care să preschimbe moralitatea lumii contemporane. Şi 



Franciscus Georgius 40 

prototipul lui Beorn, Regele Urs, este un luptător de origine 
scandinavă: Beowulf, „hoţul de miere", eroul preferat al lui 
Tolkien, căruia i-a dedicat un întreg studiu, „Beowulf: The 
Monsters and the Critics". N-a uitat de el nici atunci când s-a 
aventurat în regatul imaginar al Feeriei şi a scris studiul „On Fairy 
Stories", o analiză a poveştilor cu zâne : 

,^4cum însă mă refer la rămăşiţele păstrate din cele mai vechi 
povestiri englezeşti despre Faeria (ori hotarele ei), deşi puţin 
cunoscute în Anglia, ca să nu mai pomenesc de transformarea 
băiatului-urs în cavalerul Beowulf sau să explic strecurarea 
căpcăunului Grendel la curtea regelui Hrothgar." 

Legenda lui Beowulf a circulat vreme de secole povestită şi 
recitată de menestreli, apoi un călugăr medieval a consemnat-o în 
scris. Traducerea românească a fost realizată de Dan Duţescu şi 
Leon Leviţchi, apoi publicată de Editura pentru Literatură 
Universală în 1969. Unele fragmente (cânturile XX, XXI, 
XXXIX, XLIII) se găsesc şi în primul volum al antologiei de 
poezie engleză", apărută în 1981 la Editura Minerva, în colecţia 
„Biblioteca pentru toţi" nr. 1072. Un rezumat al poemului se află 
în recent apărutul volum, „Lumea lui Tolkien" de Robert Lazu, 
unde ni se semnalează şi episoadele care au fost preluate şi 
remodelate de Tolkien în romanele ce-i au ca eroi pe hobbiţi. 

Spre deosebire de entuziasmul şi admiraţia lui Tolkien, Szerb 
Antal, un alt anglicist, cândva profesor la catedra de specialitate 
din cadrul universităţii din Budapesta, nota cu maliţiozitate în 
propria-i „Istorie a literaturii universale" (1941): 

„In general, principala caracteristică a lui Beowulf o 
constituie limbuţia. 

Povestea constă doar înfăptui că viteazul Beowulf omoară un 
monstru, care bântuia prin pivniţele unde slujitorii regelui 
Hrothgar îşi beau berea, apoi o ucide pe şi mai monstruoasa 
mamă a monstrului. Odată terminată treaba, se întoarce acasă; la 
bătrâneţe, moare rănit în lupta cu un dragon ce scuipă foc. 

Faptele ar fi neîndestulătoare pentru o epopee de câteva mii de 
versuri, dacă Hrothgar şi Beowulfnu şi-ar aminti în răstimpuri de 
tinereţile lor şi, mai cu seamă, dacă autorul din vechime n-ar 
relua evenimentele de câteva ori. Cu toate că este cel mai vechi 
cântec eroic german de care ştim, putem afirma fără îndoială că a 
fost creat într-o perioadă târzie, de decădere a genului eroic. In 
istoria înfăptuirilor spirituale, vârsta unei apariţii nu este dată de 
anul când a fost creată, ci de poziţia în cadrul culturii respective. 
Valoarea artistică a lui Beowulf precum şi a celorlalte epopei 
anglo-saxone, este conferită tocmai de decadenţa tânguirii, de 
durerea reţinută cu care e petrecută isprăvirea bucuriei.'''' 

In legende, ursul apare ca animalul totemic din care se trag 
mai multe case regale europene. L-am pomenit deja pe miticul 
Arthur, regele Camelotului. In „Dicţionarul de magie, 
demonologie şi mitologie românească", Ivan Evseev îl aminteşte 
pe Mieszko, viteazul din care se trage dinastia cnejilor din 
Polonia. Printre urmaşii lui Beowulf se numără regii legendari ai 
Suediei, întemeietorii precum Eriksson cel Bătrân (867-950), 
cunoscut ca „Bjorn" (Ursul) şi fiul său Erik Victoriosul (930- 
994/995), supranumit „Bjornsson", adică ,fiul Ursului" . 

Numele apare în istorie şi purtat de oameni simpli. Islandezul 
Gunnbjorn Ulvsson a zărit pentru prima oară, undeva departe, spre 
apus, coastele insulei de gheaţă pe care ulterior proscrisul viking 
Erik Torvaldsson cel Roşu a botezat-o Groenlanda, „Ţara Verde". 
In vremuri mai apropiate de noi, să-1 amintim pe marele scriitor şi 
patriot norvegian Bjornsterne Bjornson, pe care dramaturgul 
Henrik Ibsen 1-a urât o viaţă întreagă, dar s-au împăcat la 
bătrâneţe, când băiatul său a luat-o de soţie pe fata lui Bjornson. 
In muzică, una din iniţialele ce formează numele formaţiei ABBA 
provine de la Bjorn Ulvaeus. Foarte cunoscut la noi este fostul 
tenismen Bjorn Borg, care a fost căsătorit cu o româncă. 

Şi pe meleagurile noastre trăiesc oameni care îi poartă 
numele. Ivan Evseev enumera formele: Ursu, Ursea, Ursan, 
Ursache, Ursei. în Iorgu Iordan (Dicţionar al numelor de familie 
româneşti) mai găsim variantele: Ursac, Ursace, Ursaciuc, 

Ursariu, Ursăcel, Ursăcescu, Ursăceanu, Ursăchioaiei, 
Ursăchescu, Urseanu, Ursenescu, Ursescu, Ursianu, Ursoianu, 
Ursoiu, chiar Ursoniu, Ursuc, Ursula, Ursulea, Ursuleac, 
Ursuleanu, Ursuleasa, Ursulescu, Ursuleţ, Ursulianu, Ursulică, 
Ursuţ, Ursuţiu, Urşeanu, Urşianu. Numele de familie al marelui 
sculptor Constantin Brâncuşi vine de la „brâncă", laba ursului. 

Respectul europenilor faţă de urşi este împărtăşit şi de un 
popor ce trăieşte în cealaltă extremă a continentului euroasiatic, în 
munţii din insula Hokkaido, aflată în nordul Japoniei sau în 
peninsula Kamceatka. Ainu sunt nişte oameni albi, scunzi, 
bărboşi, un popor vechi şi mărunt, care nu se ştie de unde a apărut. 
Ei îl cinstesc pe Zeul Munţilor, din care cred că se trag. Să-1 cităm 
pe James George Frazer, care le-a consacrat un capitol din 
monumentala lucrare „Creanga de aur": „au o legendă care spune 
că o femeie a avut un copil de la un urs ; şi mulţi ainu care trăiesc 
în munţi se mândresc că ar coborî dintr-un urs." 

J. G. Frazer ne descrie în amănunt un obicei al acestor 
vânători primitivi: Sărbătoarea Ursului. Către sfârşitul iernii, 
bărbaţii pleacă în sălbăticie şi capturează un pui de urs. Adus în 
sat, el este încredinţat unei femei, care îl alăptează o vreme, apoi 
puiul e hrănit din mână sau din gură. Micul ursache e răsfăţat de 
toţi din casă, se joacă împreună cu copiii, iar adulţii îi împlinesc 
toate poftele. Când creşte şi începe să se obrăznicească, este mutat 
într-o cuşcă de lemn, solid întocmită, unde rămâne vreme de 2-3 
ani. Animalul este hrănit din belşug cu peşte şi cu mei până vine 
timpul să fie sacrificat. Uciderea se face toamna sau iarna şi nu 
seamănă deloc cu tăierea porcului de la noi, ci constituie un ritual 
aparte. 

Mai întâi, ainu îşi cer scuze de la zei, spunând că, atât timp 
cât au putut, şi-au tratat oaspetele cât se poate de bine, dar acum 
nu-1 mai pot hrăni şi trebuie să-1 ucidă. Apoi îşi invită rudele şi 
prietenii, unii dintre ei aflaţi în sate îndepărtate. Chemarea e la fel 
de minuţios şi politicos întocmită ca şi invitaţia la ceai trimisă de 
un hobbit: 

„Eu, cutare sau cutare, sunt pe cale să sacrific mica şi iubita 
făptură divină care sălăşluieşte în munţi. Prietenii şi stăpânii mei 
iau parte la ospăţ; ne vom uni în marea bucurie de a trimite zeul 
pe celălalt tărâm." 

Când lumea se adună, un staroste ţine o cuvântare şi îl roagă 
pe urs să nu se supere că va fi expediat înapoi la strămoşii săi, 
deoarece i s-au pregătit suficiente merinde şi este rugat să se 
întoarcă printre ei, pentru un alt sacrificiu. Apoi ursul este scos din 
cuşcă, legat cu frânghii, săgetat cu săgeţi boante, menite doar să-1 
înfurie, nu să-1 rănească. In cele din urmă, după ce şi-a irosit 
forţele, gâtul animalului e prins între două bârne şi sugrumat. 
Uneori, un arcaş de elită îi dă lovitura de graţie, cu o săgeată 
trimisă direct în inimă. 

Apoi i se jupoaie pielea şi i se taie capul. Craniul descărnat va 
fi atârnat în faţa colibei, deoarece în el vieţuieşte spiritul protector 
din munţi, care va proteja casa. Bărbaţii beau sângele cald sau se 
mânjesc pe trup şi pe haine, ca să aibă succes la următoarele 
vânători. Carnea este fiartă, niciodată friptă. Victima este prima 
ospeţită, i se pune sub bot o halcă din propria-i carne, găluşte de 
mei, peşte uscat. Ursul este rugat din nou să spună părinţilor săi ce 
bine a fost tratat, pentru că astfel va fi lăsat să revină şi să fie 
crescut iar de ainu. Abia apoi conducătorul ceremoniei se înclină 
respectuos în faţa „vasului darului" şi începe să împartă carnea 
tuturor. Fiecare trebuie să primească şi să guste, pentru a primi o 
parte din marile puteri ale animalului, în special forţă şi curaj. Cel 
căruia nu i se oferă o bucată este socotit ca exclus din comunitate. 

J. G. Frazer descrie obiceiurile asemănătoare, consemnate la 
popoarele siberiene, precum ghiliaki, goldi şi orotchi. 

Şi în Europa există o Sărbătoare a Ursului, mult mai blândă în 
manifestări, pe care o ţin atât românii cât şi ungurii de la noi. Se 
zice că de Stretenie, la Martini, în 2 februarie (întâmpinarea 
Domnului, Sărbătoarea Sfinţirii Lumânărilor, Candelaria), ursul 
se trezeşte din somnul său de iarnă şi iese din bârlog. Dacă vremea 
e friguroasă şi ceţoasă, începe să-şi caute de mâncare, semn că se 

va desprimăvăra repede. Se mai crede că dacă gârla e îngheţată, 
frigul se prinde de coada vulpii, cumătră îl trece dincolo şi ne 
scapă de el. 

Dacă în această zi e soare, ursul se sperie de umbra sa, se 
întoarce în vizuină şi se vâră înapoi în culcuş, semn că iarna va fi 
lungă. Acelaşi înţeles îl semnalează şi apa care picură de pe 
streşini în această zi. 

Vremurile n-au fost întotdeauna la fel de paşnice pe la noi. 
Herodot ne povesteşte în „Istorii" (IV, 94) că din patru în patru 
ani dacii îi trimiteau mesageri lui Zamolxis. Luau câte un om 
curat, îi spuneau toate păsurile şi-1 azvârleau în suliţi. Dacă omul 
nu murea, era certat, pentru că a comis cine ştie ce păcat. 
Zalmoxis a fost reformatorul religios al dacilor, un sclav educat la 
şcoala pitagoreicilor, apoi eliberat. El s-a întors în ţară şi a devenit 
sfetnicul regelui, mare preot şi apoi zeu. în „Viaţa lui 
Pythagoras", scriitorul antic Porphyrios din Tir ne-a transmis 
informaţia că numele divinităţii geto-dace provine din cuvântul 
trac „zalmos" (piele), deoarece pruncul Zalmoxis a fost înfăşat 
după naştere într-un petec din blană de urs. Romulus Vulcănescu 
vorbeşte despre „nebrida" din piele de urs pe care o purta 
Zalmoxis pe umăr şi-1 citează pe Reys Carpenter, care a arătat că 
partea a doua a numelui Gebeleizis, „beleizis" este egală cu 
„meleizis", adică „mâncător de miere" în limba tracă. 

Vechii greci o cinsteau pe zeiţa Artemis, fecioara dedată 
vânătorii, sora Soarelui. In Efes i-au ridicat un templu trecut 
printre cele şapte minuni ale lumii. Romanii au preluat-o sub 
numele de Diana. Iată de unde se trag preafrumoasele zâne ale 
codrilor româneşti: Sânziana, Cosânzeana. In „Dicţionarul de 
mitologie generală", Victor Kernbach aminteşte amănuntul că, 
deşi ursul nu este prezent ca atare în mitologia greacă, preotesele 
Artemisei se înveşmântau în haine croite din blană de urs, în 
timpul dansurilor rituale. 

Folclorul românesc a rămas puternic marcat de pecetea 
acestei forţe supraomeneşti şi supranaturale, ţinute în frâu de 
cuminţenia şi curăţenia sufletească a fecioarelor sfinte. 

După naştere, la pătuţul pruncului vin cele trei ursitoare (mai 
rar, şapte sau nouă), care îi stabilesc soarta. Ele sunt trei fecioare 
sau zâne foarte frumoase, înveşmântate în alb, sunt aşteptate cu 
pâine şi sare, lăsate pe o măsuţă alături de un ulcior cu apă sau vin 
şi, uneori, un vas cu miere ori câţiva bănuţi. Ursitoarele ori torc şi 
deapănă firul vieţii (Ivan Evseev crede că numele ursitoarelor se 
trage din latinescul „ordlor" - a urzi), ori citesc destinul trecut în 
Cartea Ursitelor, iar ceea ce menesc ele sigur se împlineşte, nici 
Dumnezeu nu poate schimba hotărârea lor. 

în acest sens, reprezentativ este basmul „Finul lui Sânpetru". 
Domnul Dumnezeu şi Sfântul Petru umblau prin lume. Pe 
înserate, ei au ajuns într-un sat. Au cerut găzduire la un om bogat, 
care, văzându-i săraci şi cu hainele prăfuite a refuzat să-i 
primească. In cele din urmă au nimerit la un om sărac, dar fără 
noroc, cu o mulţime de copii. Gospodarul i-a primit şi le-a făcut el 
de mâncare, deoarece femeia lui sta gata să nască. 

Când pruncul a venit pe lume, Sfântul Petru s-a oferit să-1 
năşească. Noaptea, când au venit ursitoarele, naşul a tras cu 
urechea şi a auzit cum prima i-a hărăzit frumuseţe finuţului, a 
doua i-a dăruit bogăţie, iar a treia a proorocit că va muri în ziua 
nunţii. îngrijorat, Sfântul Petru 1-a juruit pe fericitul tată că îl va 
chema la cununia feciorului, altfel va ieşi cu necaz. Anii au trecut, 
omul a început să prospere şi prins cu treburile gospodăriei, a uitat 
de promisiune. 

în ziua când băiatul trebuia să meargă la cununie, l-au gătit de 
mire şi l-au urcat pe un cal. Când să treacă peste un podeţ, bidiviul 
s-a speriat şi 1-a azvârlit din şa, iar mirele a murit înecat în apa 
pârâului. Abia atunci şi-a adus aminte socrul mare de vorbele 
naşului şi s-a gândit la el. Sfântu Petru a apărut instantaneu şi s-a 
dus la Dumnezeu să-şi scape finul. Domnul i-a spus, ai auzit, 
Petre, asta i-a fost ursita, există o singură cale să-1 scapi, dacă 
cineva dintre cei apropiaţi vrea să-i dea parte din viaţa sa. 

Naşul s-a întors şi i-a întrebat pe rând, pe tată, pe mamă, pe 
fraţi, pe surori, care ar fi dispus să-şi dea din firul vieţii ca să-1 
învie pe băiat, dar nimeni din familie n-a vrut să facă acest 
sacrificiu. în schimb, când i-a spus miresei cum stau treburile, ea a 

acceptat imediat, cu condiţia ca ursitoarele să taie şi să înnoade în 
aşa fel încât ea şi soţul ei să moară deodată. Evident, povestea s-a 
terminat cu nunta tinerilor, o petrecere care lesne ar fi putut să se 
transforme într-o înmormântare. 

In „Mica enciclopedie a poveştilor româneşti", Ovidiu Bîrlea 
înşiruie şi alte cazuri de excepţie, când destinul cuiva a fost 
preschimbat prin efortul unor persoane apropiate. Un băiat a aflat 
în vis că-şi va omorî părinţii în ziua când va împlini 20 de ani, de 
aceea el a plecat în lumea largă şi a ajuns în Ţara Lupului, unde s- 
a salvat cu ajutorul unor câini năzdrăvani. într-o altă poveste, fiul 
cel mic de împărat a reuşit să-1 omoare pe zmeul care, după ursită, 
ar fi trebuit să mănânce trupul tatălui său. Intervenţia poate veni 
din însăşi partea ursitoarelor, care, se povesteşte, ar fi avut un 
frate mut. Când un fecior de crai şi-a aruncat mireasa în râu, să 
scape de ea, frăţiorul le-a rugat să schimbe soarta fetei, iar 
ursitoarele, uimite de faptul că mutul a prins glas, i-au împlinit 
dorinţa. 

Romulus Vulcănescu susţine în volumul „Mitologie română" 
că Ceasul Rău şi Ceasul Bun, cu echivalentele lor Nenoroc şi 
Noroc, constituie agenţii care împlinesc hotărârile ursitoarelor. 

Fără îndoială, ursita stă scrisă şi în stele. In mod interesant, 
cuvântul „urs" apare în „Silmarillion" o singură dată, când 
Tolkien ne povesteşte cum anume a luat naştere „Valacirca" 
(Secera Valarilor), numele constelaţiei cunoscute la noi ca Ursa 
Mare (Carul Mare). Cele şapte stele au fost făcute de Doamna 
Varda din stropii de rouă culeşi de pe frunzele miticului arbore de 
argint, Telperion. Ea a făurit şi alte stele noi, mai luminoase decât 
celelalte, pentru a-i întâmpina pe elfi, întâii Născuţi, care aveau s- 
o cheme drept Elentâri, Regina Stelelor. 

Ivirea elfilor s-a făcut sub semnul constelaţiei Orion, sub care, 
zice Geo Bogza, s-a născut Mihai Eminescu, geniul artistic al 
poporului român. Cazul nu e singular în literatura universală, 
deoarece şi Petofi Sândor, poetul naţional maghiar, s-a născut tot 
într-o noapte de iarnă, după ce clopotele bisericii din Kiskoros au 
anunţat venirea Anului Nou. 

Elfii au botezat frumoasa constelaţie de iarnă Menelmacar, 
„Spadasinul Cerului", cel cu centură strălucitoare, „care prevesteşte 
Ultima Bătălie ce se va da la sfârşitul tuturor timpurilor". Ele s-au 
zărit şi pe cerul Bethleemului, în noaptea în care printre oameni a 
coborât Domnul Dumnezeu, întrupat în Prunc. Să ne amintim de cele 
trecute în Evanghelia după Matei: 

„Să nu credeţi că am venit să aduc pacea pe pământ; n-am venit 
să aduc pacea, ci sabia." (Matei 10:34) 

Despre ce fel de sabie este vorba? Când îşi avertizează ucenicii 
în Joia Mare asupra apropierii ceasului când va fi vândut, 
Mântuitorul spune: 

,^4cum, dimpotrivă, cine are o pungă, s-o ia; cine are o traistă, 
de asemenea, s-o ia; şi cine n-are sabie, să-şi vândă haina, şi să-şi 
cumpere o sabie." (Luca 22:36) 

Lui Isus I se oferă imediat chiar două săbii, pe care Le respinge, 
aşa cum a refuzat să folosească armele şi împotriva celor trimişi de 
Templu să-L aresteze. Când Sfântul Petru 1-a atacat pe robul marelui 
preot şi i-a tăiat urechea, Iisus 1-a oprit şi a vindecat rana: 

„Pune-ţi sabia la locul ei; căci toţi cei ce scot sabia, de sabie 
vor pieri." (Matei 26:52) 

înţelegem de aici că sabia de care a vorbit apostolilor nu era 
menită să fie folosită împotriva oamenilor, pentru a împiedica 
Patimile şi Răstignirea. Ea e mai degrabă o armă a spiritului întrupat 
în Cuvânt, care trebuie pregătită, ţinută la îndemână, pentru lupta cu 
propriile îndoieli şi cu puterile întunericului, bătălie care va începe la 
ceasul ursit. Faptele de neînţeles pomenite mai sus sunt lămurite în 

primul capitol din Apocalipsă, unde Apostolul Ioan descrie venirea 
Domnului: 

,Jn mâna dreaptă ţinea şapte stele. Din gura Lui ieşea o sabie 
ascuţită cu două tăişuri şi faţa Lui era ca soarele când străluceşte în 
toată puterea lui." (Ap. 1:16) 

Pentru a învinge Răul, e nevoie mai întâi de toate de cutezanţa 
de a-1 înfrunta şi de tărie în suflet - una fără cealaltă nu face nimic. In 
„Stăpânul inelelor''' se povesteşte că, după ce regele Elendil a pierit 
împreună cu fiul său Anârion în bătălia de pe Câmpiile Stânjeneilor, 
Isildur a luat în mână ciobul rămas din Narsil, sabia tatălui său şi i-a 
tăiat lui Sauron degetul pe care purta Inelul Suveran. Duşmanul şi-a 
pierdut puterea, dar n-a fost nimicit, deoarece Isildur şi-a păstrat 
inelul pentru sine, ca apoi să-1 piardă, deodată cu viaţa, în apele 
marelui fluviu Anduin, spre nenorocirea tuturor. 

Şi Beorn a participat la o luptă decisivă împotriva forţelor 
Duşmanului, dar cu un deznodământ diferit. Bătălia celor 5 Armate 
are loc la sfârşitul romanului „O poveste cu un hobbif\ Pe 
povârnişurile Muntelui Singuratic, ostile aliate ale oamenilor, elfilor 
şi piticilor i-au înfruntat pe goblinii conduşi de Bolg şi pe teribilii 
lupi Wargi. 

,Jn ultima clipă apăruse chiar şi Beorn, în persoană - nimeni n- 
a ştiut cum şi de unde. Venise singur şi sub înfăţişarea de urs ; şi, de 
furie, părea să fi crescut aproape cât un uriaş. Tunetul vocii lui era 
ca răpăitul de tobe şi ca salvele de tun, şi arunca gnomii şi lupii din 
calea lui de parcă ar fi fost vorba de paie sau fulgi. Se năpusti în 
ariergarda lor şi străpunse încercuirea ca trăsnetul." 

Deşi în clipa când s-a întâlnit cu Gandalf şi Bilbo, Beorn tăia 
lemne cu ajutorul unui topor mare, el a participat neînarmat la lupta 
de la Muntele Singuratic. De fapt, nici n-ar fi avut cu ce, deoarece 

nu-1 interesa deloc prelucrarea metalelor. Când piticii ospeţiţi în casa 
de lemn au început să povestească despre aur, argint, pietre preţioase 
şi lucruri făurite din fier, Beom aproape că a aţipit. ,Jn sală nu era 
nimic de aur sau de argint şi, cu excepţia cuţitelor, existau puţine 
lucruri de metal" - ne spune Tolkien. 

Omul-urs i-a atacat pe gnomi bazându-se pe forţa brâncilor, dar 
se pare că poseda şi puteri magice, care-i protejau integritatea 
corporală. Deşi a pătruns singur până la centrul de comandă al oştirii 
vrăjmaşe, el n-avea nici o rană, deoarece nici o armă nu-1 atinsese. 
De fapt, să ne amintim că Gandalf îl avertizase pe Bilbo că, în cazul 
în care Beorn i-ar fi întâmpinat prost-dispus, se aflau absolut fără 
apărare, deoarece farmecele ştiute n-ar fi folosit la nimic, pentru că 
omul-urs „nu se lasă vrăjit decât de el însuşi". Din câte ştim, în afară 
de Beom, pe Pământul de Mijloc trăia o singură fiinţă capabilă să se 
sustragă farmecelor, astfel încât nici Sauron nu-i putea face nimic: 
Tom Bombadil. 

Apariţia surprinzătoare a unui animal de mari dimensiuni, într- 
un loc unde nimeni nu-i bănuia prezenţa, a constituit întotdeauna 
unul dintre avantajele tactice ale ursului sălbatic. După cum zice 
Ionel Pop: 

„Ursul, în afara puterii lui formidabile, are la îndemână un 
întreg arsenal de metode de atac, de şiretenii, adunate din 
experienţă, născocite de mintea lui. După câteva inspecţii nocturne, 
cunoaşte precis toate împrejurările : aşezarea stânii, ţarcurile oilor, 
aşezările şi umblările vitelor mari, posturile de veghe şi vrednicia 
câinilor, măsura în care sunt primejdioşi oamenii care strigă, 
ameninţă cu foc, uneori bubuie din arme. Alege mai ales nopţile fără 
lună, cu negură, cu ploaie - de fiecare dată plănuieşte atacul cum e 
mai potrivit, din partea unde nu-l trădează vântul, unde paza are o 
breşă ; nu are o oră anume, ţine în încordare şi oboseşte, surprinde. 
Foarte puţine sunt cazurile când reuşeşte vreun vânător să răpună 

urs, aşteptându-l lângă vitele din care ursul îşi ia aproape noapte de 
noapte dijma.'''' 

Profitând de efectul psihologic al surprizei, Beorn 1-a scos pe 
conducătorul piticilor, Thorin Scut-de-Stejar, din focul bătăliei. 
Străpuns de suliţe, arţăgosul fiu al lui Thrâin, nepotul Regelui Thror 
de sub Munte, a murit după bătălie şi a fost înmormântat în adâncul 
Muntelui Singuratic, împreună cu Piatra Ark, minunata nestemată pe 
care arcaşul Bard i-a aşezat-o pe piept. 

Beorn s-a reîntors pe câmpul de bătălie, de două ori mai furios şi 
nimic nu i-a putut sta în cale. A risipit cercul compact format de 
goblinii din corpul de gardă, a ajuns până la însuşi Bolg, a dat cu el 
de pământ şi 1-a strivit ca pe o muscă. Văzându-şi şeful doborât şi 
omorât, oştirile inamice au fost cuprinse de panică şi au luat-o la fugă 
în toate direcţiile. Mânaţi de o nouă nădejde, oamenii au prins puteri 
şi, împreună cu elfii, s-au lansat în urmărirea fugarilor. 

In aceea bătălie, au pierit trei sferturi din trupele vrăjmaşe. După 
bătălie, Gandalf şi Bilbo s-au întors împreună cu Beorn, de această 
dată prin Ţinutul Sălbatic. Au ajuns la casa omului-urs în miez de 
iarnă, unde au petrecut perioada sărbătorilor de iarnă. A fost plăcut şi 
vesel acolo ; oamenii veneau din toate părţile să chefuiască, la 
invitaţia lui Beorn. 

„Gnomii Munţilor Ceţoşi erau acum puţini la număr şi morţi de 
frică, şi stăteau ascunşi în văgăunile cele mai adânci pe care 
reuşiseră să le găsească ; lupii Wargi dispăruseră din pădure, aşa 
că oamenii puteau călători acum dintr-un loc într-altul, fără să le 
mai fie teamă. Mai târziu, Beorn a devenit într-adevăr un mare 
conducător al acelor locuri şi a domnit peste un pământ sălbatic, 
aşezat între munţi şi pădure ; se mai spune şi că, timp de mai multe 
generaţii, bărbaţii din neamul lui au păstrat puterea să se prefacă în 
urşi, şi, dacă unii au fost oameni răi şi încruntaţi, cei mai mulţi au 
avut sufletul lui Beorn, chiar dacă nu au avut volumul şi puterea lui. 

In vremea lor au fost izgoniţi ultimii gnomi din Munţii Ceţoşi şi o 
pace nouă s-a răspândit dincolo de marginea Ţinutului Sălbatic." 

Nu întâmplător, pământul stăpânit de beorningi, urmaşii omului- 
urs, se află situat în părţile nordice ale Ţinuturilor Apusene, înainte 
de regiunile arctice {„arktos'''' înseamnă „urs" în limba greacă), un 
Pământ aşezat sub semnul Ursei Mari, Secera Valarilor, atârnată de 
Doamna Varda pentru a-1 sfida pe ticălosul Melkor, valarul răzvrătit, 
începutul răului. Aici, unde alături se află Ursa Mică şi străluceşte 
Steaua Polară, Călăuzitoarea Noroadelor, cred popoarele că ar fi 
Casa Domnului. 

In ,JCalevala", epopeea populară finlandeză atât de îndrăgită de 
Tolkien, mama lui Lemminkăinen trimite o albină să aducă leacurile 
Atotputernicului pentru a-şi învia fiul căsăpit şi azvârlit în râul sfânt 
al morţii, cel cu apele negre: 

„- Cu aripile-ţi uşoare, lesne putea-vei să te-nalţi peste Lună, 
peste Soare şi ajunge printre luceferii cerului. Vei ajunge întâi la 
poalele stelei Orion, apoi vei trece pe umerii Carului Mare, iar în 
cele din urmă te vei urca pe spinarea celor şapte stele... De acolo, 
mai sunt doi paşi şifi-vei în casa, în cămara ZămislitoruluiP 

Ursa Mare constituie cele Şapte stele cântate de Beren, singurul 
om întors din morţi, pe vremea când zăcea în beciurile lui Sauron, ca 
răspuns la chemarea prea-frumoasei zâne Luthien Tinuviel, 
Privighetoarea, modelată de Tolkien după chipul şi asemănarea soţiei 
sale, Edith. 

Beorn nu este singurul urs care i-a ajutat pe hobbiţii din neamul 
Baggins. în frăţia inelului", Frodo a scăpat de urmărirea Duhurilor 
Inelului trecând dincolo de Vadul Urşilor, locul unde nazgulii au fost 
potopiţi şi risipiţi de torentul prăvălit peste ei de regele Elrond, un elf 
pe jumătate om. In fapt, e o nouă trimitere la Apocalipsă : 

„Şi glasul Lui era ca vuietul unor ape mari...'" (Ap. 1:15) 

Purtătorul Inelului şi-a găsit refugiu în Vâlceaua Despicată, în 
Ultima Casă îmbietoare, unde şi-a oblojit rana tăiată de un pumnal 
blestemat, în noaptea când s-au oprit pe Tancul Vremii. Aici i-a 
întâlnit pe cei care l-au însoţit şi l-au apărat pe o parte din drumul 
către Mordor, iar piticul Gloin, tatăl lui Gimli, i-a povestit ce s-a mai 
întâmplat cu urmaşii lui Beorn. 

In vremea aceea, dinainte să înceapă Războiului Inelului, în 
ţinutul de la poalele Munţilor Ceţoşi stăpânea Grimbeorn, fiul 
omului-urs, seniorul multor bărbaţi vajnici", care ţineau deschise 
Trecătoarea înaltă şi Vadul Carrock, astfel încât circulaţia dintre 
Ţinutul Rhovanion şi Rivendell era ferită de primejdii. Gloin s-a 
plâns că, deşi piticii se puteau bizui pe ei, „preţul pe care-l cer e 
mare şi nu prea îi au la inimă pe gnomi". 

în „Cele două turnuri", ni se oferă noi amănunte despre aceşti 
războinici temuţi. Pornind pe urmele hobbiţilor răpiţi de uruk-hai, 
Aragorn, Gimli şi Legolas i-au zărit pe călăreţii din Rohan. 
Rătăcitorul prinţ din stirpea lui Isildur 1-a liniştit pe gnomul 
îngrijorat: 

„- Sunt prieteni vechi cu cei din Gondor, deşi nu se înrudesc cu 
ei. E pierdută în negura uitării vremea când Eorl cel Tânăr i-a adus 
din miazănoapte şi-s mai degrabă neam cu bardingii din Ţinutul de 
Jos şi cu beorningii din Codru, printre care mai pot fi zăriţi mulţi 
bărbaţi înalţi şi bălai, aşa cum sunt călăreţii din Rohan." 

Aceeaşi filiaţie este reamintită în Jntoarcerea regelui", Anexa 
A, II: „Casa lui Eorl". Oamenii din Eofheod, strămoşii rohirrimilor, 
erau înrudiţi de-aproape cu beorningii şi cu neamurile ce trăiau în 
vestul Codrului întunecat. Ei au venit sub conducerea lui Eorl cel 
Tânăr, care pretindea că se trage din regii Rhovanionului şi au 
obţinut dreptul de a se stabili în Rohan de la Cirion, majordomul 

Gondorului, regat pe care l-au ajutat în nenumărate rânduri, ca aliaţi 
fideli. Din Anexa F, limbile şi popoarele celui de-al Treilea Ev", 
aflăm că beorningii vorbeau un grai înrudit cu limba adunaică. 

Anexa B, povestea anilor", ne destăinuie că după prăbuşirea 
Turnului întunecimii şi pieirea lui Sauron, regele elf Celebom a 
trecut Anduinul şi a cucerit cetatea Doi Guldur. Regina sa, bălaia 
zână Galadriel, i-a prefăcut zidurile în ruine şi i-a secat fântânile. 
Apoi, Celebom s-a îngrijit de curăţirea Codrului întunecat. In alianţă 
cu Thranduil, regele elfilor pădureni, tatăl lui Legolas, au ucis 
făpturile de coşmar ce trăiau în umbra prelinsă pe sub coroanele 
arborilor şi, în Ziua Anului Nou al elfilor, cei doi conducători de oşti 
s-au întâlnit victorioşi în mijlocul codrului şi i-au schimbat numele în 
Pădurea Frunzelor Verzi. O bună parte din regiune, ce-a dintre 
Strungi, le-a fost dată în stăpânire urmaşilor lui Beom şi pădurenilor 
din neamul lui Bard. 

Şi astfel a început cel De-al Patrulea Ev, cel în care Tolkien şi-a 
scris opera şi ne-a povestit toate aceste minunate întâmplări. 



Articol apărut în antologia ,J. R. R. Tolkien: Credinţă şi 
imaginaţie" (coordonatori Virgil Nemoianu şi Robert Lazu), Editura 
Hartmann, Arad, 2005, pag. 155-175. 

Inelele suverane 



Inelele sunt nişte podoabe cu semnificaţii aparte. Ele sunt 
realizate de obicei din metale nobile (aur, argint, platină), dar şi 
din corn, fildeş, chihlimbar, lemn ori metale comune. De exemplu, 
după ce Hercule a ucis vulturul trimis să ciugulească ficaţii lui 
Prometeu şi 1-a eliberat pe cel care a furat focul ceresc, eroul 1-a 
obligat pe titan să poarte un inel de fier, pe care fixase o fărâmă de 
piatră din stânca pe care fusese înlănţuit, ca semn al supunerii faţă 
de Zeus. In Antichitate, legea lui Solon cerea oamenilor liberi să 
poarte inele pentru a se deosebi de sclavi. La romani, doar 
senatorii şi cavalerii aveau dreptul să poarte inele de aur; poporul 
purta inele de fier. Abia împăratul Hadrian a poruncit să înceteze 
această discriminare. 

Există deci inele ale stăpânului, menite să arate că purtătorul 
este investit cu o anumită putere şi inele care înrobesc. In cazul 
verighetelor pe care preotul le sfinţeşte, iar mirele şi mireasa le 
schimbă între ei, cei doi soţi devin reciproc stăpânul, dar şi sclavul 
celuilalt. Dar aceleaşi inele servesc şi ca mijloc de recunoaştere 
pentru soţii ce se despărţesc o vreme mai îndelungată. 

In cunoscuta poemă indiană „Sakuntala", regele Dushyanta o 
întâlneşte pe Sakuntale, fata unui eremit şi o ia de soţie. Când se 
întoarce în capitală, el îi lasă un inel, pe care femeia îl pierde în 
vreme ce se scaldă într-un râu. în lipsa acestuia, regele refuză să o 
recunoască, drept care Sakuntale se întoarce în codru şi-1 naşte pe 
prinţul Bharata. Când un pescar găseşte inelul respectiv în 
măruntaiele unui peşte, Dushyanta îşi dă seama că femeia a spus 
adevărul şi porneşte în căutarea ei. Astfel, Bharata este adus la 
curte şi recunoscut ca urmaş, iar din seminţia sa se vor naşte eroii 
războinici din „Mahabharata". 

O tradiţie povestită de Gaspar Heltai în Cronica sa (Krânika 
az magyaroknak dolgairol..., Cluj, 1575) spune că regele 

Sigismund de Luxemburg rămăsese cam văduv de câtăva vreme. 
Plecat să se lupte cu turcii, a văzut-o şi a sedus-o pe fata unui 
boier din Densuş (numele de familie al mamei, Morzsinai, precum 
şi supranumele de Sibiencea al fiului, indică faptul că neamul lor 
provenea probabil din Mărginimea Sibiului). Deoarece fata a 
rămas gravidă, regele i-a lăsat un inel, ca ulterior să-şi poată 
recunoaşte odrasla. Băiatul a fost botezat Iancu şi a devenit un 
general temut de turcii otomani, fiind ulterior revendicat ca erou 
naţional atât de români, cât şi de unguri şi de sârbi. 

Pe vremea când era prunc, maică-sa îi dădea uneori inelul să 
se joace cu el. într-o zi, un corb a fost atras de strălucirea aurului 
şi i-a smuls inelul din mână. Copilul a început să plângă, drept 
care mama a sărit să vadă ce se întâmplă. Iaca inelul în pom, în 
ciocul unei păsări negre ca moartea. „Vai, mie, ce-o să fie, dacă îl 
pierdem!", a ţipat femeia şi 1-a chemat într-ajutor pe fratele ei, 
Gaspar, care, într-un târziu, a săgetat pasărea şi a recuperat 
preţioasa bijuterie. De aici, spune Heltai, provine supranumele de 
Corvinus pe care regele Matei 1-a făcut cunoscut în lumea 
întreaga, mai cu seama prin Corvinele sale, cărţi rare, deosebit de 
frumos lucrate, marcate cu blazonul familiei: un corb ce ţine un 
inel de aur în cioc. 

Pierderea inelelor de către logodnici sau sfărâmarea lor în 
timpul cununiei este socotit de toate popoarele drept un semn 
aducător de nenorocire. în cazul legendei podului de la Narta, 
versiunea macedo-română a jertfirii unui om la temelia unei 
construcţii (la români, Mănăstirea Argeşului; la unguri, cetatea 
Devei), meşterul i-a spus soţiei că i-a căzut inelul în groapă şi i-a 
poruncit să intre acolo şi să-1 caute. Femeia, ascultătoare, a 
coborât, drept care meşterii s-au grăbit s-aducă mortar şi au zidit-o 
în temelie. 

Inelul, ca simbol al puterii, apare şi în Biblie. In capitolul 41 
din Geneză, Iosif îi dezleagă faraonului visul despre cele şapte 
vaci grase şi cele şapte vaci slabe. Mulţumit de interpretare, 
faraonul îl împuterniceşte să organizeze acţiunea de colectare a 
grânelor în cei şapte ani de belşug spre a evita foametea din 
următorii şapte ani de secetă. Ca semn al transferului de putere 

{„numai scaunul meu de domnie mă va ridica mai presus de 
tine"), faraonul şi-a scos inelul din deget şi 1-a pus în degetul lui 
Iosif. 

Quintus Curtius Rufus povesteşte că Alexandru cel Mare, pe 
patul de moarte, a primit onorul armatei şi apoi şi-a scos inelul cu 
pecete şi i 1-a dat lui Perdiccas, ca semn că ar dori să-i fie urmaş. 
Totuşi, când cei din jur l-au întrebat cui îi lasă tronul, marele 
cuceritor a răspuns cu diplomaţie: „Celui mai vrednic." 

Nu toate inelele au această soartă (să fie trecute de la o 
persoană la alta ca semn de investire cu o putere). Jean Chevalier 
aminteşte în „Dicţionarul de simboluri" faptul că Inelul 
Pescarului (care serveşte de sigiliu pontifical) este sfărâmat la 
moartea fiecărui Papă. 

La Brâncuşi, inelul se numără printre cheile „aurorei 
metafizice", printre motivele care cârmuiesc lumea, alături de 
sferă, ou, înălţare. (B. Fundoianu) 

Prima călătorie în Narnia, fantastica lume guvernată de leul 
Aslan, imaginată de scriitorul englez Clive Staples Lewis, e 
intermediată tot de nişte inele magice. Dar spre deosebire de 
lumea arabă, care e o lume a mirajelor şi a deşertului, domnul 
Andrew Ketterley, magul din „Nepotul magicianului", le-a 
confecţionat dintr-un praf adus tocmai din Atlantida. Inelele 
galbene aveau puterea să-şi teleporteze purtătorii din lumea reală 
în Pădurea dintre Tărâmuri, în vreme ce inelele verzi serveau 
pentru explorarea altor lumi, lucru de care au profitat copiii 
Digory şi Polly. 

Poveştile arabe din „O mie şi una de nopţi" povestesc despre 
geniile (djinni) care au fost închise în sticle astupate şi sigilate cu 
pecetea lui Solomon. Inelul înţeleptului rege evreu este amintit de 
Josephus Flavius în antichităţile" sale. In cartea a VUI-a, 
capitolul 2, istoricul povesteşte cum magul Eleazar a exorcizat 
demonii dintr-un posedat, folosindu-se de un inel magic şi 
invocând numele lui Solomon, eveniment la care au asistat 
împăratul Vespasian, fiii săi, căpitanii şi soldaţii din palat. 

Ticălosul vrăjitor din Maghreb îi dă un inel lui Aladdin, 
pentru a-1 feri de duhurile rele, înainte de a-1 trimite în grota unde 
se află lampa magică. 

Tudor Pamfile menţionează că atunci când, dintr-o cauză sau 
alta, cineva este silit să lase un mort singur în casă, trebuie să-i 
pună pe piept o seceră şi un inel, ca să fie ferit de duhurile rele. 

Filosoful grec Platon povesteşte în Republica", cartea a doua: 

„Intâmplându-se să vină o ploaie mare şi un cutremur 
pământul s-a crăpat şi s-a căscat o prăpastie sub locul unde el se 
afla. Văzând aceasta şi mirându-se, păstorul [Gyges] a coborât şi 
a văzut multe lucruri de basm, printre care şi un cal de aramă, 
gol pe dinăuntru, cu mici porţi. Vârându-şi capul pe acolo a văzut 
înăuntru un mort, de statură mai mare decât părea firesc pentru 
un om. Păstorul nu luă nimic altceva decât un inel de aur pe care 
mortul, altfel gol, îl avea la mână şi ieşi. La adunarea obişnuită a 
păstorilor, când i se trimiteau lunar regelui produsele 
păstoritului, veni şi păstorul având inelul. Aşezăndu-se laolaltă cu 
ceilalţi, i s-a întâmplat să răsucească piatra inelului către sine, 
spre interiorul mâinii şi, făcând aceasta, deveni nevăzut pentru 
cei de faţă, care vorbeau despre el ca despre unul plecat. El se 
miră şi, atingând uşor inelul, răsuci piatra în afară, redevenind 
vizibil.'''' (traducere Andrei Cornea) 

întocmai precum Siegfried din „Cântecul Nibelungilor''' s-a 
servit de gluga magică ca s-o supună pe sălbatica şi puternica 
Brunhilde, Gyges intră în camera reginei neştiut de nimeni. Spre 
deosebire de eroul german, păstorul lidian şi-a sedus suverana apoi, 
la îndemnul ei, şi-a ucis regele, i-a ocupat tronul şi a întemeiat 
dinastia Mermnazilor. Vorbind despre Cresus, ultimul reprezentant al 
ei, Herodot ne povesteşte o istorioară asemănătoare în „Istorii" 
(cartea I, 7-15), însă fără a pomeni de inel. 

De fapt, Platon se foloseşte de povestea păstorului devenit 
rege peste noapte ca să discute despre slăbiciunea firii omeneşti: 

„Dacă ar exista două astfel de inele şi dacă pe primul l-ar avea 
omul drept şi pe celălalt omul nedrept, se poate crede că nimeni nu 
s-ar dovedi în asemenea măsură stană de piatră, încât să se ţină de 
calea dreptăţii şi să aibă tăria de a se înfrâna de la bunul altuia, fără 
să se atingă de el, atunci când îi este îngăduit şi să ia din piaţă, 
nevăzut, orice ar voi, sau, intrând în case, să se împreuneze cu orice 
femeie ar vrea, să ucidă sau să elibereze din lanţuri pe oricine ar 
dori, putând face şi alte asemenea lucruri, precum un zeu printre 
oameni, însă, făcând aşa ceva, prin nimic nu s-ar deosebi omul drept 
de celălalt, ci amândoi s-ar îndrepta spre aceleaşi fapte. Aşa fiind, 
aceasta este o bună dovadă că nimeni nu este drept de bunăvoie, ci 
doar silnic.'''' (traducere Andrei Cornea) 

Dar dacă oamenii se lasă atât de uşor corupţi de putere, pe 
Pământul de Mijloc, cel dintre Rai şi Iad, există o seminţie mică, 
înrudită cu oamenii, care trăieşte în nişte vizuini săpate sub 
pământ: hobbiţii. Ei au fost imaginaţi de profesorul englez J. R. R. 
Tolkien, în vreme ce corecta un extemporal şi au jucat un rol 
important (deşi au detestat dintotdeauna aventurile) în istoria 
veche a oamenilor, în al treilea Ev, cel dinainte de strămutarea 
Ielelor dincolo de Marea cea Mare. 

Bilbo Baggins era un astfel de hobbit onorabil şi ar fi dus o 
existenţă paşnică şi îndestulată, dacă vrăjitorul Gandalf nu l-ar fi 
determinat să se alăture unei trupe de 14 pitici, condusă de Thorin 
Scut-de-stejar. Ei porniseră către Muntele Singuratic, decişi să-şi 
recupereze comoara strămoşească, care fusese confiscată de zmeul 
Smaug. Peripeţiile lui Bilbo sunt povestite în „O poveste cu un 
hobbit". După ce a evadat din captivitatea orcilor ce trăiau în 
galeriile săpate de-a lungul Munţilor Ceţoşi, Bilbo a găsit un inel 
magic care avea aceleaşi puteri ca şi inelul lui Gyges. El aparţi- 
nuse unui hobbit decăzut, pe nume Gollum, cu care Bilbo s-a 
întrecut dezlegând ghicitori şi a reuşit să-1 învingă. 

Gollum, zis şi Smeagol, a revenit ca personaj în trilogia 
„Stăpânul inelelor". El 1-a condus pe Frodo Baggins, nepotul lui 
Bilbo, pe o parte din drumul ce ducea către ţinutul Mordor, 
împărăţia ticălosului Sauron. Podoaba găsită de unchiul Bilbo nu 

era un simplu inel magic, ci unul în care Sauron, Domnul 
întunericului, ferecase cea mai teribilă putere posibilă, una care 
acţiona asupra oamenilor, piticilor şi încerca să corupă sufletul 
curat al ielelor, ca astfel să-i supună unei singure voinţe. 

Lumea avusese anterior ocazia să scape de teribilul inel la 
sfârşitul celui de-al doilea Ev, când o Ultimă alianţă a Ielelor şi 
Oamenilor 1-a învins pe Sauron. Dar Isildur, fiul regelui Elendil, a 
ezitat să distrugă inelul şi astfel răului i s-a oferit şansa să renască. 
Isildur nu s-a bucurat de captura sa, deoarece a fost ucis, iar mica 
bijuterie a fost găsită de un hobbit pescar, ucis de Gollum. 

Când vrăjitorul Gandalf a aflat istoria obiectului, i-a cerut lui 
Frodo să arunce inelul în focul subteran al Muntelui Osândei, 
acolo unde fusese făurit. Urma să fie misiune deosebit de dificilă, 
atât datorită faptului că Sauron îşi recăpătase o parte dintre puteri 
cât şi datorită influenţei nefaste a forţelor întunecate închise în 
inel. Frodo a fost sprijinit la început de o Frăţie în care s-au reunit 
toate neamurile din Pământul de Mijloc: alţi hobbiţi, vrăjitorul 
Gandalf, oamenii Aragorn şi Boromir, piticul Gimli şi Legolas, 
fiul regelui ielelor din Codrul întunecat. 

Purtătorul Inelului şi tovarăşii săi au înfruntat primejdii de 
moarte, fiind atacaţi de cei 9 nazguli, sufletele regilor blestemaţi; 
de orcii care au distrus stăpânirea piticilor din Minele Moriei şi de 
demonul Balrog; de trupele trădătorului vrăjitor Saruman şi ale 
celor care-1 susţineau pe domnul din Mordor; de teribila . Slăbit 
fizic, înfometat şi însetat, Frodo a cedat psihic pe buza vulcanului 
şi lumea a fost salvată în cele din urmă de Gollum, care i 1-a smuls 
din mână şi a preferat să se arunce cu inel cu tot în coşul vulcanic 
decât să cedeze mult dorita pradă forţelor întunericului. 



Articol apărut în revista electronică „Pro-Scris" nr. 23-24 din 
16.12.2003. 

Efectul Gandalf 



împăratul Traian a putut să-1 înfrângă pe Decebal doar ca 
urmare a unei trădări. După căderea Sarmizegetusei, legiunile 
romane au înaintat pe valea Mureşului şi au continuat lupta cu 
trupele dace. Conform lui Dio Cassius (Istoria romană, LXVIII, 
14), Bicilis, unul dintre apropiaţii regelui, le-a arătat vrăjmaşilor 
locul unde, sub albia râului Sargetia, a fost ascuns cea mai mare 
parte a tezaurului dacic. După o ultimă luptă disperată, Decebal a 
încercat să treacă munţii înspre Moldova de azi. O scenă de pe 
Columna lui Traian îi arată pe nobilii pileaţi aducând vase de aur 
şi bijuterii, în vreme ce împăratul face un gest interogativ cu mâna 
dreaptă. In continuare, vedem cum cavaleria romană galopează pe 
urmele regelui. Interpretarea poate fi doar una singură: şi-au 
vândut conducătorul ca să-şi scape viaţa. Având informaţii 
precise, duşmanii l-au luat ca din oală pe fugar, l-au încercuit şi, 
ca să nu cadă viu în mâinile lor, Decebal s-a sinucis. 

De-a lungul istoriei, teama de trădare a marcat atât de 
puternic clasa conducătoare, încât în Evul Mediu devenise o 
regulă ca, după înscăunare, domnitorul să profite de prima ocazie 
ca să-i decapiteze, să-i tragă în ţeapă sau să-i exileze pe boierii din 
„partida adversă", socotiţi prin definiţie „mişei". Alexandru 
Lăpuşneanul e doar unul din exemple, ales de Costache Negruzzi 
pentru a ilustra o dramă de anvergură hamletiană, dar cu valenţe 
macbethiene. Să ne amintim şi de păţania banului craiovean Mihai 
Pătraşcu, redată atât de plastic de Nicolae Bălcescu în „Românii 
supt Mihai-Voievod Viteazul". Prin emoţii asemănătoare a trecut şi 
Matei Corvin, înainte de a fi ales ca rege al Ungariei. 

In ciuda unor astfel de metode radicale de combatere, 
obişnuinţa politică de a trăda n-a pierit nici sub domnitorii străini 
din perioada fanariotă şi a ajuns până în timpurile moderne. Când 
Ion Luca Caragiale şi-a botezat personajele din „O scrisoare 

pierdută" cu nişte nume de o rezonanţă culinară (Farfuridi, 
Brânzo venescu), a făcut-o pentru că şi-a propus să sublinieze 
pofta cu care politicienii „curat constituţionali" se reped să se 
înfrupte din ciolan. Oricum, avocaţii nu s-au bucurat niciodată de 
o faimă prea bună, cinste excepţiilor! Jokai Mor îşi începe 
romanul „Rab Râby" (Robul Râby) cu anecdota în care ţăranul 
sosit de dimineaţă în oraş intră în cafenea şi se interesează unde-1 
poate găsi pe domnul care „minte pentru bani"... 

Farfuridi e un personaj care şi-a lepădat, atom cu atom, tot 
calciul din oase, până când a dobândit o coloană vertebrală cu o 
flexibilitate de cauciuc: „Trădare să fie, dacă o cer interesele 
partidului, dar s-o ştim şi noi!..." El duce ipocrizia pe culmi, 
expunând-o ostentativ, cu mândrie chiar, cu convingerea că etalează 
o motivaţie politică elevată, născută din proverbul popular: ,fă-te 
frate cu dracu' până când treci puntea." Lărgimea vederilor şi 
largheţea inimii sale ne este dată de nemuritoarea replică: „Eu 
totdeauna am repetat cu străbunii noştri, cu Mihai Bravul şi Ştefan 
cel Mare: iubesc trădarea, dar urăsc pe trădători..." 

Tema trădării este o temă centrală şi în opera lui Tolkien. 

In „Silmarillion" , lumea a fost creată de Eru Iluvatar şi 
„vlăstarele gândului său" (ainurii) prin cântec. Dar, pe măsură ce 
tema iniţiată de Fârtatul tolkienean prindea contur, Nefârtatul, 
numit aici Melkor, iar apoi Morgoth Vrăjmaşul, a încercat să-i 
adauge „scorniri ale închipuirii sale". Deşi i s-au alăturat şi alte 
voci, motivul necredinţei n-a reuşit să spulbere armonia Marii 
Cântări. Izbânda lui Iluvatar se datorează faptului că toate temele 
îşi au izvorul în El şi nici un ainur, oricât de puternic ar fi, nu 
poate cânta în vreun alt fel. El îşi previne trădătorul că toate 
tentativele vor fi menite doar să arate că „unealta" cu care a 
născocit totul este mai minunată decât poate Nefârtatul cu gândul 
să gândească, temă prezentă şi în mitologia populară românească. 
Tolkien zice că putem auzi şi azi frânturi din muzica divină, 
ascultând sunetul valurilor sau tumultul cascadelor izvorâte din 
munte, căci în apă stăruie ecouri ale Muzicii Ainurilor. 

Şi „O poveste cu un hobbit" conţine o trădare, dar, trebuie să 
recunoaştem, Bilbo Baggins este unul dintre cei mai simpatici 

trădători din lumile ficţionale. După ce zmeul Smaug şi-a însuşit 
comoara piticilor şi s-a instalat comod în castelul subteran din 
pântecul Muntelui Singuratic (Erebor), moştenitorii de drept 
organizează o expediţie şi încearcă să recupereze o parte din 
odoare. Smaug se enervează teribil şi, pentru că nu poate să-şi 
verse mânia pe musafirii nepoftiţi, incendiază Esgaroth, Oraşul 
Lacului, apoi piere săgetat de Bard din neamul Girion. Dar 
comoara păzită de balaur stârneşte patimile. Ca să prevină 
vărsarea inutilă de sânge, Bilbo Baggins îl trădează pe 
îndărătnicul Thorin Scut-de- Stejar, conducătorul piticilor şi le 
înmânează oamenilor şi regelui elfilor pădureni o nestemată 
nemaivăzută, Piatra Ark, ştiind că noul stăpân De sub Munte va 
face orice ca să o recupereze. Ca să-1 parafrazăm pe Caragiale, 
gestul lui Bilbo ne poate face să exclamăm: „înţeleg trădarea şi-l 
iubesc pe trădător!" 

Dar cele mai spectaculoase acte de necredinţă le găsim în 
„Stăpânul inelelor". Prinţul Isildur şi-a trădat neamul şi aliaţii elfi. 
Aflat pe buza vulcanului Orodruin, el a refuzat să arunce Inelul 
Suveran în vâlvătăile Muntelui Osândei şi să pună capăt stăpânirii 
întunecimii pe Pământul de Mijloc. La rândul său, Inelul lui 
Sauron nu 1-a protejat când, încolţit de orei pe Câmpiile 
Stânjeneilor, fiul lui Elendil s-a aruncat în apele Anduinului şi a 
încercat să-şi scape viaţa. 

Evident, a fost lucru blestemat, care a pricinuit numai 
necazuri purtătorilor. Smeagol şi-a ucis prietenul ca să 
dobândească „nepreţuitul" {„darul de ziua lui") şi astfel s-a 
transformat în Gollum, sclavul Inelului. Apoi s-a trădat pe sine 
însuşi, în momentul când, supus la torturi, le-a spus celor din 
Mordor cum a pierdut „pressioasa" podoabă şi cine este noul 
proprietar: hobbitul Bilbo Baggins din Comitat. Adevărul e că nici 
un iniţiat cu adevărat puternic, precum Saruman, Conducătorul 
Sfatului Alb, n-a putut rezista tentaţiei. In momentul când 
vrăjitorul Gandalf a refuzat să-i susţină planurile mârşave, 1-a 
imobilizat şi 1-a izolat în vârful turnului Orthanc din Isengard. De 
asemenea, a permis orcilor să defrişeze cu sălbăticie pădurea 

Fangorn şi 1-a trimis pe Grima Limbă de Vierme să-1 otrăvească 
pe regele Theoden, domnitorul din ţinutul învecinat. 

Trădător devine şi Boromir, fiul Majordomului din Gondor, 
atunci când încearcă să-i ia inelul lui Frodo Baggins, nepotul şi 
moştenitorul lui Bilbo, dar îşi regretă păcatul şi în cele din urmă 
piere săgetat de orei, apărându-i pe hobbiţi cu propriul trup. 

In „Stăpânul inelelor", Tolkien analizează în amănunţime 
toate nuanţele trădării. Este interesant de urmărit relaţia dintre 
Frodo Baggins, Sam cel înţelept şi Gollum. 

După ce şi-au părăsit tovarăşii din Frăţie şi s-au îndreptat 
către Mordor, Regatul întunecimii, ca să anihileze puterea ferecată 
de Sauron în inel, Frodo şi Sam Gamgee au fost urmăriţi pas cu 
pas de mai vechiul şi greu încercatul proprietar al podoabei 
fermecate. După ce au coborât crestele prăpăstioase ale Emyn 
Muil, ei au reuşit să-1 prindă şi să-1 imobilizeze pe ticălos. Sam a 
propus să-1 lege, drept care Gollum a început să se tânguie: „Asta 
o să ne-omoare, o să ne-omoare!" 

S-ar cuveni ca pasajul care urmează să fie citat în întregime, 
deoarece exprimă cât se poate de clar credinţa lui Tolkien de a 
respecta viaţa şi porunca divină: „Să nu ucizi!" 

în vreme ce stătea cu sabia Sting pe beregata lui Gollum, 
Frodo aude de departe, dar foarte clar, voci din trecut („voices out 
of the past"). Una îi cere să-1 ucidă pe hobbitul decăzut, însă 
glasul conştiinţei sare în apărarea creaturii încremenite de groază 
şi îi trezeşte mila: 

„Multe vieţuitoare îşi merită moartea. Iar altele îşi merită viaţa, 
dar mor. Insă ai tu putinţa să le dăruieşti viaţa? Atunci ia-o mai uşor 
cu moartea în numele dreptăţii, gândindu-te la propria-ţi piele. Nici 
măcar înţelepţii nu au putinţa să vadă tot ce-i la urmă." 

în acea clipă tensionată, Frodo are intuiţia faptului că destinul 
misiunii lor e inevitabil legat de soarta lui Gollum. Iar când 
amărâtul încearcă, fără succes, să fugă, Purtătorul Inelului îi cere 
să jure în numele Nepreţuitului că îi va călăuzi prin ţinuturile 
stăpânite de Sauron. Atunci Sam are revelaţia unui aer familial: 

„cei doi erau, într-un fel, înrudiţi, nu străini; îşi puteau citi 
gândurile.'''' Din acest moment, Frodo şi Gollum devin compo- 
nentele unei monade chinezeşti, o lacrimă de lumină şi o lacrimă 
de întunecime ce se transformă una într-alta, în vreme ce fiecare 
conţine câte un strop din cealaltă. 

Chinezii au fost întotdeauna firi practice. Ei au trecut dincolo 
de porţile mileniului III cu următoarea zicală pe buze: „Nu 
contează ce culoare are pisica, important e să prindă şoareci." In 
antichitate, strategul Sun Tzu a tratat pe larg în ,y4rta războiului" 
felul cum pot fi cumpăraţi funcţionarii inamicului sau convertiţi 
spionii în agenţi dubli (vezi capitolul 13, „Folosirea agenţilor 
secreţi"). Dar muntele e înalt şi spre culmea lui conduc o mie de 
poteci. Filosoful Lao Zi nota în capitolul LXIX din „Dao De 
Jing": 

„înţeleptul nu are inimă proprie, inima lui se compune din 
inimile poporului. Celor buni le fac bine, iar celor răi le doresc, 
deasemenea, bine. In felul acesta se educă virtutea. Celor sinceri 
le sunt credincios, iar celor nesinceri, deasemenea, credincios. In 
felul acesta se educă sinceritatea. Omul înţelept trăieşte liniştit în 
lume şi strânge, în inima sa, părerile poporului. El priveşte 
poporul ca pe propriii săi copii.'" 

De parcă ar fi citit „Cartea Căii şi a Virtuţii", Frodo şi-a 
încredinţat fără nici o ezitare povara şi viaţa în mâinile unei 
făpturi corupte de Rău, lucru care 1-a nedumerit pe bunul Sam cel 
înţelept. Insă, în ciuda temerilor, Gollum i-a condus nesmintit 
peste Smârcurile Morţii până la Poarta Neagră, avanpostul întărit 
al Mordorului. Cum s-au lămurit că pe acolo nu pot trece, cei trei 
s-au îndreptat către sud, ca să ajungă la trecătoarea străjuită de 
rău-famatul turn Cirith Ungol. 

Insă, nemâncaţi de câteva zile, s-au oprit să facă o tocăniţă de 
iepure. Frodo şi Sam au fost prinşi de grănicerii conduşi de 
Faramir, fratele lui Boromir. Primiţi cu suspiciune, ei au fost duşi 
în tainicul lăcaş numit Henneth Annun, Fereastra de Apus, un 
ascunziş unde străinii n-aveau voie să pătrundă nechemaţi. Cum 

Gollum i-a urmat şi aici, Frodo a fost obligat să-1 trădeze ca să-i 
salveze viaţa şi 1-a dat pe mâna arcaşilor din Gondor. 

Jignit la culme, Gollum a renunţat la orice gând curat şi s-a 
decis să-i conducă pe hobbiţi drept în bârlogul lui Shelob, ultimul 
păianjen gigantic din stirpea lui Ungoliant. In vreme ce se 
pregăteau să apere Gondorul, Gandalf 1-a întâlnit pe Faramir şi, 
când a aflat pe unde au apucat-o hobbiţii, a înmărmurit: 

„Trădare, mă tem de trădare; vietatea aceea nenorocită va 
trăda. Aşa trebuie să fie, şi cu asta basta. Să nu uităm că un 
trădător poate să se trădeze pe sine şi prin asta să facă un bine la 
care nici nu se gândea.'''' 

Deşi puţini ar fi crezut, Gandalf a presimţit exact ce avea să 
se întâmple. Hobbiţii au intrat în capcană fără să bănuiască nimic. 
Numai curajul şi credinţa lui Sam l-au ajutat să-şi salveze stăpânul 
din ghearele fiarei, să-i păcălească pe orei şi să-şi continue 
misiunea. In vreme ce au trecut printre crestele Morgaiului, au 
constatat că Gollum s-a luat din nou după ei. 

Pe măsură ce s-au apropiat de Muntele Osândei, pe Frodo 1-a 
cuprins tot mai mult oboseala. Când au ajuns la Hăul de la Capătul 
Lumii, Purtătorul Inelului era la capătul puterilor fizice şi psihice. 
Dominat de o forţă căreia nu i-a putut rezista, el a cedat în faţa 
unei voinţe superioare şi a încercat să păstreze inelul. Dar Gollum 
i-a sărit în cârcă şi, dacă nu i-a putut scoate bijuteria de pe deget, i 
1-a retezat cu o muşcătură. Cuprinsă de euforia victoriei, creatura a 
început să ţopăie, a făcut un pas greşit şi s-a prăbuşit în adâncurile 
incandescente ale vulcanului. Fără voie, trădătorul s-a trădat pe 
sine şi astfel a salvat Pământul de Mijloc. 

In mod surprinzător, uşurarea cititorului nu este însoţită de 
aprobarea bine-meritatei pedepse, ci de o milă adâncă şi de o 
înţelegere a limitelor umane. Mobilul mişeliei este fie lăcomia, fie 
răzbunarea. Cuvântul „trădător''' e sinonim cu „vânzător", pentru 
că cel care înşeală încrederea unui apropiat (aproapelui, în sensul 
creştin al cuvântului), urmăreşte un câştig, material sau sufletesc. 
Apostolul Iuda şi-a vândut învăţătorul pentru 30 de arginţi, dar 

trădarea sa a declanşat Patimile, urmată de Răstignire şi minunea 
învierii Mântuitorului. Prin consecinţele paradoxale produse prin 
„efectul Gandalf' {„un trădător poate să se trădeze pe sine şi prin 
asta să facă un bine la care nici nu se gândea'"), Tolkien ne 
dovedeşte zădărnicia oricărui act de trădare şi ne reaminteşte 
cuvintele prin care Eru Iluvatar 1-a mustrat pe Melkor, valarul 
întunecat, atunci când acesta a încercat să-i pervertească Creaţia. 

Poate că unii s-au minunat când au întâlnit numele lui 
Caragiale în primele rânduri ale acestei analize. Lor le amintesc că 
un „efect Gandalf distorsionat apare şi în „O scrisoare pierdută". 
Fără să forţăm nota, mesajul de dragoste trimis de prefectul 
Tipătescu (Fănică, în civil) amantei sale Zoe are aceeaşi 
încărcătură potenţial distructivă ca şi Inelul Puterii. Prin 
jovialitatea şi stăruinţa cu care încearcă să-şi ducă la capăt 
misiunea, Cetăţeanul turmentat a fost modelat, cu mult înainte de 
Tolkien şi în cu totul alt colţ al lumii, după tiparul din care s-au 
născut şi hobbiţii. Liber-schimbistul Caţavencu e un Sauron de 
provincie, în vreme ce placidul Trahanache constituie fără pic de 
îndoială un Theoden otrăvit de Farfurizi şi Brânzo veneşti. 
Anunţarea candidaturii lui Agamiţă Dandanache, la finalul actului 
III, reprezintă trădarea care anihilează toate pătimaşele jocuri de 
culise. Lipsită de înţelepciunea unui Gandalf, de puritatea 
Doamnei Galadriel, de credinţa lui Sam, de modestia şi tactul unui 
Aragorn, răsturnarea de situaţie din comedia caragialiană nu 
salvează „ţărişoara mea", ci transferă corupţia şi imoralitatea 
politică la un nivel superior, înglobând aşa-numitul Joc electoral" 
într-o dramă mai vastă, ce încă se joacă în Mordorul carpatin. 



Articol apărut pe situl „SFera" (Brăila) în 16 ianuarie 2005 

La stânga-mprejur şi 
de la capăt 



Recunosc cinstit de la început că ideea unui studiu comparat 
între „întoarcerea regelui" şi întoarcerea cavalerului Jedi" nu- 
mi aparţine, ci am descoperit-o pe internet, în arhivele unei liste 
de discuţii purtate în 1993, ce a adunat fanii de pretutindeni ai lui 
J. R. R. Tolkien. M-a amuzat să văd câte asemănări există între 
cele două poveşti, atât în ceea ce priveşte personajele, cât şi 
structura naraţiunii, derularea firului epic, atmosfera creată. M-am 
lăsat prins în joc, am căutat alte similitudini, le-am adăugat celor 
iniţiale şi aşa a rezultat acest text, total lipsit de spirit academic şi 
deloc supus rigorilor savante. Dacă doriţi, poate fi considerat drept 
un şir de consemnări într-un jurnal al bunei-dispoziţii. 



Asemănări structurale 

Atât „Stăpânul inelelor" cât şi seria originală „Star Wars" au 
fost organizate ca trilogii a căror temă centrală este lupta unui mic 
grup de rebeli, care se încăpăţânează să rămână de partea Binelui, 
împotriva puterilor întunecate, bine organizate şi dotate superior. 
In prima parte ne sunt prezentaţi eroii, în a doua parte ei ajung la 
ananghie, ca apoi în episodul final să învingă, printr-o muncă de 
echipă menită să favorizeze incursiunea unui comando ce atacă 
punctul vulnerabil al adversarului. In trilogia tolkieneană, acesta 
este Inelul Suveran; în filmul lui George Lucas e chiar Steaua 
Morţii, colosala maşină de ucis. Păstrând proporţiile, ambele 
istorii reconstituie la o scară continentală, respectiv galactică, 
lupta dintre David şi Goliath. 

Tolkien şi-a organizat materialul în şase cărţi, care povestesc 
teribila confruntare care a pus capăt celui de-al Treilea Ev şi o 

parte separată, a şaptea, care grupează anexele ce prezintă anale, 
genealogii, cronologii, limbile şi popoarele din Pământul de 
Mijloc. După succesul seriei iniţiale, George Lucas a hotărât să 
filmeze încă o trilogie. Cu noile episoade, ciclul a ajuns să 
cuprindă şase filme, dintre care ultimul va fi prezentat în mai 2005 
şi ne va arăta cum s-a transformat Anakin Skywalker în Darth 
Vader. 

E drept, „Stăpânul inelelor" este o capodoperă literară, care 
are la bază un univers şi o mitologie de sine stătătoare, pline de 
semnificaţii, subtil reprezentate în multiplele planuri ale acţiunii, 
în vreme ce „Star Wars" este o producţie comercială, bazată pe 
efecte speciale spectaculoase, cu proiectile laser care trec piuind 
dintr-un colţ al ecranului în celălalt, ignorând toate legile fizicii, 
cu nave uriaşe care umplu vidul interstelar sau se avântă cu viteze 
hiperluminice pe un fundal muzical solemn, compus din imnuri şi 
marşuri „ce hipnotizează audienţa şi o face accepte absurdul", ca 
să-1 cităm pe criticul Peter Nicholls. 

Cu toate acestea, ambele trilogii au umplut cinematografele 
până la refuz, au înregistrat nişte încasări record, au adunat o 
grămadă de premii, au polarizat interesul a milioane de fani şi au 
intrat în istoria cinematografiei. 



Aragorn şi Luke Skywalker 

Majoritatea comentatorilor consideră că hobbitul Frodo 
Baggins constituie tiparul din care a fost modelat Luke 
Skywalker. Argumentele ar fi următoarele: amândoi sunt nişte 
copii orfani, de la ţară, însărcinaţi să distrugă cea mai puternică 
armă a inamicului, aflată în ţinuturile întunecate ale Mordorului 
sau ale unei Galaxii foarte, foarte îndepărtate. 

Dacă însă îl vom asculta pe Unchiaşul, tatăl lui Sam Gamgee, 
vom vedea că Frodo se trage din Ţara Iedului, că părinţii săi au 
locuit în Pădurea Bătrână, s-au răsturnat cu barca şi s-au înecat în 
Râul Viniac. (1.1) Ei par să fi fost mai degrabă pescari decât 
fermieri. 

în al doilea rând, Luke Skywalker n-a fost singurul pilot 
însărcinat să distrugă Steaua Morţii, atacul a fost executat cu peste 
30 de aparate cu aripi in X, foarte agile, prea micuţe pentru a fi 
nimerite de tirul artileriei imperiale. De aceea, Lordul Vader a dat 
alarma şi a trimis împotriva lor toate aparatele TIE disponibile. 
Lupta „aeriană''' a fost cumplită, cu pierderi mari de ambele părţi 
şi i-ar fi căzut victimă până şi Luke, dacă n-ar fi apărut Han Solo 
şi „Şoimul Mileniului" ca să-1 salveze. 

Dacă însă privim conflictul interior al personajelor, devin clare 
asemănările dintre Aragorn şi Luke, mai cu seamă cele evidenţiate în 
ultimele episoade ale trilogiilor. Tolkien a botezat ultimul volum 
Jntoarcerea regelui", în vreme ce Lucas s-a hotărât în cele din urmă 
pentru varianta întoarcerea cavalerului Jedi". La început, ambii 
eroi sunt orfani şi rătăcesc prin lume, fără un scop foarte bine definit. 
In momentul în care întâlnesc un mentor (vrăjitorul Gandalf, 
respectiv Obi-Wan Kenobi), ei se alătură unui grup de insurgenţi 
motivaţi şi decişi, parcurg un traseu spiritual aparte, marcat şi de 
momente de derută, ca apoi să joace un rol decisiv în bătălia finală 
dintre Bine şi Rău. 

Amândoi sunt marcaţi de câte o greşeală a predecesorilor. 
Aragorn se trage din spiţa lui Isildur, regele care ar fi putut să 
pună capăt puterii lui Sauron aruncând Inelul Suveran în lava 
Hăului de la Capătul Lumii, dar a fost sedus de puterea zăvorâtă în 
bijuterie şi a permis Răului să renască. Luke Skywalker este fiul 
cavalerului Jedi care a ales Partea întunecată a Forţei, sedus de 
puterea viitorului împărat Palpatine. 

Amândoi eroii primesc de la mentorul lor câte o armă care a 
aparţinut acestui predecesor care a căzut în ispită. Elfii din 
Rivendell au păstrat cu mult respect cioburile şi ciotul lui Narsil, 
sabia care a tăiat degetul lui Sauron şi i-au refăcut lama atunci 
când Frăţia Inelului a pornit către Mordor. Aragorn i-a schimbat 
numele în Anduril, Flacăra Apusului: 

„Tare mai strălucea sabia aceea după ce-a fost isprăvită. 
Lumina Soarelui se răsfrângea roşie în ea, cea a Lunii lucea rece, 
iar tăişul era dur şi bine ascuţit." (II. 3) 

în sălaşul său ascuns într-unui dintre canioanele stâncoase de 
la marginea Pustiului Jundland, Obi-Wan Kenobi îi înmânează 
tânărului Skywalker sabia-laser a tatălui său, prima armă de acest 
tip care apare în epopeea galactică. 

„Ii dădu lui Luke un aparat mic, aparent inofensiv, pe care 
tânărul începu să-l studieze plin de interes. In linii mari, era alcătuit 
dintr-un mâner scurt şi gros în care erau încorporate două butoane 
mici. Deasupra acestuia se afla un disc metalic circular puţin mai 
mare în diametru decât lăţimea palmei lui. Atât în mâner, cât şi în 
disc erau montate câteva componente neobişnuite, aidoma unor 
pietre preţioase ; printre acestea se număra şi ceea ce părea a fi cea 
mai mică baterie pe care o văzuse Luke vreodată. Partea opusă a 
discului era atât de şlefuită încât avea strălucirea unei oglinzi.'" 

In cele din urmă, după victoria finală, celor doi eroi li se 
recunoaşte oficial statutul de lideri. Aragorn reface Casa Regală a 
Arborelui Alb şi domneşte în Gondor, regatul din sudul 
Pământului de Mijloc. Luke Skywalker devine comandant, apoi 
general al Republicii Galactice şi Maestrul Jedi menit să refacă 
rândurile decimate ale unei confrerii mistico-marţiale. 



Regele-Vrăjitor, Stăpânul Nazgulilor şi Darth Vader 

„Witch-King" este o construcţie ciudată în limba engleză, 
deoarece alătură doi termeni total diferiţi: „Witch , \ care înseamnă 
vrăjitoare şi e de gen feminin, şi „King", adică rege, care e de gen 
masculin. Construcţia e cu atât mai ciudată cu cât vine din partea 
unui filolog, profesor la Oxford, care, implicit, cunoştea aceste 
distincţii. 

Portretul Regelui Vrăjitor (încercăm o sugestie tardivă: Rege- 
Farmazon) seamănă în multe privinţe cu cel al lui Darth Vader, 
Lordul întunecat. Iată-1 descris în timpul bătăliei de pe Câmpiile 
Pelennor (V.6), după ce 1-a doborât pe regele Theoden şi e 
înfruntat de domniţa Eowyn: 



71 Tolkien cel veşnic verde 



„Pe spinarea [fiarei] se găsea o formă uriaşă, ameninţătoare, 
acoperită de o mantie neagră. Purta pe creştet o coroană de oţel, 
dar între marginea acesteia şi mantie nimic nu se zărea, în afară 
de lucirea ucigaşă a unei perechi de ochi: Stăpânul nazgulilor.' 1 '' 

în paralel, iată şi portretul alter-ego-ului său dintr-o „galaxie 
foarte, foarte îndepărtată": 

,^4vea doi metri. Era biped. O mască bizară din metal negru, 
în spatele căreia se ascundea un aparat pentru respiraţie, îi 
acoperea întotdeauna faţa. Era un Lord întunecat al Sith-ului, o 
creatură impunătoare şi ameninţătoare, aşa cum traversa, cu 
trena robei negre fâlfâind, coridoarele navei rebele.' 1 '' 

Desigur, de fâlfâit flutură mantiile, nu robele, lucru pe care 
traducătoarea Dana Pătrănoiu ar fi trebuit să-1 remarce, dar să 
lăsăm nemulţumirile pentru notiţa bibliografică de la capăt. 

Regele Vrăjitor a fost un laş, un as al intrigilor, fără pic de 
respect pentru codul de onoare al cavalerilor. El s-a făcut că 
acceptă provocarea lui Eărnur, fiul lui Eărnil, ultimul rege din 
Gondor, dar în loc să se lupte, 1-a prins şi 1-a torturat în fortăreaţa 
de la Minas Morgul. Spre deosebire de el, Darth Vader s-a purtat 
de fiecare dată cu un fair play ce poate părea exagerat în condiţiile 
date, respectând cu sfinţenie regulile unui straniu bushido al 
samurailor astrali. 



Sauron şi împăratul Palpatine 

La origine, Sauron a fost un maiar, poate cel mai puternic 
dintre toţi. Dintru început, el a ales să fie locotenentul lui Melkor 
(Morgoth Vrăjmaşul). Acesta 1-a uns comandantul cetăţii 
Angband, care a fost distrusă la începutul Primei Ere, iar Melkor a 
fost alungat. Sauron 1-a însoţit, dar apoi a revenit în Pământul de 
Mijloc şi s-a fortificat în Mordor, unde a clădit terifianta fortăreaţă 
Barad-dur. Ascunzându-şi adevăratul caracter, el a încercat să 

amăgească şi să-şi subjuge neamurile cu ajutorul Inelelor Puterii. 
El a învăţat ştiinţa făuririi lor de la elfii din Eregion şi le-a împărţit 
cu intenţia de a controla lumea cu ajutorul Inelului Suveran: nouă 
le-a dat regilor oamenilor, şapte piticilor, iar trei ielelor, care au 
bănuit ceva şi apoi, când şi-au dat seama de adevăratele intenţii 
ale lui Sauron, le-au ascuns. 

Iniţial, Palpatine a fost senatorul care 1-a îndemnat pe 
viceregele Comerţului să instituie o blocadă asupra planetei 
Naboo şi a convins-o pe regina Amidala să voteze pentru 
destituirea Cancelarului, lucru care a provocat o criză politică. In 
acelaşi timp, el a fost Lordul Sith care 1-a trimis pe Darth Maul să 
le pună beţe în roate maestrului Jedi Qui Gon Jinn şi ucenicului 
său Obi-Wan Kenobi, a sprijinit mişcarea separatistă a Contelui 
Dooku şi a provocat Războiul Clonelor, în urma căruia a devenit 
împărat şi a instituit un regim despotic fără precedent. 

In basme, puterile Zmeului sunt ascunse într-un anume obiect 
pitit într-o păsărică aflată în interiorul unui animal etc. Obiectul 
odată găsit, personajul negativ îşi pierde aura supranaturală şi 
ajunge la discreţia justiţiarilor. In final, amândoi tiranii s-au 
dovedit mai vulnerabili decât s-ar fi crezut la prima vedere. Dacă 
Sauron şi-a pierdut puterile în momentul în care Inelul Suveran a 
fost aruncat şi s-a dizolvat în lava vulcanului Orodruin, locul unde 
a fost făurit, împăratul Palpatine a fost înfruntat de Luke 
Skywalker şi omorât de Darth Vader, care 1-a strivit şi 1-a azvârlit 
în puţul energetic al superstaţiei de dimensiuni planetare. 



Gandalf şi Obi-Wan Kenobi 

George Lucas a mărturisit odată într-un interviu că atunci 
când 1-a creat pe Obi-Wan Kenobi a recurs la trei modele foarte 
bine definite: vrăjitorul Merlin din ciclul Regelui Arthur, samuraii 
japonezi şi statura impunătoare a lui Gandalf din „Stăpânul 
inelelor'" . Prin urmare, orice discuţie ar fi de prisos, identificarea e 
certificată. Totuşi să facem o succintă trecere în revistă a 
învăţătorului. 

Hobbiţii considerau că Gandalf e un personaj ciudat şi se 
fereau de el. în „O poveste cu un hobbit", Bilbo se minunează: 

„- Gandalf! Gandalf! Doamne, dumnezeule! Nu cumva sunteţi 
acela care a împins atâţia băieţi şi fete cuminţi să plece în lumea 
largă, să se vâre în aventuri nesăbuite ? Să se caţăre în pomi, să 
se ducă în vizită la spiriduşi - sau să navigheze pe vapoare, spre 
ţărmuri îndepărtate ? Doamne, ce viaţă intere... adică, vreau să 
spun că pe vremuri aţi cam încurcat lucrurile pe aici. Chiar destul 
de rău, aş zice." 

Unchiul Owen n-are nici el o părere mai bună despre Obi- 
Wan Kenobi. El îi spune verde în faţă lui Luke: 

„- Ţi-am mai vorbit despre Kenobi. E un nebun, periculos şi 
rău-intenţionat şi cel mai bine e să-l ocoleşti.'" 

Dar, în ciuda aparenţelor, avem de-a face cu o făptură 
angelică, plămădită dintr-un aluat divin, nemuritor. 

In ambele cicluri epice, Sfătuitorul înţelept apare cu aceleaşi 
caracteristici fizice, psihice, parapsihice, comportamentale. 
Amândoi mor şi renasc mai puternici. Gandalf piere în înfruntarea 
cu demonul Balrog din Minele Moria, la podul Khazad-dum, iar 
Obi-Wan dispare în timpul confruntării cu Darth Vader. Amândoi 
reapar ulterior într-o pădure: Gandalf în codrul Fangorn, Obi-Wan 
în căsuţa lui Yoda, construită printre rădăcinile uriaşelor 
mangrove de pe planeta Dagobah. Ei reprezintă razele de soare 
care străpung stratul de nori negri, alungă primejdia, înlătură 
teama, readuc curcubeul pe cer şi viaţa pe Pământ. 

O ultimă remarcă: amândoi eroii au fost interpretaţi de nişte 
actori englezi de excepţie. Bătrânul Obi-Wan a fost jucat de Alee 
Guinness, în vreme ce Ian McKellen s-a identificat perfect cu 
maiarul trimis să salveze Pământul de Mijloc. 



Hobbiţi şi ewokşi 

Ewokşii sunt o specie extraterestră care seamănă cu nişte 
ursuleţi (teddy-bear aliens). Ei apar pentru prima oară în 

„întoarcerea cavalerului Jedi" şi trăiesc pe Endor, „luna verde - o 
lună a cărei planetă mamă pierise mai demult într-un cataclism 
necunoscut'" (chiar aşa !?!). Neamul mascaţilor „cu un rictus de 
amabilitate pe faţă''' (Philip Strick) constituie o civilizaţie 
primitivă, aflată la nivelul epocii de piatră, care vieţuieşte printre 
nişte copaci uriaşi, „înalţi de o mie de picioare", specie înrudită 
îndeaproape cu maiestuoşii arbori din Lothlorien, sălaşul ielelor 
Galadhrim, neamul elfesc peste care stăpânesc Seniorul Celeborn 
şi Doamna Galadriel. 

Hobiţii, ne lămureşte însuşi Tolkien în „Prologul" din 
„Stăpânul inelelor", sunt un popor discret, foarte vechi, amintit ca 
Halflings sau Poporul Mărunt în „Silmarillion" , singurul de care 
enţii, „păstorii copacilor" din Fangorn, un neam la fel de vechi, n- 
au ştire. O parte dintre ei sunt obişnuiţi cu viaţa în codru. Precum 
am mai amintit, Frodo Baggins provine din Ţara Iedului şi face 
parte din neamul Brandybuck, un „soi ciudat, care trăieşte în 
Pădurea Bătrână", spre deosebire de alţi piticuţi, care preferă 
câmpia sau colinele acoperite de iarbă. Hobbiţii se ocupă cu 
cultivatul pământului, se pricep să mânuiască uneltele, dar nu le 
plac maşinăriile. La nevoie, se pricep să folosească şi armele, dar 
n-au o fire războinică. Ca şi ewokşii, sunt un popor vesel, cu 
chipuri „mai degrabă blajine, decât frumoase" , foarte ospitalieri, 
„încântaţi de petreceri şi de cadouri". 

în mod evident, micuţele „animale flocoase" de pe Endor au 
multe în comun cu hobiţii, în afară de statura măruntă (circa un 
metru), părul de pe laba piciorului şi dârzenia cu care se aruncă în 
luptă. J. R. R. Tolkien 1-a inventat pe hobbitul Bilbo Baggins în 
vreme ce corecta nişte extemporale, iar „Stăpânul inelelor" 
constituie o continuare a aventurilor descrise în „O poveste cu un 
hobbit" (1937). George Lucas a reluat personajele în „The Ewok 
Adventure" (1984), film de televiziune realizat pentru ABC, în 
care micuţii ursuleţi ajută doi copii să-şi salveze părinţii din 
ghearele unor monştri. Povestea a continuat cu „Ewoks: The 
Battle for Endor" (1985). 

Frodo Baggins şi R2-D2 

Tema centrală a primului episod „Star Wars" a constituit-o 
recuperarea planurilor de construcţie ale Stelei Morţii, pe care 
micul robot „tripodaV R2-D2 le-a purtat dintr-un capăt în celălalt 
al galaxiei, urmărit de întunecatul Darth Vader şi trupele sale 
credincioase, antrenate să tragă fără somaţie şi să treacă peste 
cadavre, până când obţin prada dorită. Ca nişte nazguli conduşi de 
Regele Vrăjitor, ei au coborât pe Tatooine, au luat-o pe urmele 
micuţilor tâlhari jawa, i-au masacrat familia lui Luke Skywalker, 
au urmărit „Şoimul mileniului" pas cu pas. 

R2-D2 şi C-3PO sunt singurele personaje care apar în toate 
filmele din ciclul „Star Wars", aşa că, din acest punct de vedere, 
poate că referirea ar trebui să fie făcută la Bilbo Baggins. Insă, 
după ce şi-a sărbătorit cea de-a 111-a zi de naştere („a rather 
curious number"), Bilbo dispare din peisaj şi se retrage la 
Rivendell, ca să-şi scrie memoriile. In cărţile lui Tolkien, există şi 
alte personaje de cursă lungă, precum Gandalf, Elrond ori 
sărmanul Gollum, fiecare cu rostul lui. 

Există un singur Om cu care poate fi asemănat Frodo 
Baggins. Micimea hobbiţilor ne trimite cu gândul la condiţia 
modestă a Fiului, care s-a născut la Bethleem într-o iesle, a pătimit 
pentru păcatele noastre şi ne-a arătat o Cale de urmat. Dar despre 
toate acestea, George Lucas şi „Star Wars" nu pomenesc nimic. 



Notiţă bibliografică: 

Pentru că n-am dispus de nişte copii de calitate ale filmelor 
analizate şi nu m-am putut încrede în subtitrările filmelor piratate 
(ce se găsesc uşor pe internet, dar sunt făcute după ureche de nişte 
adolescenţi care uneori nu-şi cunosc bine nici propria limbă - 
cinste excepţiilor!) am folosit ca surse principale cărţile. 

în primul rând, este vorba despre uimitor de neglijent 
întocmita ediţie a „Stăpânului inelelor" din 2002, tălmăcită de 
Irina şi Ion Horea. Găsim aici erori incredibile - vezi vol.I, pag. 
82: ,fiul lui Isildur, ElendiV !?! Că pe ici-colo s-a uitat câte un 
accent, câte o literă, câte un cuvânt, mai treacă-meargă, dar din 

„Frăţia inelului" lipsesc zeci de pagini (209-224, 352-369), 
ilustraţii (vezi pag. 427, respectiv inscripţia de la intrarea în 
minele Moriei) ori chiar capitole întregi (cum ar fi Anexa E din 
„întoarcerea regelui", iartă-le Tolkien păcatul!). 

Referinţele „Star Wars" au fost preluate din novelizările 
apărute la Editura Elit Comentator în 1993: 

George Lucas, Războiul stelelor: Din aventurile lui Luke 
Skywalker, tradusă de Dana Pătrănoiu. 

Donald F. Glut, Imperiul contraatacă, traducere de Ciprian 
Tănăsescu. 

James Kahn, întoarcerea cavalerului Jedi, transpusă în 
româneşte de Ondine Cristina Dăscăliţa. 



Articol apărut în revista electronică „Pro-Scris" nr. 1 (25-26) 
din 16.03.2004 



Pe meterezele 
Cetăţii Cornului 

(Cronici de carte) 

Neliniştiţii împroşcători de cerneală 



O latură semnificativă a vieţii lui J. R. R. Tolkien a constituit- 
o participarea la întrunirile „Inklings", un fel de cenaclu al 
studenţilor, înfiinţat iniţial de alţii, dar care a intrat în istorie abia 
după ce s-a destrămat, iar Clive Staples Lewis i-a preluat 
denumirea pentru a-i desemna pe cei care se adunau la el acasă şi 
discutau probleme literare. „Inkling" înseamnă „idee vagă, 
bănuială", dar într-o altă lectură, mai fragmentată, poate fi 
interpretat şi ca „strop de cerneală". 

Un alt loc de întâlnire era localul „Eagle and Chilă'' (Vultur şi 
copil), alintat de iniţiaţi ca „Bird and Baby" (Păsăroi şi prunc). Lui 
Tolkien, precum hobbiţilor în general, îi plăcea să bea o bere şi să 
fumeze o pipă în compania prietenilor. In aceste condiţii, e evident că 
nu era un club exclusivist, ce cuprindea doar profesorii de literatură 
de la Oxford. Printre membri s-au numărat maiorul Warren Hamilton 
Lewis, fratele gazdei, ocultistul Charles Williams, avocatul Owen 
Barfield, medicul R. E. Havard, preotul Gervase Mathew, teologul 
Adam Fox, prozatoarea Dorothy Sayers ori, mai târziu, Christopher, 
fiul cel mic şi editorul operei lui Tolkien. 

La Editura Universităţii alexandru Ioan Cuza" din Iaşi a 
apărut în 2004 „Inklings - Litera şi spiritul", primul volum 
românesc dedicat prezentării acestei grupări de creatori şi iubitori 
ai literaturii. Coordonat de Rodica Albu, el reprezintă o culegere 
de studii, articole, traduceri şi exemplificări din operele celor mai 
importanţi membri, aşa-numitul „nucleu dur": Clive Staples 
Lewis (1898-1963), John Ronald Reuel Tolkien (1882-1973), 
Charles Williams (1886-1945) şi Owen Barfield (1898-1997). O 
bună parte dintre prezentări aparţin unor universitari anglo- 
americani sau germani, membri ai Societăţii Internaţionale 
Inklings, cu sediul în Germania, dar ne bucurăm să semnalăm şi o 
serie de contribuţii româneşti. Traducerile au fost realizate de 

Rodica Albu, Irina Burlui-Wahrig, Teodora Ghivrigă, Mihaela 
Morariu, Magda Pracsiu, Valentin Popa, Nicoleta Samson, 
Christian Tămaş. 

Selecţia textelor îi aparţine doamnei Rodica Albu, care mărtu- 
riseşte că n-a putut înghesui în spaţiul limitat al volumului toate 
materialele disponibile, de aceea a optat pe „aruncarea unor 
«nade» cât mai diverse potenţialilor cititori". Volumul se 
adresează cu precădere cititorilor din mediul universitar, profesori 
şi studenţi de la facultăţile de litere, filosofie, teologie, pedagogie, 
psihologie, antropologie, studii culturale, dar şi „outsider" -i\ox 
interesaţi de o abordare pluridisciplinară a literaturii engleze. 

în fapt, articolele ar fi trebuit să apară în urmă cu un deceniu, 
în revista „Echidistanţe", editată de Institutul European. N-a fost 
să fie. Intre timp, au avut loc o serie de evenimente favorabile 
apariţiei. Regizorul Peter Jackson a ecranizat „Stăpânul inelelor", 
romanul lui J. R. R. Tolkien, în vreme ce Studiourile Walt Disney 
s-au apucat de „Cronicile Narniei", bazate pe ciclul de romane 
pentru copii scris de C. S. Lewis. Editurile Logos, Elit, RAO, 
Humanitas au tradus şi publicat o bună parte din opera acestor 
„Inklings" de marcă. De voie, de nevoie, volumul ieşean a aşteptat 
până când a sosit momentul cu adevărat propice, pentru că 
publicul cititor a început să se intereseze şi de celelalte cărţi ale 
autorilor amintiţi mai sus. 

în „Introducere", Rodica Albu prezintă pe larg viaţa şi 
activitatea lui C. S. Lewis, apelat Jack de către prieteni. El este 
acel Misomythus (persoană care detestă miturile) de odinioară 
căruia Tolkien (Philomythus, iubitorul de mituri) i-a dedicat 
poemul Mithopoeia, ce rezumă o discuţie de o noapte întreagă, în 
urma căreia Lewis s-a lepădat de ateism şi a redevenit creştin. El 
este scriitorul care, prin conferinţele ţinute la radio, i-a îmbărbătat 
pe englezii bombardaţi de aviaţia hitleristă. La început, Tolkien a 
născocit diferite poveşti ca să-şi distreze familia; Lewis a fost cel 
care 1-a îndemnat să le citească în cenaclu şi să le publice. 

în orice caz, a fost o figură pitorească, plină de viaţă: 

„Studenţii săi şi-l amintesc arătând mai mult a măcelar sau 
negustor decât a savant. Cu capul mare, faţa lată şi obrajii 
rumeni, masiv şi jovial, avea talentul de a face ca un costum nou 
să arate pe el ponosit chiar dintr-a doua zi de purtare.'" 

Deşi convins de unicitatea creştinismului ca religie adevărată, 
Lewis n-a respins miturile pe care se întemeiau alte religii, ci le-a 
evaluat în termeni creştini, studiindu-le în paralel. Un bun 
exemplu în acest sens îl constituie eseul abolirea Omului", care 
cuprinde trei prelegeri prezentate de Lewis la Oxford, în 1943, 
tradus şi inclus de Rodica Albu în sumarul volumului „Inklings - 
Litera şi spiritul" . 

Prima parte a volumului mai cuprinde studiile: Hope Kirkpatrick 
- C. S. Lewis, un autor al zilelor noastre; Daniel Callam - Mere 
Christianity şi paradigma puritană a convertirii; Rodica Albu - Leul, 
vrăjitoarea şi garderoba (de altminteri, coperta antologiei ieşene 
poartă o fotografie a legendarului şifonier, poarta magică prin care 
Lucy şi fraţii ei au pătruns în Narnia). 

In secţiunea dedicată lui J. R. R. Tolkien, regăsim trei articole 
publicate de Mihaela Cernăuţi-Gorodeţchi în revista „Convorbiri 
literare". 

„Sub semnul croşetei: Tolkien şi românii" (martie 2002) a fost 
prilejuit de lansarea primul episod din trilogia cinematografică 
inspirată de „Stăpânul inelelor". Autoarea trece în revistă traducerile 
existente şi constată cu amărăciune că tinerii cititori nu se pot 
entuziasma pentru o carte sau pentru un scriitor despre care nu află 
nimic de la învăţători, profesori, părinţi, nici din presă - şi, lucru 
extrem de grav, nici măcar din cărţile apărute. Din ediţia românească 
a „Stăpânului inelelor" au fost eliminate părţi consistente, 
cuprinzând o serie de indicii menite să-1 călăuzească pe cititor în 
lumea Pământului de Mijloc, să se familiarizeze cu limbile şi 
denumirile întâlnite. Concluzia este una amară: 

„Un minim respect pentru public, precum şi preocuparea 
pentru propria-le onorabilitate profesională credem însă că îi 
obligă pe traducători şi pe editori să procedeze responsabil, onest 

şi conştiincios atunci când îşi propun să intermedieze contactul 
publicului din România cu texte de referinţă din literatura 
universală.' 1 '' 

Peste încă un an, după lansarea episodului 2 (Cele două 
turnuri), Mihaela Cernăuţi-Gorodeţchi a revenit asupra subiec- 
tului, în „Stăpânul inelelor pe culmile succesului" (februarie 
2003). Campania de promovare a filmelor a indus efecte 
paradoxale. Fanii cu dare de mână de pe tot cuprinsul globului 
caută cu disperare să-şi procure, la preţuri astronomice, măcar câte 
o replică a inelului blestemat, fără să conştientizeze puterile 
malefice ale „talismanului" . Autoarea se întreabă pe bună 
dreptate: la sfârşit, după ce vor vedea şi „întoarcerea regelui", 
oare fericiţii proprietari vor fi dispuşi să arunce un inel pe care au 
dat, în unele cazuri, 849,99 dolari, într-un Hău de la Capătul 
Lumii construit în mare grabă în cine ştie ce parc de distracţii? 
Este evident o altă răstălmăcire a intenţiilor scriitorului englez: 

„Stăpânul inelelor este o carte profund melancolică, fără a 
induce, însă, descurajare şi blazare. Sfârşitul ei elegiac diferă de 
sfârşitul basmului tradiţional nu doar ca tonalitate. Mesajul este 
tot unul de încredere fermă în Bine şi Adevăr, dar destramă iluzia 
comodă a izbânzii predestinate, neproblematice şi definitive în 
faţa Răului. Condiţia paradisiacă este pentru totdeauna pierdută - 
nu însă şi şansa mântuirii.' 1 '' 

„Cât de mare este Tolkien?" - se întreabă autoarea în numărul 
următor al „Convorbirilor literare" (martie 2003). Dacă la început 
Tolkien a început să inventeze aventuri fabuloase ca să-şi distreze 
copiii, el şi-a dat seama mai târziu că elanul imaginativ care-1 mâna 
înainte depăşea cu mult cadrul unor spectacole de divertisment în 
familie. Pentru a-şi hrăni imaginaţia, el a apelat la izvoarele literaturii 
engleze (oarecum căzute în desuetudine) şi le-a modelat în cadrul 
unui gen literar inedit, botezat „high-fantasy" . întâlnim aici o serie de 
remarci desprinse din „Poetica basmului modern", o sinteză amplă, 
republicată de Mihaela Cernăuţi-Gorodeţchi în 2002: 

„Poetica lui Tolkien mizează, implicit şi explicit, pe 
colaborarea unui cititor egal în drepturi, ca şi în îndatoriri, cu 
scriitorul. Suspendarea neîncrederii nu este aici o strategie a 
învăluirii, o captivantă amăgire, ci, dimpotrivă, o artă a 
convingerii guvernată de luciditate." 

Despre „părintele hobbiţilor" mai scrie Peter Russel, în articolul 
„Tolkien şi imaginaţia", în vreme ce Teodora Ghivirigă prezintă şi 
traduce un fragment de la începutul „Stăpânului inelelor". 

M-aş fi bucurat să vă pot povesti mai multe despre Charles 
Williams şi Owen Barfield, dar este vorba de un autori cvasi- 
necunoscuţi la noi, prezentaţi publicului român doar prin studiile 
apărute în Anglia, SUA sau Germania. Evident, apariţia unor 
traduceri va iniţia o bază mai solidă de discuţii. 

Pe baza fragmentului din romanul „Coborâre în infern", e 
greu să-ţi faci o părere despre Charles Williams, cel mai 
controversat membru al societăţii literare. Poet, teolog, romancier, 
dramaturg, el s-a alăturat relativ târziu grupului, apoi 1-a părăsit în 
mod ostentativ, ca să revină. Se zice că era un iniţiat, membru al 
societăţii „Creanga de aur", interesat direct de Arta magică şi de 
Magia artei. Williams a scris romanul „War in Heaven" (Război 
în Cer), unde rolul Inelului puterii este preluat de Graal, Sfântul 
Potir din legendele cavalereşti rămase de pe vremea Regelui 
Arthur. Criticii au remarcat că este „o prostie, dar o prostie 
emoţionantă". In opera lui întâlnim adesea vrăjitori, unii celebri, 
precum Merlin sau Brisen. întotdeauna, scriitorul s-a străduit să 
ofere o imagine extrem de vie asupra actelor magice, prezentând 
ritualurile cu o mare bogăţie de detalii. înainte de a se aşeza în 
faţa foii de hârtie, Williams efectua un ceremonial, îndeplinit 
adesea cu ajutorul unei tinere studente, folosind o sabie întocmai 
precum Merlin utiliza nuieluşa de alun. în articolul ce examinează 
„Elementul magic în miturile lui J. R. R. Tolkien şi Charles 
Williams", David Lewellyn Dodds consideră că ultimul a căzut 
pradă capcanelor magiei, a eşuat în viaţă şi în operă, stârnind 
scandal după scandal. 

Jan Curtis dedică reputaţiei artistului un articol separat. Williams 
a fost caracterizat ca „un campion al romanţurilor cavalereşti şi al 
retoricii", acceptat ca un critic a cărui „oglindă este mică, dar nu 
distorsionează niciodată", elogiat ca dramaturgul prin care 
„metafizicul vorbeşte cu intensitate arzătoare din inima unui mister 
religios", criticat că a judecat teologia cu măsura lui Dante şi a 
manifestat afinităţi faţă de subterana agitată a Evului Mediu". 
Recenziile severe au alternat cu laudele entuziaste. In vreme ce T. S. 
Eliot sau W. H. Auden în considerau un sfânt, alţii l-au etichetat în 
batjocură drept „un student catolic al ocultismului" . Tolkien a 
parodiat preocupările lui Williams legate de Rău şi întuneric, în 
vreme ce C. S. Lewis susţinea cu convingere că e vorba de un 
gânditor religios remarcabil. 

Owen Barfield a fost şi el un „Inkling" incomod, dar în cu 
totul alt sens. El a încercat să promoveze filosofia si psihologia 
ezoterică a lui Rudolf Steiner, fondatorul antropozofiei, lucru care 
1-a iritat pe C. S. Lewis. Disputa dintre cei doi a rămas în istoria 
grupului ca „Marele război". Barfield a scris următoarea dedicaţie 
pe cartea „Poetic Diction": „Lui C. S. Lewis, «opoziţia înseamnă 
prietenie adevărată»", afirmaţia trecută ca motto şi în fruntea 
antologiei ieşene. La rândul său, C. S. Lewis şi-a exprimat 
„gratitudinea beligerantă" dedicându-i lui Barfield ,Jdlegory of 
Love". 

Germanul Elmar Schenkel a studiat latura legată de „Poetică 
şi evoluţie - gândirea lui Owen Barfield în perspectivă" . Volumul 
„Poetic Diction" analizează stilul poetic şi 1-a iritat pe C. S. Lewis 
prin afirmaţiile că plăcerea cu care savurăm poezia este 
determinată de o schimbare a stării de conştiinţă, iar imaginaţia 
reprezintă un mijloc de a ajunge la adevăr. Barfield a considerat 
că a percepe şi a gândi nu sunt activităţi mentale diferite, ci mai 
degrabă întrepătrunse. Metafora joacă rolul plăcii turnante ce 
provoacă schimbările de conştiinţă, ea devine un instrument 
euristic, ce serveşte la definitivarea graniţelor unor teritorii 
necunoscute, ce cuprind conştiinţele viitoare. 

Metafora oferă şi legătura dintre limbă şi poezie. De altfel, în 
1926 Barfield a publicat o carte care, în momentul când va fi 

tradusă, îi va fermeca pe discipolii lui Lucian Blaga sau 
Constantin Noica: „History in English Words" (Istoria reflectată 
în cuvintele limbii engleze). El a studiat cuvinte precum „spirit" şi 
„suflu", care în vechime aveau şi un sens material şi un sens 
imaterial, contopindu-se într-o singură noţiune. Lumea modernă 
le-a despărţit, a operat o separare a sensurilor în cuvinte sau 
înţelesuri diferite, în funcţie de context. 

De asemenea, să reţinem convingerea că imaginaţia şi 
inspiraţia reprezintă lucruri diferite. Pentru Barfield, imaginaţia 
sugerează o facultate care „domiciliază" în mintea umană şi poate 
fi sensibilizată printr-un efort de voinţă. Dimpotrivă, pornind pe 
urmele lui Platon şi a neoplatonicilor, autorul englez susţine că 
inspiraţia descrie un concept legat de un daimon, un geniu non- 
uman, capturat într-un recipient uman. Diferenţa rezultă clar din 
analiza textelor literare: până la romantici, marii creatori „au avut 
geniu", ca apoi să se declare că „sunt nişte genii". 

Secţiunea Owen Barfield se încheie cu interviul realizat de 
Astrid Diener în 1995 şi cu traducerea eseului „Idolatria 
modernă". 

Volumul „Inklings - Litera şi spiritul" cuprinde şi nişte anexe: 
o listă a celorlalţi membri „Inklings", întocmită de Rodica Albu şi 
bibliografia operelor apărute în România, alcătuită de Mihaela 
C ernăuţi- Gorodeţchi . 

El ne deschide într-adevăr uşa unui şifonier fermecat, o lume 
dincolo de barierele limbii, ne poartă pe urmele unor mari 
exploratori ai Fanteziei, buni cunoscători ai tainelor limbii şi firii. 
„Inklings", neliniştiţii împroşcători de cerneală, ne împărtăşesc 
credinţa că Adevărul nu e dincolo de noi, cum se clamează la 
televizor, ci sălăşluieşte chiar aici, în fiecare dintre noi. 



Articol apărut în revista electronică „Pro-Scris" nr. 31-32 din 
20.12.2004 

Prima monografie critică Tolkien 



în mod surprinzător, deşi a fost publicat în perioada de 
„dezgheţ cultural" din anii 70, scriitorul englez John Ronald 
Reuel Tolkien a împărtăşit soarta lui Aldous Huxley, despre a 
cărui „Minunata lume nouă" foarte puţini au avut curajul să scrie. 
în ciuda faptului că în „Iepoca de Aur" (1965-1989) o serie de 
critici au alcătuit volume dedicate literaturii fantastice sau analizei 
basmelor, ei pur şi simplu n-au avut cunoştinţă, n-au îndrăznit sau 
nu li s-a permis să publice lucrări care se refereau la opera 
„părintelui hobbiţilor" . 

Filosoful timişorean Robert Lazu este primul autor român care a 
reuşit să elaboreze şi să publice o monografie critică, intitulată 
„Lumea lui Tolkien". Calea i-a fost anevoioasă şi a fost necesar, la un 
moment dat, chiar să aprofundeze cunoştinţele tehnice necesare 
pentru elaborarea unui sit pe internet. Acesta a fost dedicat în 
totalitate receptării critice a lui Tolkien şi a constituit un for al celor 
avizaţi, un loc unde au putut fi publicate lucrări menite să exploreze 
semnificaţiile unor fapte petrecute în vechime sau mai recent, într-un 
univers insolit: Pământul de Mijloc. 

Apoi a început căutarea şi asimilarea textelor apărute înainte 
de 2001, anul lansării primului episod din trilogia cinematografică 
„Stăpânul Inelelor": frăţia Inelului". în mod benefic, filmul a 
trezit interesul editurilor şi astfel au fost traduse sau retipărite 
romanele lui J.R.R. Tolkien. Simultan, Robert Lazu a căutat 
articolele scrise mai demult de părintele Nicolae Steinhardt sau de 
profesorul Virgil Nemoianu. Ele sunt rezumate şi comentate în 
primul capitol din „Lumea lui Tolkien", menit să fie ,Jn loc de 
introducere: Tolkien în România". 

A urmat explorarea articolelor prezente pe internet, inclusiv 
ale celor apărute de-a lungul anilor în revista electronică de critică 
literară SF „Pro-Scris" . Prin discutarea lor în capitolul „Religia 

Lumii de Mijloc", autorul subliniază latura militant-catolică a lui 
Tolkien, credinţă mărturisită explicit în repetate rânduri în scrisori 
şi discuţii particulare, dar care se relevă discret în mesajul 
scrierilor sale. Deosebit de incitantă se dovedeşte a fi paralela 
„Fantezia de la Sfântul Ignaţiu de Loyola la Tolkien" din capitolul 
„Literatură şi exerciţii spirituale". Comparaţia nu e defel gratuită, 
după moartea părinţilor săi, tânărul J.R.R. Tolkien a fost crescut 
de părintele iezuit Francis Xavier Morgan, pe care 1-a denumit 
ulterior drept „un al doilea tată". 

Până să înceapă să scrie romane şi multă vreme după aceea, J. 
R. R. Tolkien a fost profesor la Oxford, fiind un filolog specializat 
în limbile nordice şi un bun cunoscător al literaturii medievale. 
Mai cu seamă în „Stăpânul inelelor", el şi-a modelat o parte dintre 
eroi conform idealurilor morale ale cavalerilor rătăcitori. Cum 
aceştia au fost ridiculizaţi anterior de Miguel de Cervantes y 
Saavedra prin figura nemuritoare a lui Don Quijote de la Mancha, 
Robert Lazu insistă asupra subiectului şi face o serie de atât de 
necesare delimitări. 

Volumul apărut la Editura Hartmann din Arad (într-o colecţie 
botezată cu ironie: „Cai verzi") cuprinde şi o parte dedicată 
prezentării surselor bibliografice, care până acum a lipsit din atât 
de scumpele ediţii româneşti Tolkien. Găsim aici cinci secţiuni: 
ediţiile originale, traducerile româneşti, exegeza apărută în reviste 
sau volume, o selecţie J.R.R. Tolkien on-line (articole prezente pe 
internet) şi prezentarea surselor secundare. 

„Lumea lui Tolkien" e doar un prim pas pe drumul lung pe 
care Robert Lazu doreşte să-1 parcurgă în explorările sale critice. 
Următoarele vor fi un dicţionar al Lumii de Mijloc, „Lumea lui 
Tolkien de la A la Z" şi un volum colectiv, intitulat „J. R. R. 
Tolkien. Credinţă şi imaginaţie în geneza operei literare", 
coordonat împreună cu profesorul Virgil Nemoianu. 



Articol apărut în revista electronică „Pro-Scris" nr. 2 (27-28) 
din 2004 

Tolkien printre cele 
„100 de personalităţi 



Nr. 48 al revistei „100 de personalităţi. Oameni care au 
schimbat destinul lumii", publicat de Editura DeAgostini la 
sfârşitul lui august 2008, a fost dedicat în întregime vieţii şi operei 
lui J. R. R. Tolkien. 

Publicaţia nu ne oferă nici o informaţie cu privire la autorii 
textelor din casete şi articole. Din menţiunea de copyright se 
înţelege că ediţia originală a apărut pe undeva în Japonia, în 2003. 
Traducerea aparţine firmei „Fast Translate, Best Communication 
Media S.R.L." şi e plină de bâlbe savuroase, pornind din pagina 6, 
unde găsim un titlu de pomină: „Răspunsul la rugăciunile 
(rugăminţile?) lumii literare" '. 

Ele continuă în pagina 7, unde cele „O mie şi una de nopţi" 
(engl: „Arabian Nights") devin „Nopţi arabe". 

în pagina 8, sub poza unui elev de la „Şcoala Regelui 
Edward" care sortează scrisori (engl.: „letters") apare legenda: 
„elev aranjând litere" !?! 

La pagina 9, un alt subtitlu ne anunţă „Moartea preotului său 
şi a mamei sale" (de murit, a murit numai Mabel Tolkien). 

O pagină separată (pag. 23) este dedicată lui Clive Staples 
Lewis, creatorul „Cronicilor din Narnia", prietenul scriitorului. 
Aici aflăm că după ce a apărut prima carte din serie, „Leul, 
vrăjitoarea şi garderoba", C. S. Lewis a continuat cu publicarea 
volumului... „Leul, vrăjitoarea şi garderoba" (de fapt, următoarea 
carte apărută a fost „Prinţul Caspian"). Tot acolo găsim şi o 
greşeală tipografică antologică: „Familiile celor doi scriitori au 
început să se înţâşnească" (în loc de „întâlnească"). 

Conform politicii edituriale generale, în ultimele pagini ale 
revistei se schiţează o „Reţea de legături personale" , realizându- 

se nişte conexiuni discutabile între scriitorul englez şi o serie de 
celebrităţi la modă. 

Aflăm astfel că „The Beatles" ar fi dorit să realizeze o primă 
adaptare cinematografică a „Stăpânului inelelor", o vedem pe J. 
K. Rowling, „mama lui Harry Potter" cu o mătură pe umăr şi 
aflăm cu stupoare că Peter Jackson şi Fran Walsh au scris o 
versiune de scenariu unde „Gwaihir şi Gandalf îl vizitează pe 
Edoras după ce scapă de Saruman" !?! (pag. 30), ceea ce ar fi 
trebuit să sune corect, în româneşte, astfel: „după ce evadează din 
turnul lui Saruman cu ajutorul lui Gwaihir, Regele Vulturilor, 
Gandalf se duce la Edoras, Lăcaşul Auriu" . 

Continuarea articolului despre ecranizarea „Stăpânului inelelor" 
e la fel de hazlie. In viziunea redactorilor, Denethor devine fratele lui 
Boromir, ,fielm's Deep" se transformă în „Văgăuna Coifului" (ar fi 
trebuit să fie „a Cornului"), iar Arwen ,Ţămăne inactivă din punct de 
vedere fizic" (măi, să fie!) (pag. 31). 

Rămân totuşi recunoscător revistei pentru că a dezvăluit 
pasiunea lui Tolkien pentru rugby, sport bărbătesc atât de complet 
şi de folositor în educarea tinerei generaţii. 



Articol apărut în revista electronică „Pro-Scris" nr. 3 (55-56) 
din 19.10.2008. 

Va fi fost odată 



Prima lectură obligatorie a celui care încearcă să exploreze 
universul creat de J. R. R. Tolkien ar fi eseul „On Fairy Stories". 
Revista „Pro-Scris" a prezentat în premieră câteva fragmente, 
traduse din maghiară, confruntate apoi cu textul original, fără 
pretenţia de redare exactă a unor nuanţe şi semnificaţii. Ne-am 
propus doar să atragem atenţia asupra textului, scop împlinit. 

Intre timp, Marius Ivaşcu a reuşit o tălmăcire completă, încă 
netipărită, difuzată în sistem person-to-person printre fanii 
autohtoni, până când una dintre editurile româneşti îşi va îngădui 
plata fabuloasei sume cerute pentru drepturile de autor. în 
amurgul civilizaţiei Gutenberg, o mână de profitori rapaci a impus 
ceva ce concurează cu succes cenzura politică a fostelor regimuri 
comuniste: tributul pe idei. încercarea de a jupui şapte piei de pe o 
capodoperă, nu întotdeauna în beneficiul autorilor sau a urmaşilor 
săi, devine ridicolă şi non-productivă în zorii celui ce-al Cincilea 
Ev: era informaţională. 

Tolkien şi-a alcătuit lumea în cu totul alt fel. Despre universul 
fîcţional al Pământului de Mijloc şi „interconexiunile ascunse ale 
realităţii" ne vorbeşte Mihaela Cernăuţi-Gorodeţchi, conferenţiar 
la Universitatea Iaşi, într-un studiu inedit, intitulat „Poetica 
basmului modern". Cartea a apărut la Editura Universitas XXI în 
2002, cu o prefaţă semnată de Dumitru Irimia: ,J5asmul încotro?" 

Sintagma „basm" defineşte o multitudine de creaţii, populare 
sau culte, care fiinţează cu precădere în „spaţiul cuvântului": o 
„lume ca nelumea" - într-o accepţie eminesciană. în „On Fairy 
Stories", Tolkien operează o detaşare similară, trecând din 
„Lumea Primară", creată de Divinitate, într-o „lume secundară" , 
o sub-creaţie umană ce repetă, la o scară proporţională, modelul 
divin. Eroii de basm şi ascultătorul/cititorul devin locuitorii 
acestor universuri ficţionale, printr-un transfer magic, intermediat 

de ceea ce părintele hobbiţilor desemna drept „Secondary Belief: 
„credinţa secundară". Este un concept pe care Mihaela Cernăuţi- 
Gorodeţchi îl preia şi îl prezintă pe larg, într-o tentativă de 
înţelegere a farmecului pe care extraordinarul îl exercită asupra 
omului obişnuit. Ca să înţelegeţi exact despre cum vin treburile, 
trebuie să citiţi subcapitolul „Basm(e) şi autor(i). înfiinţarea 
«lumilor secunde»". 

In accepţia tolkieneană, Lumea Primară este a tuturor, în 
vreme ce fiecare Lume Secundară poartă pecetea unui anumit 
autor. Dacă basmul popular urmează o schemă clară, elaborată cu 
înţelepciune, înfăţişând „o lume a raţiunii, solară, ordonată, 
stabilă, structurată de legi care acţionează sistemic şi organic", 
basmul modern pătrunde în cotloane întunecate, explorează zone 
necunoscute, poartă pecetea unor angoase, iar farmecul naraţiunii 
cade sub umbra unei magii întunecate, risipite în final: 

„Echilibrul senin şi formalizat al binomului stabil Lumea 
Aceasta - Tărâmul Celălalt este dizolvat, fiind înlocuit de modelul 
şovăitor al unei proiecţii fantomatice: Lumea Primară devine 
punctul de iradiere al unui şir nesfârşit de lumi între care se nasc 
şi pier, în degringoladă, raporturi stranii şi contradictorii. 
Supranaturalul nu mai încape în scheme şi în structuri, ci se 
revarsă/pătrunde/se insinuează în lumea naturală şi o «corupe», 
îi schimbă semnul (şi sensul) fără veste." 

Un exemplu tipic ar fi Inelul Suveran. Simbol al unei 
învăţături tainice şi al măiestriei magice, însemn al autorităţii 
parşive, care-şi propune subjugarea lumii, el este făurit în 
„Silmarillion" , câştigat de hobbitul Bilbo Baggins în urma unui 
concurs de ghicitori în „O poveste cu un hobbit", căutat cu 
disperare de forţele întunecimii şi distrus de Gollum în „Stăpânul 
inelelor". Ca orice instrument magic, inelul are un imens potenţial 
destructiv, care poate conduce la consecinţe fatale printr-o 
utilizare eronată; forţele generate de puterea forjată în metal nu 
pot fi stăpânite de oricine. „Preţiosssul" inel provoacă 

invizibilitatea, lungeşte viaţa purtătorului, dar şi înrobeşte 
sufletele. 

Tolkien a scris un basm despre putere pentru că, în ciuda unei 
păreri general acceptate, poveştile nu servesc numai pentru „a 
adormi copiii", ci şi pentru manipularea adulţilor. Primii care şi- 
au dat seama de acest lucru au fost naziştii. In 1934, în zorii 
însângeraţi ai celui de-al treilea Reich, Adolf Holst a scris poemul 
eroic „Der Drachentoter" , unde 1-a îmbrăcat pe Adolf Hitler în 
armură, prezentându-1 ca pe un cavaler fără pată şi prihană, un 
viteaz din stirpea Sfântului Gheorghe, omorâtorul de balauri. 
Super-povestea a fost publicată în Auerbachs Kinder- Kalendar, un 
periodic de mare tiraj destinat copiilor. 

In „obsedantul deceniu", la noi a apărut noţiunea de „basm. 
proletar" . Mihaela Cernăuţi-Gorodeţchi citează dintr-o broşură 
întocmită de Vladimir Colin, „Problemele şi drumurile basmului 
cult" (Bucureşti, ESPLA, 1955), menită să răspundă unei dificile 
sarcini de partid: curăţirea poveştilor de „unele păcate remanente 
din vechiul regim" , alegerea unor noi subiecte din „realităţile 
societăţii socialiste" (!?!), pentru a transforma basmul într-o 
„armă în mâna poporului". E un aspect demn de luat în seamă de 
generaţia următoare de critici, care poate vor dori să compare 
istoria valarilor, înfăţişată de J. R. R. Tolkien în „Silmarillion" , cu 
„Legendele ţării lui Vam", istorisirea prometeică, subintitulată „O 
mitologie a omului". 

Cert este că secolului XX a exercitat o puternică presiune 
ideologică asupra basmului. Din diferite raţiuni, în Est sau în 
Occident, s-a încercat redefinirea raportului dintre bine şi rău, 
stabilirea noi bariere morale, menite să justifice diferite opţiuni şi 
finalităţi politice. Ele şi-au lăsat amprenta şi au produs o diluare a 
substanţei poveştilor: 

„Instituit drept instrument de persuasiune/manipulare ori bun 
de consum, el [basmul] pare să fi coborât definitiv în profan; 
accentul se mută dinspre intensitate, calitate, dăinuire, structuri 
ordonate, arhetip, simbol, supunere la tradiţie, către extensivitate, 

obsesia cantităţii, efemeritate, inconstanţă, polimorfism, experi- 
mentalism, cultul noutăţii.'''' 

După cel de-al doilea război mondial, Tolkien a repus 
imaginarul în drepturile sale, prin cărţile publicate şi prin bogatul 
material ilustrativ creat în scopuri conexe, şi a creat un nou gen 
literar, fabulos, numit „high-fantasy" . Opera scriitorului englez 
reflectă fidel principiile prezentate în „On Fairy Stories". 
Personalitatea sub-creatorului defineşte propria „lume secundară", 
modelată după chipul şi asemănarea lui, prin amalgamarea celei 
mai pure fantezii cu temerile generate de o meditaţie profundă 
asupra „interconexiunile ascunse ale realităţii". Ficţiunea devine 
„o lume posibilă cu caracter de unicitate, care nu este o parte a 
realităţii; ea cuprinde şi construieşte un mit personal" . 

In discuţiile particulare, Tolkien s-a definit mai degrabă ca un 
descoperitor, decât ca un creator de lumi. El consideră că 
scriitorul dezvăluie prin naraţiune o ordine firească pre-existentă 
actului sub-creator, înfăţişează diferite secvenţe dintr-un 
continuum istoric (ficţional) cu o curgere indiferentă la limitările 
textului. Coborând pe firul narativ, exploratorul propriilor 
mitologii şi epopei descrie în amănunţime, „cu aplicaţie cvasi- 
ştiinţifică", istoria şi geografia Lumii sale Secundare, alcătuieşte 
mici studii organizate tematic despre rasele ce o populează, 
întocmeşte genealogii imaginare, cronici, calendare, reguli de 
pronunţie a numelor şi gramatici ale unor limbi inventate, indexuri 
de cântece şi versuri; de persoane, animale şi monştri; de locuri; 
de lucruri. 

Ar fi inexact ca cititorul acestor rânduri să rămână cu 
impresia că „Poetica basmului modern" ar fi o carte dedicată în 
exclusivitate lui J. R. R. Tolkien. In intenţia autoarei, studiul a fost 
proiectat să devină un repertoar de semne, un inventar de indicii 
pentru identificarea elementelor caracteristice, destinat să 
orienteze o virtuală explorare a tuturor basmelor moderne. Din 
mulţimea sub-creatorilor reprezentativi, citaţi şi analizaţi, să-i 
amintim şi pe alţii: Clive Staples Lewis, gazda grupului 
„Inklings", autorul unui cunoscut ciclu de 7 romane fantastice 

pentru copii, „Cronicile Narniei" şi al unei trilogii SF; Mihai 
Eminescu (să nu uităm că la originea poemului „Luceafărul" se 
află tot un basm popular, „Fata în grădina de aur"); Jonathan 
Swift, părintele lui Gulliver; Michael Ende, exploratorul 
Fantaziei; Iordan Chimet, Oscar Wilde, Hans-Christian Andersen, 
dar mai cu seamă Lewis Carroll, autorul celor două cărţi despre 
aventurile Alisei... 

Cum fiecare sub-creator acţionează conform unor impulsuri 
interioare diferite, literatura fantastică, privită ca un univers 
ficţional în ansamblul său, devine rezultatul însumării unei 
multitudini de lumi diferite, dar congruente, supuse aceloraşi 
legităţi intrinseci. Pe bună dreptate, Mihaela Cernăuţi-Gorodeţchi 
consideră că: 

„In pofida punctelor comune în baza cărora putem tenta o 
schiţă de profil general, este o simplificare extremă (aproape 
grosieră) să vorbim despre basm modern, la singular; pluralul ar 
fi mai potrivit, pentru că este mai exact." 

Lăsăm cititorului plăcerea de a investiga în continuare, ghidat 
de autoare, lumea poveştilor. în ceea ce ne priveşte, ne mulţumim 
doar să constatăm că „Poetica basmului modern" a devenit o 
lectură obligatorie pentru fanii lui J. R. R. Tolkien şi va fi o 
prezenţă necesară în bibliografia oricărui studiu românesc dedicat 
Pământului de Mijloc. 



Articol apărut în revista electronică „Pro-Scris" nr. 31-32 din 
20.12.2004. 



95 Tolkien cel veşnic verde 



Teologie şi Tolkien 



După ce am răsfoit antologia critică „J. R. R. Tolkien: 
Credinţă şi imaginaţie", mi-am pus întrebarea: oare care dintre cei 
doi coordonatori 1-a molipsit pe celălalt cu pasiunea de a explora 
lumea feerică a Pământului de Mijloc? Ca să mă lămuresc, am 
luat de pe raft prima carte scrisă împreună de Virgil Nemoianu şi 
Robert Lazu, „înţelepciunea calmă" (Di@loguri în cyberspace), 
apărută cu trei ani în urmă la Editura Sapientia a Institutului 
Teologic Romano-Catolic din Iaşi. Am găsit ceea ce căutam în cel 
„De-al şaptelea di@log", dedicat literaturii programatic creştine, 
unde discuţia porneşte de la celebra afirmaţie a lui Malraux şi 
continuă cu Chesterton, C. S. Lewis, Julien Green, Nicolae 
Steinhardt, Vasile Voiculescu, Mircea Eliade. Tolkien apare în 
discuţie natural, ca un prieten comun, cunoscut de multă vreme de 
interlocutori. 

Această familiaritate m-a surprins. In momentul când a 
început să ruleze „Frăţia inelului", primul episod al trilogiei 
cinematografice „Stăpânul inelelor", Tolkien era un autor aproape 
necunoscut în România. Intre timp, au apărut articolele doamnei 
Mihaela Cernăuţi-Gorodeţchi din revista „Convorbiri literare". 
Fanii internetişti au început să publice articole mai mici şi 
traduceri pe situl de critică literară „Pro-Scris". Totuşi, era prea 
puţin. Nemulţumit cu starea de fapte, Robert Lazu a scris 
monografia „Lumea lui Tolkien", apărută în 2004 la Editura 
Hartmann din Arad. Apoi, ca să-şi împlinească munca, a început 
alcătuirea antologiei de faţă. 

în „Marele Tolkien", articolul ce deschide volumul, Virgil 
Nemoianu reia firul închegat din gândurile mărturisite în 
„di@loguri" şi rememorează paşii făcuţi întru descoperirea lui 
Tolkien. Sosit în S.U.A. pentru studiile doctorale, a constatat cu 
surprindere cât de popular este autorul englez. I-a citit tetralogia şi 

şi-a dat seama că textele sunt mult mai adânci sau mai complexe 
decât păreau la prima vedere, că „dincolo de suprafaţa atât de 
colorată se aflau adâncimi pe care observatorii le descoperă 
treptat'": există un prim strat al mitologicului, inspirat de 
legendele popoarelor nordice; apoi urmează nivelul alegoric, cu 
evidente conotaţii politice; e sesizabilă o anume filosofîe a 
istoriei; iar îndărătul tuturor acestora există „un nivel spiritulal, 
etic, în esenţă «religios»". 

Cartea cuprinde trei secţiuni principale: „Tolkien între părinţii 
şi doctorii bisericii", ,Maeştrii interpretării" şi „Lecturi mito- 
simbolice". Autorii studiilor provin din toate colţurile lumii: 
Austria, S.U.A., Australia, Anglia, Polonia, România. 

Pornind de la lucrările Sfântul Augustin (operă tradusă în 
româneşte atât de fidel de regretatul latinist Vasile Sav), Bradley 
J. Birzer scrie despre „Har şi voinţă în legendarium-w/ lui 
Tolkien". „Credinţa este un act de voinţă inspirată de dragoste" , 
îi mărturisea Tolkien fiului său Michael. Sfântul Augustin a impus 
viziunea platonică a două tărâmuri: împărăţia Cerească 
desăvârşită şi copia sa coruptă. Credincioşii vieţuiesc în Cetatea 
Omului, dar trec prin lumea asemenea unor pelerini, ca şi nişte 
cetăţeni ai Cetăţii lui Dumnezeu. Scriitorul englez a plusat cu încă 
una: în afară de binecuvântata Frăţie a Inelului (Cetatea Divină) şi 
Orthancul condus de Saruman (Cetatea Omului), Pământul de 
Mijloc mai cuprinde o cetate ameninţătoare, turnul cel întunecat 
din Barad-Dur, stăpânit de Sauron (Cetatea Diavolului). 

„Muzica elfilor este ecoul unei muzici de o frumuseţe cu mult 
mai profundă" , ne atrage atenţia Michael Waldstein în articolul 
„Tolkien şi Sfântul Toma despre frumuseţe" . Cântecul Creatorului 
(Iluvatar), din care a luat naştere lumea, stă la baza genezei din 
mitologia „Silmarillion" . Ori Sfântul Thoma DAquino tocmai 
asta spune în comentariul operei lui Dionisie Areopagitul: „Toate 
lucrurile sunt create pentru a imita într-un fel frumuseţea divină". 
Lucrurile create de oameni reflectă în diferite moduri bunătatea lui 
Dumnezeu, adăugă noi splendori ca mărturii ale înţelepciunii 
divine. 

în „Tolkien şi thomismul. «Pământul de mijloc» şi stările 
lumii naturale'", Andrew Nimmo porneşte de la operele unor 
gânditori neotomişti ca Jacques Maritain, Garrigou-Lagrange şi 
Etienne Gilson, apoi creionează un sistem al stărilor naturii, 
împărţindu-le în „ipotetice'''' şi „istorice". Sistemul poate fi aplicat 
şi pentru a clasifica creaturile din Middle Earfh. Satanicul Melkor 
a pervertit soarta creaturilor, făcându-le pe cele muritoare să se 
teamă de moarte, dar în cele din urmă, prin eforturi şi sacrificii 
eroice, starea unora dintre ele este restaurată. O parte dintre ele îşi 
recapătă inocenţa paradisiacă la sfârşitul epopeii, după 
destrămarea Răului. 

Joseph Pearce porneşte de la premiza că politica şi economia 
sunt doar o anexă a teologiei şi filosofiei. In articolul ,Jndividul şi 
comunitatea în «Pământul de Mijloc» al lui Tolkien", el consideră că 
schimbând filosofia efectele se vor resimţi în politică. înlăturarea lui 
Dumnezeu duce automat la nesocotirea celor zece porunci. Pe 
vremea lui Lenin, Stalin, Hitler şi Mao, zeci de milioane de oameni 
au fost masacraţi în „cea mai sângeroasă beţie a Puterii din istoria 
omenirii". Tolkien susţine puterea Tradiţiei, drept călăuză şi 
ocrotitoare a societăţii. Tradiţia slujeşte drept „cârmă şi frână", 
moderând avânturile riscante ale Progresului. 

Pentru cei care contestă existenţa elementelor creştine din 
operele tolkienene, le recomandăm să citească „Stăpânul şi 
stăpâna inelelor" de Stratford Caldecott, un articol care revelează 
„prezenţa ascunsă a catolicismului lui Tolkien în «Stăpânul 
inelelor»". Tolkien a strecurat în poveştile sale o mulţime de 
elemente cristologice şi reprezentări ale Fecioarei Măria. E drept, 
nici unul dintre eroi nu poate fi identificat cu Mântuitorul, pentru 
că peripeţiile au loc în pre-istorie, înaintea întrupării. Dar Inelul 
Suveran este distrus în ziua de Bună Vestire, moment crucial în 
care Sfânta Fecioară a rostit acel „Da" către Dumnezeu, acceptând 
astfel să-1 nască lumii pe Mesia. Tolkien este un „sub-creator" 
pentru care credinţa a devenit fapt de cultură. 

Christopher Garbowski consideră că Pământul de Mijloc 
reprezintă „Componenta dialogică a creaţiei unui mit modern". 
Tolkien a recurs la variate forme de expresie pentru a-şi contura 

lumea: poezie şi proză. „Stăpânul inelelor'''' este atât epopee cât şi 
roman. „Silmarillion" pare să fie „un soi de carte de schiţe", lucru 
care a dus la compararea cu Leonardo da Vinci: amândoi creatorii 
şi-au finalizat arareori proiectele, însă au lăsat în urmă schiţe 
fascinate. Tolkien nu are un unic personaj principal, el are eroi. In 
creionarea lor, autorul 1-a avut ca model pe legendarul Beowulf, 
despre care spunea: „nu are nici o loialitate părtinitoare, nici o 
iubire nenorocită; el este un om şi acest lucru constituie pentru el 
şi pentru mulţi o tragedie suficient de mare". 

Dintre autorii români, părintele Wilhelm Dancă, rectorul 
Institutului Romano-Catolic din Iaşi, scrie despre „Sacru, magic şi 
definiţii ale omului în cultura contemporană", cu referire la 
romanul „Stăpânul inelelor" şi ecranizarea acestuia. Felul aparte 
de a fi al lui Beorn, „Regele urs" din „O poveste cu un hobbit", m- 
a determinat să-i închin un studiu. Filosoful timişorean Robert 
Lazu, co-coordonator al volumului, realizează sinteza cea mai 
amplă, de aproape o sută de pagini, „Imagini şi simboluri în opera 
lui J. R. R. Tolkien. O ipoteză teologică". 

Traducerile lucrărilor au fost realizate de Marius Ivaşcu, 
Simone Gyorfi şi Laura Lazu. Curiosul poate afla mai multe 
despre autorii cuprinşi în antologie din prezentările de la sfârşitul 
volumului. 

Articol apărut în revista electronică „Pro-Scris" nr. 2 (35-36) 
din 01.07.2005. 

Mult mai aproape de standard 



Ediţia 2006 a trilogiei „Stăpânul inelelor" de John Ronald 
Ruel Tolkien s-a apropiat mult de ceea ce ar trebui să fie o 
transpunere onorabilă a universului numit „Pământul de Mijloc". 

Exemplarele consultate au toate paginile, hărţile au fost 
completate (poate ar fi trebuit să fie şi mărite), anexele au fost 
puse câtuşi de cât în ordine, cuprinzând tot ceea ce trebuia să fie 
despre scrierea şi ortografia (Anexa E), precum şi despre limbile 
şi popoarele celui de-al Treilea Ev (Anexa F). 

O primă apariţie în limba română este „Indicele poemelor şi 
cântecelor", aşezate în ordinea alfabetică a versurilor de început. 

La sfârşitul tuturor, găsim postfaţa lui Vlad Macri, total 
diferită de cea care încheie „Silmarillion"-\A. Aici şi acum, 
cărturarul ne povesteşte cum s-a îndrăgostit la prima vedere de 
hobbitul Bilbo şi cum, vrăjit de poveste, a început să exploreze 
ţinutul Feeriei. Dintre consemnările de istorie literară, să reţinem 
legenda transmisă de o mătuşă, conform căreia un strămoş 
îndepărtat, Georg von Hohenzollern, s-ar fi remarcat la asediul 
Vienei, unde a fost poreclit „Tollkuhn" („cel de un curaj prostesc, 
nebunesc"), cognomen din care a derivat apoi forma Tolkien. 
Deci, ipotetic, marele scriitor englez ar putea fi o rudă îndepărtată 
a regilor României. 

După ce am frunzărit noile apariţii cu coperţi albe, am avut un 
impuls să scot din bibliotecă şi să ambalez degrabă cele trei 
volume doldora de greşeli, cumpărate în 2002 şi să le trimit înapoi 
editurii, ca să îmi trimită la schimb ultima versiune, mult 
îmbunătăţită. Dar instinctul de conservare m-a înfrânat, şoptindu- 
mi să nu dau vrabia din mână pentru cocoşelul de pe gard. 

Din păcate, unele vicii de fond din 2002 au trecut neobservate la 
recorectare şi au rămas neschimbate în ediţia 2006, dovadă că 
articolele noastre precedente, publicate în revista electronică Pro- 

Scris, n-au fost băgate în seamă tocmai de cei cărora le erau adresate. 
Este vorba despre „Lista cu greşelile găsite în ediţiile Tolkien 
româneşti", apărută iniţial în „Pro-Scris" nr. 1 (33-34)/2005, 
adăugită şi reluată în „Pro-Scris'''' nr.2 (35-36)/2005, „Pro-Scris'''' nr. 
3-4 (37-40)/2005 şi „Pro-Scris" nr. 1 (41-42)/2006. 

Bâlbele enumerate acolo au fost remarcate şi notate de 
membrii echipei de redactare a primei enciclopedii Tolkien 
româneşti: Robert Lazu (coordonator), Mihaela Cernăuţi- 
Gorodeţchi, Gyorfi-Deâk Gyorgy, Ionuţ Arghire, Eva Damian, 
Toedora Ghivirigă şi Ştefana Vieru. Odată definitivată, cartea a 
fost plimbată de la Ana la Caiafa, croindu-şi cu greu drum către 
„lumina tiparului" prin hăţişul publicistic autohton. în cele din 
urmă, după o serie de refuzuri, volumul a apărut în toamna anului 
2007 la Editura Galaxia Gutenberg din Târgu Lăpuş, prin 
străduinţele părintelui Silviu Hodiş. 

Ca nişte împătimiţi ai operei tolkienene, ne-am bucurat să 
vedem că textele legate de faptele celor din Pământul de Mijloc au 
pătruns în conştiinţa culturală românească şi, chiar dacă cu o 
oarecare întârziere, traversează acum un proces de lentă rafinare 
stilistică. 

Pentru ca metamorfoza textului englezesc să se încheie pe 
deplin în viitor, am ţinut să atragem atenţia, încă o dată, asupra 
unora dintre aspectele traducerii în limba română. 

Unele deranjează extrem de tare, precum transcrierea eronată 
a salutului adresat de Frodo lui Gildor Inglorion în „Frăţia 
inelului". în loc de: „Elen sla lumenn' omentielvo" ar fi trebuit să 
apară: ,J?len sila lumenn' omentielvo"; verbul „sz7a" este la 
persoana a treia, timpul prezent şi înseamnă „el, ea străluceşte". 
Propoziţa: „O stea străluceşte la ceasul întâlnirii noastre" este 
una cheie, vizând atât predestinarea Purtătorului Inelului, precum 
şi felul cum copiii Doamnei Stelelor (elfii) l-au sprijinit în 
îndeplinirea misiunii. 

în „Cele două turnuri", Theoden a devenit în sfârşit fiul lui 
Thengel şi nu „regele din Tengel", cum figura greşit în ediţiile 
2000 (pag. 40), respectiv 2002 (pag. 39). ,M Treilea Mareşal al 
Obştei Călăreţilor" (remarcaţi „obştescul" genitiv) s-a transformat 

cu bine în ,^tl Treilea Mareşal al Obştii Cavalerilor", doar 
situaţia lui Isildur şi Elendil, strămoşii lui Aragorn, a rămas la fel 
de încurcată (am propus mai jos o variantă de traducere). 

In volumul III, a apărut, în sfârşit, nota referitoare la 
semnificaţia cuvântului „sharku", poreclă dată lui Saruman şi s-a 
eliminat rândul corectorului, aflat în ediţia 2002 la pag. 428. 
Notele de la paginile 513 şi 520 au ajuns să fie pe aceeaşi pagină 
cu trimiterile respective, dar, de această dată, trimiterea din pagina 
444 este către pagina 556 (greşit!), nicidecum către pagina 562, 
unde se află cu adevărat Anexa D, „Calendarul comitatului" . 

Au scăpat nebăgate în seamă şi alte greşeli. 

Vom aminti doar în treacăt fineţurile lingvistice de tip 
„quenya" versus „limba quenyană" , echivalenţă cu o sonoritate 
exotică propusă de traducătoare, deşi, în mod obişnuit, se spune că 
incaşii vorbeau ^uediua" şi nu „limba quechuană" (pe Google, 
prezenţa termenilor „quechua" şi „quechuană" este de 165000, 
respectiv 11 rezultate). 

Tot aici ar intra discuţia referitoare la pluralul de la „silmaril": 
„silmariir (după modelul „baril" /„barili" etc.) versus „silmariluri" 
(după modelul „berii" /„beriluri"). Nehotărârea derivă din chiar 
atitudinea traducătorilor. In „Silmarillion" se foloseşte prima formă, 
iar în ediţia 2006 din „Stăpânul inelelor'" cea de-a doua. De dragul 
contrazicerii, s-ar putea invoca şi cazul cuvântului „giuvaer", care 
are două forme de plural: „giuvaere" şi „giuvaeruri" . Dacă ne 
gândim la natura acestor nestemate şi la faptul că pluralul de la 
„piatră (preţioasă)" este ,pietre (preţioase)" , la feminin, am putea 
chiar să le spunem „silmarile"\ 

Of, of, of! Ce vremuri fericite vor fi acelea, când, scăpaţi de 
bâlbe, greşeli de traducere {„pajişti magnetice"), nume stâlcite, 
contribuţii ale zeţarilor, cuvinte înghiţite, comentarii marginale 
incluse în text, note scăpate sau mutate la paginare, capitole 
rezumate, desene dispărute etc. nu ne va rămâne să discutăm decât 
despre aspectele lexicale controversate! 

Deci, până când se va face următorul pas editorial, să vedem 
lista a ceea ce s-ar cuveni să fie corectat: 

- în voi. I, pag. 122, în loc de: „Elen SLA lumenn' omentielvo" 
ar fi trebuit să apară: „Elen sila lumenn ' omentielvo" 

- în voi. I, pag. 244, în loc de: „împotriva Umbrei de la 
MIAZĂZF ar fi trebuit să apară: „împotriva Umbrei de la Răsărit" 
(în original: ,Jigainst the Shadow in the East") 

- în voi. I, pag. 396, în loc de: „numite de noi ZIRAK-ZIZIL" 
ar fi trebuit să apară: „numite de noi Zirak-zigil" 

- în voi. I, pag. 492 şi oriunde apare în continuare, în loc de: 
„LADY GaladrieF ar fi trebuit să apară: „Doamna Galadriel" 
(Galadriel este o prinţesă elfă, soţia lui Celeborn, regele din 
Lorien, nicidecum consoarta unui lord englez) 

- în voi. I, pag. 495, în loc de: „încă înainte de a pieri 
Nargothrondul sau Gondolinul, am străbătut munţii" ar fi trebuit 
să apară: „încă înainte de a pieri Nargothrond şi Gondolin, am 
trecut munţii". E adevărat, în textul englezesc figurează 
„Nargothrond or Gondolin", însă am propus înlocuirea 
conjuncţiei „sau", care a derutat-o pe traducătoare atât de mult 
încât în versiunea 2002 a crezut că Nargothrond este o altă 
denumire a Gondolinului. Deşi au fost construite în paralel, 
cetăţile elfilor au fost plasate în locuri diferite. Nargothrond este 
marea fortăreaţă subterană de pe cursul râului Narog, clădită în 
peşterile lărgite de regele Finrod Felagund. Preafrumoasa 
Gondolin este alba cetate a lui Turgon, clădită în valea Tumladen 
şi ascunsă în spatele unui inel muntos. 

- în voi. I, pag. 511, în loc de: ,^4sta e bine, consimţi 
CELERItO^ ar fi trebuit să apară: „Asta e bine, consimţi 
Celeborn" 

- în voi. I, pag. 522, în loc de: ,^4ceastă piatră am dăruit-o 
fiicei mele, CELEBRIO^' ar fi trebuit să apară: ,^4ceastă piatră 
am dăruit-o fiicei mele, Celebrian" 

In loc de: „din care s-au născut CELEBRION şi Arwen" ar fi 
trebuit să apară: „din care s-au născut Celebrian şi Arwen" 

- în voi. II, pag. 40, în loc de: „moştenitorul FIULUI LUI 
ISILDUR ELENDIL, fiu al Condorului" ar fi trebuit să apară: 
„moştenitorul lui Isildur, fiul lui Elendil din Condor" 

- în voi. III, pag. 444, se află una dintre marile greşeli de 
traducere. In loc de: „al Treilea Ev s-a încheiat atunci când S-AU 
STINS CEI TREI REGI, în septembrie 3021" ar fi trebuit să apară: 
„al Treilea Ev s-a încheiat atunci când cele Trei Inele au trecut 
Dincolo, în septembrie 3021". (In original: „The Third Age was 
held to have ended when the Three Rings passed away in 
September 3021.") 

- în voi. III, pag. 452, în loc de: „HYARMWNDACIL I 
(Ciryaher)" ar fi trebuit să apară: „Hyarmendacil I (Ciryaher)" 

- în voi. III, pag. 453, în loc de: „a fost restaurata de Elessar 
Telcontar în 1319" ar fi trebuit să apară: „a fost restaurată de 
Elessar Telcontar în 3019" (trebuie corectat anul) 

- în voi. III, pag. 469, în loc de: „a adăugat numelui său 
porecla UMBADARCIL" ar fi trebuit să apară: „a adăugat 
numelui său porecla Umbardarcil" 

- în voi. III, pag. 478, în loc de: „iar el a murit doisprezece 
ani după tatăl său" ar fi trebuit să apară: „iar el a murit LA 
doisprezece ani după tatăl său" 

- în voi. III, pag. 492, în loc de: „să DE desparţi de 
Crepuscul" ar fi trebuit să apară: „să te desparţi de Crepuscul" 

- în voi. III, pag. 537, în loc de: „Celebrian este ATACAT pe 
neaşteptate în Trecătoarea Cornului Roşu şi RĂNIT'' ar fi trebuit 
să apară: „Celebrian este atacată pe neaşteptate în Trecătoarea 
Cornului Roşu şi rănită". (Celebrian a fost soţia lui Elrond şi 
mama lui Arwen.) 

- în voi. III, pag. 538, în loc de: „THOR scapă împreună cu 
Thrăin" ar fi trebuit să apară: „Thror scapă împreună cu Thrăin" 

- în voi. III, pag. 539, în loc de: „2851 - Moare Belecthor al 
II-lea" ar fi trebuit să apară: „2852 - Moare Belecthor al II-lea" 
(trebuie corectat anul) 

- în voi. III, pag. 540, în loc de: „2940 - Bilbo se reîntoarce în 
Comitat" ar fi trebuit să apară: „2942 - Bilbo se reîntoarce în 
Comitat" (trebuie corectat anul) 

- în voi. III, pag. 571, în loc de: „şi le-am RE-NUMIT pe 
celelalte" ar fi trebuit să apară: „şi le-am schimbat numele 
celorlalte" 

- în voi. III, pag. 572, în loc de: „pe 25 martie 3012" ar fi 
trebuit să apară: „pe 25 martie 3021" (vezi pagina 553, referitor la 
începutul celui de-al Patrulea Ev) 

- în voi. III, pag. 603, după fraza: „deşi într-un asemenea mod 
încât era la fel de neplăcută ca şi orceasca lor", există un 
fragment care a scăpat netradus: 

„In this jargon 'tark', 'man ofGondor', was a debased farm of 
'tarkil', a Quenya word used in Westron for one of Numenorean 
descent; see III, 54." 

- în voi. III, pag. 568, în loc de: „GRISHNÂKIT ar fi trebuit 
să apară: „Grishnăkh" (pe „a" este un accent ascuţit, nu unul 
circumflex) 

S-ar putea să existe şi alte greşeli, neremarcate de membrii 
echipei de redactare a primei enciclopedii Tolkien româneşti. 
Lista rămâne deschisă şi sperăm ca lungimea ei să scadă la fiecare 
dintre ediţiile viitoare. 



Articol apărut în revista electronică „Pro-Scris" nr. 3 (55-56) 
din 19.10.2008. 

Tolkien exilat în Cyberia 



Unul dintre cronicile din „Cybercritica" lui Robert Lazu, 
filosof catolic, titularul rubricii omonime din suplimentul 
adevărul literar şi artistic", a fost intitulată aventuri în 
Syberia", referindu-se la un joc creat de artistul BD Benoit Sokal 
şi produs de Microids. Volumul cuprinde o serie de articole 
dedicate, precum ne arată şi subtitlul, urmăririi impactului produs 
asupra consumatorului de orice vârstă de jocurile video, filmele şi 
desenele animate. Nimeni nu poate nega influenţele lumilor 
imaginare asupra societăţii şi civilizaţiei contemporane, reflectate 
în toate domeniile cotidianului. Uşurinţa cu care programatorii şi 
artiştii din industria reclamelor reuşesc să creeze pe monitoare şi 
ecrane imagini dinamice cu totul înşelătoare, lumi virtuale 
verosimile, poveşti capabile să atragă atenţia şi să-i implice 
emoţional pe privitori, a dus la apariţia unei culturi de masă cu 
specific cibernetic, din păcate încă prea puţin studiată la noi. 

„Don't be a Vidiot" citează Robert Lazu un titlu expresiv, 
cules de pe World Wide Web, „pânza de păianjen''' care leagă 
între ele calculatoarele şi utilizatorii lor. Accesarea lumilor 
virtuale oferite off- sau on-line ne oferă în egală măsură riscuri şi 
beneficii insesizabile. Omul tinde să se înstrăineze faţă de datul 
natural şi caută „mai frumosul" artificial oferit din belşug de 
campaniile publicitare. Posibilitatea de a descărca informaţii cu o 
viteză uimitoare i-a transformat pe mulţi „şoareci de bibliotecă" 
în „hârciogi internauţi", maniaci capabili să stea sute de ore ca să 
descarce de-a valma programe, fişiere video şi audio, jocuri, cărţi 
digitale, lucruri pe care, odată stocate pe diferite medii, nu le vor 
consulta sau parcurge în veci, deoarece cantitatea de informaţie 
vehiculată la nivel global este mult prea mare şi se reînnoieşte în 
mod continuu. 

Un alt pericol, ne previne analistul, îl reprezintă 
metamorfozarea gamer-ului într-un „avatar", un personaj virtual 
din lumile jocurilor video. Pentru mulţi oameni fără preocupări 
bine definite, realitatea de zi cu zi pare fadă, fără nimic 
spectaculos, de-a dreptul plicticoasă. Rolul eroic dintr-o aventură 
virtuală le oferă adrenalina dorită, însă totodată şi înlănţuirea 
lângă tastatura sau joystick-u\ folosite pentru manevrarea 
personajului. Sunt tot mai mulţi aşa-numiţii „netizeni", cetăţeni ai 
netului, Matrice atotacaparatoare, oameni care se închid benevol 
în propria cameră, de unde ies doar o dată pe săptămână sau pe 
lună, pentru aprovizionarea cu alimente, respectiv pentru 
efectuarea plăţilor la curent şi internet. 

Iar dacă veni vorba despre „viaţa fără de viaţă şi de moartea 
fără de moarte", Robert Lazu ne aduce aminte de cel mai 
năstruşnic personal al lui Ion Creangă. In „Secretele lui Ivan 
Turbincă", cronicarul remarcă bine-drămuita pendulare între sacru 
şi profan, parcurgerea unui traseu sinuos menit să eternizeze 
omenescul şi să secularizeze viaţa de după moarte a tuturor 
muritorilor zămisliţi de Adam şi Eva. Oare turbulenta cătană 
împărătească n-ar merita să renască într-un joc propriu şi să îndese 
în turbincă toate măcelurile satanice destinate celor de cea mai 
fragedă vârstă? 

O serie de articole se ocupă de universul ideatic al literaturii 
science-fiction: „Un gen în tranziţie"; ,JLsoterismul fraţilor 
Strugaţki"; prejudecăţi în ţara literelor". In pragul mileniului III, 
după popularitatea câştigată în ultimii ani ai dictaturii, genul a 
cunoscut un recul de popularitate. în anii '80, SF-ul constituia o „nişă 
ecologică" unde intelectualii demni de această denumire, cei deloc 
dispuşi să-şi vândă libertatea şi să cânte osanale Partidului, au folosit 
şansa numită „literatură de anticipaţie" de a-şi exprima mascat 
opiniile. După Revoluţie, odată cu libertatea de exprimare, interesul 
faţă de SF a trecut într-un plan secund. Autorii rămaşi au încercat o 
sterilă aliniere la noile formule occidentale, precum horror-vl 
preferat de Stephen King sau cyberpunk-ul inventat de William 
Gibson. Ultima tentaţie, practicată cu din ce în ce mai mult succes, o 

reprezintă literatura fantasy, modalitate adoptată de cei pe care 
analitistul timişorean îi numeşte ca formând „Generaţia F\ 

Cum Robert Lazu este autorul primei monografii româneşti 
dedicate lui J. R. R. Tolkien şi a coordonat alcătuirea unicei 
enciclopedii de profil, ni se pare normal ca o secţiune consistentă a 
„Cyber criticii" să fie dedicată Pământului de Mijloc. Ea debutează 
cu „Cosmogonia muzicală", rezultatul unei posibile influenţe 
pitagoreice, geneză armonică şi armonioasă a Cosmosului, decelabilă 
în multe dintre operele create de membrii grupului „Inklings". Peste 
Ocean, un exeget ajuns pe listele celor mai bine vândute cărţi este 
Bradley Birzer, autorul monografiei „/. R. R. Tolkien 's Sanctifying 
Mith: Understanting Middle-Earth" . 

Discursul devine dramatic în momentul când exegetul 
abordează „Orbirea lui Mircea Eliade", incredibila respingere a 
„Stăpânului inelelor" de către părintele istoriei religiilor, căruia 
universul high-fantasy i s-a părut artificial, construit după un 
model „desuet" (romanele şi legendele medievale). Să nu uităm că 
Eliade n-a apreciat nici povestirile fantastice scrise de Vasile 
Voiculescu. Conform propriei arte poetice, literatura fantastică ar 
trebui să creeze Universuri paralele, să inventeze personaje şi 
evenimente fără modele. Oare „Hobbitul" ce pasăre măiastră o fi? 



Articol apărut în revista electronică „Pro-Scris" nr. 4 (57-58) 
din 20.12.2008. 

Lupul albinelor 



Legenda lui Beowulf este un poem epic de mare întindere, 
numărând 3182 versuri, creat în secolul al VH-lea. El a circulat 
vreme de secole recitat sau cântat de menestreli, până când doi 
copişti din Anglia medievală l-au consemnat în scris, în jurul 
anului 1000. Manuscrisul a fost regăsit printre ruinele bibliotecii 
lordului Robert Cotlon, după incendiul din 1706 şi dus la British 
Museum. El cuprinde un fel de predoslovenie eroică, „o laudă a 
faptelor mari a gintei de regi ai danilor", urmată de 43 de cânturi 
de lungime variabilă, numerotate cu cifre romane. Subiectul a fost 
rezumat de scriitorul Szerb Antal, cândva profesor la catedra de 
literatură engleză din cadrul universităţii din Budapesta, în 
„Istoria literaturii universale" (1941): 

„In general, principala caracteristică a lui Beowulf o 
constituie limbuţia. 

Povestea constă doar înfăptui că viteazul Beowulf omoară un 
monstru, care bântuia prin pivniţele unde slujitorii regelui 
Hrothgar îşi beau berea, apoi o ucide pe şi mai monstruoasa 
mamă a monstrului. Odată terminată treaba, se întoarce acasă; la 
bătrâneţe, moare rănit în lupta cu un dragon ce scuipă foc. 
Faptele ar fi neîndestulătoare pentru o epopee de câteva mii de 
versuri, dacă Hrothgar şi Beowulf nu şi-ar aminti în răstimpri de 
tinereţile lor şi, mai cu seamă, dacă autorul din vechime n-ar 
relua evenimentele de câteva ori. Cu toate că este cel mai vechi 
cântec eroic german de care ştim, putem afirma fără îndoială că a 
fost creat într-o perioadă târzie, de decădere a genului eroic. In 
istoria înfăptuirilor spirituale, vârsta unei apariţii nu este dată de 
anul când a fost creată, ci de poziţia în cadrul culturii respective. 
Valoarea artistică a lui Beowulf, precum şi a celorlalte epopei 

anglo-saxone, este conferită tocmai de decadenţa tânguirii, de 
durerea reţinută cu care e petrecută isprăvirea bucuriei." 

Traducerea românească a fost realizată de Dan Duţescu şi 
Leon Leviţchi, apoi publicată de Editura pentru Literatură 
Universală în 1969. Unele fragmente (cânturile XX, XXI, 
XXXIX, XLIII) se găsesc şi în primul volum al antologiei de 
poezie engleză", apărută în 1981 la Editura Minerva, în colecţia 
„Biblioteca pentru toţi" nr. 1072. Un alt rezumat al poemului se 
află în monografia critică a lui Robert Lazu, „Lumea lui Tolkien", 
pentru că marele scriitor englez a preluat unele episoade din poem 
în romanele din ciclul Pământului de Mijloc. 

Beowulf este un nume care înseamnă „Lupul albinelor", adică 
„Ursul", un animal totemic aflat la originea multor case regale 
europene. In Anglia, primul domnitor însemnat a fost Arthur, 
regele Came lotului (în irlandeză, „artos" înseamnă „urs"). în 
„Dicţionarul de magie, demonologie şi mitologie românească" , 
Ivan Evseev îl aminteşte pe Mieszko, viteazul din care se trage 
dinastia cnejilor din Polonia. Printre urmaşii lui Beowulf se 
numără regii legendari ai Suediei, întemeietorii precum Eriksson 
cel Bătrân (867-950), cunoscut ca „Bjorn" (Ursul) şi fiul său Erik 
Victoriosul (930-994/995), supranumit „Bjornsson", adică „fiul 
Ursului". 

în „Viaţa lui Pythagoras", scriitorul antic Porphyrios din Tir 
ne-a transmis informaţia că numele divinităţii geto-dace Zalmoxis 
provine din cuvântul trac „zalmos" (piele), deoarece a fost înfăşat 
după naştere într-un petec din blană de urs. 

J. R. R. Tolkien, profesor pasionat de literatura nordică veche, 
i-a dedicat eroului medieval un întreg studiu, „Beowulf: The 
Monsters and the Critics". N-a uitat de el nici atunci când a scris 
studiul „On Fairy Stories". în mod cert, eroul scandinav a 
constituit prototipul lui Beorn din romanul „O poveste cu un 
hobbit". Ciudatul personaj este un „Schimbă-Piele": uneori apare 
sub forma unui urs mare şi negru, alteori e un „un om uriaş cu 
barbă şi păr des şi negru, cu braţele şi picioarele mari şi goale, 
cu muşchi noduroşi", ce poartă o tunică de lână care-i vine până la 

genunchi. E o fire închisă, tăcută, bănuitoare, ursuză. Vrăjitorul 
Gandalf îl caracterizează succint: „Nu e o persoană căreia să-i pui 
întrebări..." 

Din succesul trilogiei realizate după „Stăpânul inelelor", 
publicul a început să se intereseze de celelalte lucrări scrise sau 
studiate de Tolkien. Studiourile hollywoodiene au reacţionat 
prompt şi l-au însărcinat pe regizorul Robert Zemeckis să 
ecranizeze „Beowulf. Lung-metrajul de desene animate a fost 
realizat în tehnica 3D, cu ajutorul supercalculatoarelor. Surpriză: 
spectacolul are o dimensiune în plus! Dacă spectatorul îşi pune pe 
nas nişte ochelari speciali, cu o lentilă albastră pentru ochiul drept 
şi una roşie pentru stângul, imaginea aparent plană capătă relief. 

Eroii de pe ecran au fost înzestraţi cu chipul unor actori 
celebri, care dau şi voce personajelor: Anthony Hopkins (craiul 
danez Hrothgar), Ray Winstone (Beowulf), Angelina Jolie (ştima 
aurie, mama monstrului Grendel) etc. Din păcate, filmul 
debutează extrem de sângeros, ca un joc video din topul „cel mai 
violent software" şi acest lucru i-a dezamăgit pe mulţi. Poemul 
epic a fost respectat numai o vreme, până la înfrângerea 
monstrului. Apoi, scenariul scris de Neil Gaiman şi Roger Avary 
introduce o variaţiune neaşteptată: de fapt, Grendel este fiul lui 
Hrothgar. In loc să o înfrunte pe mama demonului, Beowulf se 
lasă fermecat de ea şi, trecând pe o altă linie narativă, zămisleşte 
cu ea un om de aur, capabil să se transforme în balaur. Spre 
deosebire de predecesorul său, Beowulf este capabil să-şi înfrunte 
propriile greşeli şi să le înfrângă, chiar dacă victoria îl costă 
propria viaţă. Iată o întorsătură mult mai interesantă decât lupta 
unui erou bătrân cu balaurul înfuriat de faptul că i s-a furat un 
potir de aur (la Tolkien, Bilbo Baggins şterpeleşte mai multe 
odoare din comoara răpită de la pitici de zmeul Smaug). 

Filmul, deşi mult diferit de poem, atrage atenţia prin mesajul 
transmis în final. Mulţi dintre politicienii noştri au făcut câte un 
pact cu Diavolul ca să treacă peste Puntea alegerilor: o turnătorie 
la Secu, o şosea unde nu sunt banii Dvs., un concurs aranjat, o 
afacere Ţigareta, o conductă de petrol de la Timişoara peste 
graniţă. Insă până acum nici unul n-a reuşit să-şi înfrunte 

bărbăteşte greşeala. în baladele noastre, boierul Manea îl răpune 
mişeleşte pe haiducul Toma Alimoş, iar Negru Vodă îi 
abandonează pe meşteri pe acoperişul Monastirii Argeşului. Asta 
e, unii devin eroi sacrificându-se pentru popor, alţii s-au 
specializat în a vinde blana ursului din pădure. 



Articol apărut în revista „Caiete Silvane" nr. 5 (40) din mai 
2008, pag. 15. 

Tolkien şi limbile nemaivorbite 



în volumul „Lewis Caroll - Jabberwocky, Un celebru poem în 
70 de limbi care nu există''' (Editura Casa Cărţii de Ştiinţă, Cluj, 
2008), Flaminia Robu şi-a propus să studieze seria de interpretări 
ale celebrei poezioare descoperite de Alice imediat după trecerea 
în Ţara din Oglindă. La o primă lectură, textul sună a fi 
englezesc, însă, vorba fetiţei: „Pare tare drăguţă, dar e destul de 
greu de înţeles! Intr-un fel, pare să-mi umple mintea cu idei — 
numai că nu ştiu exact care sunt ele!" 

Provocare ludică, şaradă lingvistică şi text cu calităţi 
melodice evidente, „Jabberwocky'''' a devenit o probă dificilă, 
deosebit de tentantă, pentru traducătorii din lumea întreagă, care, 
susţine autoarea studiului academic, s-au prezentat la lucru 
„voluntar, liberi şi nesiliţi de nimeni, nu chiar legiune, dar 
aproape centurie". Entuziaştii l-au tradus în şaptezeci de limbi, 
printre care se numără şi sonorităţi rar întâlnite, precum latina, 
esperanto, amerindiana Choktaw ori chiar în graiuri fictive, 
precum klingoneza vorbită în serialul SF „Star Trek". 

Spre cinstea lor, condeierii noştri au ridicat mănuşa şi, la ora 
actuală, suntem al doilea popor din lume, după francezi, prin cele 
şase variante literare propuse de tălmăcitori: „Trăncăviada" (Frida 
Papadache, 1971); „Ciorbobocu" (Leon R. Corbu, 1977); 
„Zurbaliv" (Constantin Dragomir, 1982); „BăzdăbocuF (Nina 
Cassian, 1991); „Jabberwockiada" (Mirella Acsente, 1997); 
„Gâr-Gar" (Nora Galin, probabil 1998). 

In cultura noastră, preocupările legate de modelarea şi 
remodelarea graiului au o anumită tradiţie; în particular, una cu 
precădere francofonă. Cea mai cunoscută promotoare a stilului 
,furculisiori" este Coana Chiriţa a lui Vasile Alecsandri, dar 
putem să-1 amintim aici pe „eminenkele pedagog de şcoală nouă" 
Marius Chicoş Rostogan, precum şi toate exagerările latiniste ale 

Şcolii Ardelene. Nina Cassian a scris un întreg ciclu de poezii în 
„limba spargă", iar preocupări asemănătoare au manifestat 
Romulus Vulpescu, Cezar Baltag, Ion Gheorghe ş.a. 

într-un articol publicat de către Leon R. Corbu în revista 
„Echinox" (nr.5 şi 6-7 din 1977), poezia românească scrisă în 
limbi care nu există", teoreticianul identifica „două principii 
lingvistice, parcă de la sine translatabile în estetic" , bază pentru o 
polarizare a graiurilor fictive şi împărţire a lor în limbaje 
naturaloide şi limbaje naturifuge. Primele erau definite ca „un 
simulacru mimetic al unui model lingvistic", „o copie în negativ, o 
răsfrângere inversă a unei limbi naturale pe care în acest fel 
implicit o neagă", celelalte ca o ruptură radicală de modele, un 
îndrăzneţ salt înainte, fără nici un precedent, „care se afirmă pe 
sine, exclusiv, ignorând tot «restul»". 

Este evident deci că „Jabberwocky" constituie doar un pretext 
pentru ca Flaminia Robu să ne călăuzească prin universul 
graiurilor născocite şi prin lumea traducerilor cu probleme, cu 
accent pe „cariera estetică a limbajelor imaginare în literatură". 
Limba este o instituţie prea puţin susceptibilă de schimbare. 
„Nimănui nu-i este îngăduit să fabrice cuvinte noi, nici măcar 
Regelui" - stătuta în 1649 grămăticul francez Claude Favre de 
Vaugelas, traducătorul lui Quintus Curtius (Viaţa lui Alexandru 
cel Mare). Dar pentru firea cea rebelă a omului, regulile sunt 
făcute pentru a nu fi respectate. Precum întâii oameni au gustat 
Fructul Oprit, norma lingvistică a fost încălcată la rândul ei, prin 
jocurile de cuvinte care „nu se mai supun pe deplin niciunei 
categorii lexicale, gramaticale ori sintactice". In poema 
carrolliană, contravenţia e săvârşită cu ajutorul „cuvintelor-valiză" 
eufonice, construcţii noi menite să obţină o armonizare fonică 
intrinsecă pe baza unor sunete decupate din cuvinte obişnuite. 

Un studiu lingvistic inspirat de capodoperele literaturii 
engleze nu putea să evite amintirea operei lui John Ronald Reuel 
Tolkien, scriitor care, în ciclul „Tărâmului de Mijloc", a creat un 
univers ficţional locuit de diferite Neamuri, fiecare cu limba sa. 
Pentru lămurirea numelor, fragmentelor de discuţii, însemnărilor 
din cronici, versurilor din cântece, invocărilor protective, Tolkien 

a alcătuit o serie de Anexe, publicate la sfârşitul celui de-al treilea 
volum din „Stăpânul inelelor", unde cititorul găseşte informaţii 
despre diferitele limbi, scrierile şi ortografiile adoptate, indicaţii 
etimologice şi de pronunţare. 

In fruntea tuturor graiurilor, idiomurilor şi dialectelor inventate 
de părintele hobbiţilor" stă elfa nobilă, „quenya", inspirată de 
finlandeză şi, prin aceasta, înrudită cu maghiara („aton" = „om", 
„muritor" în elfă; „atya" = părinte", „tată" în ungureşte). Un dialect 
al ei este sindarina, vorbită de elfii cenuşii, în vreme ce „Vorbirea 
Nobilă din Apus nu mai era rostită decât de seniorii noldorilor între 
ei". Cel mai ciudat dintre toate este graiul vorbit de enţi, păstorii 
Copacilor": o limbă „lentă, sonoră, aglutinată, repetitivă, de largă 
respiraţie cu adevărat; formată dintr-o mulţime de nuanţe vocalice şi 
diferenţe de ton şi de cantitate a vocalelor". Dacă piticii secretoşi 
„vorbeau o limbă ciudată, care s-a schimbat prea puţin de-a lungul 
anilor; căci devenise mai degrabă limba istoriei lor, decât a 
cântecului de leagăn, şi aveau grijă de ea şi o păzeau ca pe o 
comoară a trecutului", fără ca s-o împărtăşească altora, uriaşii enţi 
„n-aveau nevoie să-şi ţină graiul secret, pentru că nimeni altcineva 
nu era în stare să-l înveţe". 

Celelalte Neamuri, cum ar fi oamenii, hobbiţii, trolii etc, 
foloseau „graiul de obşte" (the Common Speech). Autoarea 
nuanţează, citând din indicaţiile furnizate din belşug de Tolkien: 
,JIobiţii vorbeau într-adevăr, de cele mai multe ori, un dialect rustic, 
pe când în Gondor şi Rohan mai era încă vie o limbă mult mai 
veche, mai exactă şi mai laconică." Pedanteria specialistului în 
engleza veche şi în literatura nordică este pe deplin motivată. 
Scriitorul englez acorda o atenţie deosebită forţei creatoare a 
cuvintelor: „Geneza limbii şi cea a mitologiei sunt funcţii corelate. 
Construcţia limbii va da naştere şi creştere unei mitologii." Faptul că 
un grai imaginar poate deveni cu adevărat real e dovedit de sutele de 
traduceri în elfa nobilă sau în sindarina. Minunea se petrece atunci 
când el oglindeşte substanţial o perspectivă culturală, adică „spune 
povestea" unei culturi. Cântecele elfilor, aceste elegii ale unei lumi 
pe cale de dispariţie în zorii celui de-al Patrulea Ev, perpetuează 
amintirea Limanului pierdut, rămas departe, în Apus şi, totodată, 

jelesc „pălirea", retragerea Celor Născuţi Dintâi din faţa oamenilor, 
Cei Născuţi După. 

Flaminia Robu îşi încheie periplul printre eresuri, non- sensuri 
burleşti, limbi inventate şi transpuneri inspirate de ele cu solemnul 
imn „A Elbereth GilthonieF din „Stăpânul inelelor'": invocarea 
folosită de Frodo Baggins ca să-1 alunge pe Regele Vrăjitor, atunci 
când nazgulii i-au atacat pe hobbiţii poposiţi pe Tancul Vremii 
(Amon Sul). Aragorn remarca: „Mai ucigător pentru el [Regele 
Vrăjitor] a fost numele Elbereth." (I, 12) In momentul când 
bărcile cu care Frăţia Inelului a pornit din Lothlorien au fost 
atacate de un nazgul (II, 9), prinţul elf Legolas şi-a lansat săgeata 
cerând ajutorul Doamnei Stelelor prin aceleaşi cuvinte. Sam cel 
înţelept invocă imnul din nou, în momentul când respinge atacul 
lui Shelob, păianjenul monstruos din Cirith Ungol (IV, 10). 

Imnul este cel mai lung text în sindarină din „Stăpânul 
inelelor", din care Tolkien a tradus în volum doar două cuvinte, 
„galadhremmin Ennorath" (ţinuturi împădurite de pe Pământul de 
Mijloc), amintite într-o notă din Anexa E. Ulterior, în antologia de 
versuri şi muzică „Road Goes Ever On" a apărut o traducere 
completă în engleză, însoţită de comentarii lămuritoare. O posibilă 
echivalare în limba română a fost propusă în 2005 în revista „Pro- 
Scris": „Trei texte sacre". 



Articol apărut în revista electronică „Pro-Scris" nr. 3 (55-56) 
din 19.10.2008. 

în joacă, despre Tolkien 



In ianuarie 2004, revista PC GAMES a dedicat 18 pagini 
ciclului „The Lord of the Ring", creat de scriitorul britanic J.R.R. 
Tolkien. Grupajul respectiv are o structură compozită, ce începe 
cu un articol dedicat romanului (Despre stăpân şi despre Inel), o 
parcurgere hip-hop bip-bop a primelor două episoade ale filmului 
realizat de Peter Jackson, după care începe seria prezentărilor de 
jocuri: The Battle for Middle-earth, Middle Earth Online, The 
Hobbit, The War of the Ring, The Return of the King. 

Cosmin Bogdan deschide grupajul cu un amplu studiu dedicat 
operei tolkienene. El analizează pe îndelete rosturile unei poveşti 
bine spuse, în care desluşeşte „un catalizator al visului", o punte 
între lumea reală şi lumea fantastică, „un refugiu în faţa brutalităţii 
sociale". Astfel, poveştile cu zâne devin locul de taină în care s-a 
retras J.R.R. Tolkien „ din faţa nebuniei din care s-a născut a doua 
conflagraţie mondială" şi în care acum se poate pierde, de bună voie, 
cititorul român pus la încercare de greutăţile tranziţiei. 

Povestea luptelor duse pentru dobândirea sau pierderea 
Inelului Puterii, instrument prin care Domnul întunericului 
încearcă să domine Pământul de Mijloc, este generată de 
conflictul dintre cele două lumi, cea a Răului şi a Binelui, dintre 
Mordor (ţară în care există ordine, dar nu-i de trăit) şi verdele 
Comitat unde îşi duc veacul micuţii hobbiţi, ,fiinţe cu un 
remarcabil bun simţ, cu o măsură şi un calm rareori influenţate 
de patimi". 

Legătura dintre aceste ţări aflate la mare depărtare o face 
drumul parcurs de Purtătorul Inelului, o călătorie iniţiatică ce pune 
stăpânire pe cititor, îl copleşeşte, îl poartă prin locuri nebănuite, îl 
face să simtă îndoielile, temerile şi sfârşeala lui Frodo Baggins, 
hobbitul: „pornit la drum ca o fiinţă inocentă, ajunge, la sfârşitul 

acestei călătorii, o persoană maturizată prin dureroasa iniţiere, 
lucidă, care ŞI-A PIERDUT NEVINOVĂŢIA" . 

Aici trebuie să facem o remarcă. Iniţierea presupune o 
renaştere, care nu se realizează decât în cazul unei purificări 
sufleteşti prealabile, prin izolare, post şi rugăciune. Să ne gândim 
la Postul Paştilor, apoi la Săptămâna Patimilor, al cărei moment 
culminant îl reprezintă Răstignirea, moartea pe cruce şi 
Reînvierea. într-un fel, Inelul Suveran constituie crucea pe care 
Frodo o poartă când urcă Muntele Osândei, iar momentul de 
rătăcire pe buza vulcanului este echivalentul strigătului: „Eli, Eli, 
lama sabahtani ?" (Matei 27, 46) 

Mircea Eliade descrie şi analizează finalitatea ritualurilor 
australiene de iniţiere în cartea „Mituri, vise şi mistere": 

adolescentul începe prin a fi terorizat de o realitate 
supranaturală şi în urma întâlnirii cu teroarea divină neofitul 
moare: moare pentru copilărie, adică pentru ignoranţă şi 
iresponsabilitate. Când se va întoarce din pădure, va fi un altul decât 
copilul dinainte. El traversează o serie de probe iniţiatice care îl 
obligă să înfrunte frica, suferinţa, tortura, dar care îl obligă mai ales 
să-şi asume un nou mod de a fi, cel propriu adultului.'''' 

Trecerea de la copilărie la stadiul de adult constituie un 
proces natural, derutant, dar nu un păcat. E o pierdere a candorii, 
dar nicidecum un motiv de vinovăţie. E adevărat, Frodo a rămas 
marcat de rănile lăsate de agenţii Răului: pumnalul nazgulilor, 
lancea orcilor, veninul lui Shelob, lipsa degetului pe care şi-a pus 
Inelul Puterii. Obosit şi înfometat, el a cedat fizic, dar n-a acceptat 
niciodată să facă pact cu Diavolul şi să devină aliatul Răului. 

Cosmin Bogdan are dreptate când susţine, citându-1 pe 
Tolkien, că puterea corupe (iar puterea absolută corupe absolut) şi 
că salvarea Omului nu se face pe calea armelor, ci pe cale 
spirituală: „în lupta cu Răul poţi câştiga bătălii după bătălii, dacă 
sufletul tău nu e salvat, totul e în zadar.''' De aceea, „eroul cărţii 
nu este nici Gimli, fiul lui Ghin, adevărată întruchipare a 
îndrăznelii, nici elful, întruchiparea Spiritualităţii, nici Aragorn, 

adevărat cavaler fără teamă sau prihană, şi nici măcar Gandalf, 
întruparea înţelepciunii'' ', ci Frodo, sufletul pur care îi ajută să 
aducă biruinţa, „singura posibilă'", asupra Răului. 

întocmai ca şi Gandalf cel Cenuşiu, care cade de pe puntea de 
la Khazad-dum, tras în adâncuri de demonul Balrog, dar biruie 
Blestemul lui Durin şi renaşte în chipul lui Gandalf cel Alb, Frodo 
îşi pierde puritatea în faţa Hăului de la Capătul Lumii, dar şi-o 
recâştigă în final, când puterile lui Sauron dispar, laolaltă cu 
duhurile Nazgulilor şi imperiul de teroare din Mordor. 

In aceste condiţii, ideea că „hobbitul Bilbo se exclude din 
Hobbiton, ţară a Nevinovăţiei, pentru că până la urmă a fost 
sedus de Inel" este o aiureală. Plecarea lui Frodo împreună cu 
Bilbo şi ielele reprezintă terminarea iniţierii, împlinirea destinului 
său, renaşterea pură în misteriosul tărâm de la Soare-Apune. 
Blajinului Sam i se refuză (temporar) accesul în Noua împărăţie, 
deşi a fost şi el, pentru o scurtă vreme, Purtător al inelului: 

„- Adesea aşa se întâmplă, Sam, când lucrurile sunt în 
primejdie: cineva trebuie să renunţe la ele, să le piardă, pentru ca 
alţii să le poată avea", îi spune Frodo. 

Sam rămâne în Comitat, să fie Primarul, după ce a devenit 
„cel mai vestit grădinar din istorie" şi moştenitor al vizuinii din 
Fundătura, aşa cum, paralela se impune de la sine, Iisus 1-a 
desemnat pe Sfântul Petre ca piatra de temelie pe care Şi-a zidit 
Biserica, citadelă pe care „porţile Iadului nu o vor birui". (Matei 
16, 18) 

După prezentarea romanului „Stăpânul inelelor", următorul 
articol din PC Games descrie pe scurt primele două episoade din 
filmul realizat de regizorul neo-zeelandez Peter Jackson. Cititorul 
va găsi aici multe amănunte tehnice sau istorioare de culise despre 
geneza peliculei, cu accent pe efectele speciale şi pe bătăliile 
virtuale realizate cu ajutorul animaţiei 3D. 

în fine, articolele menite să facă reclamă jocurilor inspirate de 
cărţile lui J.R.R. Tolkien ne vântură o sumedenie de anglicisme 
prin faţa ochilor şi ne oferă din belşug „perle" de rostire 
românească: „cunoscând publisher-w/ în mintea jucătorului SE 
ÎNCOLŢEŞTE gândul unor viitoare expansion-wn." (Middle 

Earth Online); „efecte grafice şi ATMOSFERICE dintre cele mai 
încântătoare'''' (The Battle for Middle-earth); Jocul PORNEŞTE 
din Shire, de unde Bilbo PORNEŞTE în aventura vieţii sale" (The 
Hobbit) etc. La urma urmei, la ce să te aştepţi din partea unor 
comentatori ce semnează cu pseudonime „răsunătoare'''' precum : 
Aurolacu Lebedelor, Valutican Can, Bâlbâitu Matinal? Ca să 
cităm din vorbele înţelepte ale primului amintit: „găsim şi unele 
părţi care ERA mai bine să nu apară" (p.33) 

Stilul de redactare al acestor articole dovedeşte cât de sterile 
sunt discuţiile despre ortografia cu „î din a" atât timp cât tânăra 
generaţie termină liceul, poate chiar o instituţie de învăţământ 
superior şi nu-şi însuşeşte nici măcar regulile gramaticale de bază. 
Degeaba, încordarea degetelor pe taste şi privirea aţintită pe 
monitor nu permit „dulcea zăbavă a cărţilor", cea mai bună 
profesoară de limbă şi literatură. Dar poate că tocmai „Stăpânul 
inelelor" va reuşi să-i atragă pe „gameri" către lectură şi să-i 
direcţioneze către alte opere ce rostesc Poveşti fără de sfârşit 
despre Tărâmul Fanteziei. 



Articol apărut în revista electronică „Pro-Scris" nr. 1 (25-26) 
din 16.03.2004 

Pământul de Mijloc, locul primei 
bătălii digitale 



După o aşteptare ce a durat un an, la intrarea în cinematografe 
au reapărut afişele care anunţau că rulează „întoarcerea regelui", 
ultima parte a trilogiei „Stăpânul inelelor''' scrisă de J. R. R. 
Tolkien şi ecranizată de Peter Jackson. Reclamele şi fragmentele 
prezentate în avanpremieră pe internet promiteau spectatorilor că 
vor asista la cele mai grandioase scene de luptă, împănate cu 
efecte speciale nemaivăzute. In cea mai aprigă luptă dintre Bine şi 
Rău, de pe câmpia Pelennor, urmau să se înfrunte armate compuse 
din sute de mii de războinici: elfi, nazguli, oameni, orei, olifanţi... 

De această dată, publicul şi critica (în parte dezamăgiţi de 
libertăţile pe care regizorul neozeelandez şi le-a permis în „Cele 
două turnuri") au plecat din sala de spectacole emoţionaţi şi 
mulţumiţi. Povestea a curs de la sine, jocul actorilor a convins, 
Frodo şi-a îndeplinit misiunea, Sauron a fost definitiv învins, iar 
regele s-a întors în Gondor. 

Spectacolul a cucerit datorită atentei dozări a efectelor 
speciale. Filmul cuprinde o serie de inovaţii tehnice şi informatice 
de o complexitate nemaiîntâlnită până în prezent. Realizatorii 
secvenţelor de luptă sunt profesionişti familiarizaţi cu procedeele 
„clasice" (Blue Screen - filmarea pe un fundal albastru cu ajutorul 
unei camere dotate cu un filtru de aceeaşi culoare, Digital Matte 
Painting - umplerea fundalului cu imagini create independent ori 
chiar cu animaţii digitale) şi oameni conştienţi de limitele acestor 
trucuri. Echipa condusă de la Weta Digital, condusă de Stephen 
Regelous, a lucrat începând din 1996 la software-u\ care să creeze 
un spaţiu vast în lumea virtuală, un câmp de război digital. Astfel 
a luat naştere Massive, un program de simulare multiplă. 

El a devenit operaţional în 2000 şi a fost folosit pentru 
realizarea unor scene din „Frăţia inelului" (prima bătălie dintre 

oameni, iele şi Sauron, în care Isildur, fiul lui Elendil, a dobândit 
Inelul Puterii) şi „Cele două turnuri" (confruntarea de la Văgăuna 
lui Helm), cu rezultate impresionante pentru unii (sau plictisitoare 
pentru alţii, care au văzut în ele doar un artificiu tehnic de care s-a 
abuzat). De această dată, realizatorii au beneficiat de suficient 
timp şi de o capacitate de procesare superioară pentru a realiza 
scenele similare din „întoarcerea regelui", aşa că asediul lui 
Minas Tirith şi lupta de la Poarta Neagră au cuprins secvenţe 
belicoase cu adevărat uimitoare. 

O armată manevrată de Massive e formată din „agenţi" dotaţi 
cu inteligenţă artificială. Programarea nu cere cine ştie ce operaţii 
complicate. Mai întâi, unui actor i se plasează o serie de senzori, 
apoi mişcările sale sunt filmate, analizate şi memorate. Massive 
ştie să pună cap la cap diferitele secvenţe. In momentul în care un 
orc întâlneşte un elf, el va ataca. Dacă elful apucă să scoată sabia 
din teacă, atacatorul poate să renunţe sau să continue atacul. Elful 
poate evita atacul sau să se apere, ba chiar să atace. Fiecare agent 
dispune de capacităţi biologice (îndemânare, forţă fizică, înălţime, 
acuitate vizuală) sau mentale (agresivitate, stăruinţă, inteligenţă) 
diferite. Astfel orcii pot fi graşi, înceţi în mişcări, dar să lovească 
cu putere, în vreme ce elfii pot fi înalţi, sprinteni, dar neatenţi. 
Astfel, întocmai ca şi soldaţii din oastea de teracotă a împăratului 
Galben, fiecare participant la marea bătălie poate fi individualizat 
şi lăsat să se descurce singur. Astfel, el nu poate trece ca o 
fantomă prin ceilalţi combatanţi, ci se caţără pe ziduri, ocoleşte 
obstacolele, îşi recunoaşte şi înfruntă adversarii. 

Manual, nu ar fi fost posibil să se realizeze acest lucru. In 
„Gladiatorul", film realizat de Ridley Scott, impresia de mulţime 
a fost creată prin suprapunerea unor secvenţe filmate independent, 
în ,fitacul clonelor" (George Lucas), au fost mixate digital 
secvenţe de luptă înregistrate individual. Este pentru prima oară 
când o bătălie decurge chiar sub ochii spectatorilor. Teoretic, 
programatorii au libertatea să decidă deznodământul, deşi pe 
parcursul testelor au apărut şi situaţii neaşteptate, precum cea în 
care una dintre părţi s-a retras pe neaşteptate, agenţii" sunt 
inteligenţi, odată plasaţi într-un labirint, ei ştiu să găsească singuri 

ieşirea. Totuşi nu trebuie să vă imaginaţi că personajele Massive 
sunt geniale, inteligenţa lor se situează la nivelul unei furnici. 

Softul permite şi aplicaţii non-umane. In întoarcerea 
regelui", cavaleria din Rohan se grăbeşte să vină în ajutorul 
Gondorului. Peter Jackson a dispus de câteva sute de cai, dar nu i 
s-a părut suficient pentru crearea unei senzaţii copleşitoare. 
Echipa tehnică a adaptat programul Massive să creeze şi o 
cavalerie virtuală. Prin procedeul Motion Capture, au fost înre- 
gistrate diferitele mişcări ale cailor: mers la pas, trap, galop. De 
aici încolo, calculatoarele s-au descurcat singure. 

Revista electronică maghiară „Poarta Universului" 
(http://www.sf.hu/), de unde am preluat o parte dintre informaţiile 
prezentate mai sus, anunţa că o variantă „casnică" a programului a 
ajuns în magazinele de jocuri pe calculator, astfel încât de acum 
înainte fiecare fan Tolkien va putea să înfrunte ostile sălbatice ale 
lui Sauron şi să ajute Binele să triumfe. 



Articol apărut în revista electronică „Pro-Scris" nr. 1 (25-26) 
din 16.03.2004 



Omul şi opera 

Un taloner cu o 
imaginaţie debordantă 



Printre scriitorii cu o bogată activitate ştiinţifică şi 
universitară, J. R. R. Tolkien face o figură aparte, deoarece el nu 
s-a retras în obişnuitul „turn de fildeş", ci s-a instalat „într-o 
gaură în pământ", propria lui vizuină de hobbit („£z asta înseamnă 
conforf'l). S-a discutat foarte mult şi despre cavalerismul eroilor 
săi, binecrescuţi şi antrenaţi, tenace, obişnuiţi să înfrunte greul 
fără să aştepte vreo răsplată. Iată două reprezentări contradictorii: 
pe de o parte savantul gârbovit asupra pergamentelor umplute cu 
semne ciudate, scrise într-o limbă nemaivorbită de secole, pe de 
altă parte luptătorul viteaz şi onest, preocupat de soarta celor 
dezavantajaţi, gata să-şi dea viaţa pentru tovarăşii din Frăţie. 

Oricât ar fi de şocant pentru cei obişnuiţi să judece sumar şi 
să eticheteze degrabă, în tinereţe, filologul Tolkien s-a format şi s- 
a dezvoltat multilateral, conform principiului latin: „Mens sana in 
corpore sano." Pe lângă dotarea nativă pentru învăţarea şi studiul 
limbilor, el a posedat o serie de calităţi psihologice care au făcut 
din el un excelent jucător de rugby: un atlet călit în confruntări, 
devenit leader al celor din Casa Measure, selecţionat apoi în 
echipa şcolii, unde a ocupat cel mai greu post dintre toate, cel de 
taloner - omul aflat între ciocan şi nicovală. 

John D. Rateliff aminteşte în „Istoria hobbitului" (The 
History of The Hobbit) de un interviu al lui Christopher Wiseman, 
colegul, coechipierul şi prietenul lui Tolkien, înregistrat în august 
1981. Ronald venea adesea la antrenament cu ditamai hârţoaga 
sub braţ, o carte de studiu a limbii gotice. Printr-un joc al 
întâmplării (o comandă încurcată de un librar), el primise de la un 
coleg gramatica gotică a lui Joseph Wright, dar atât aceasta cât şi 
„Primul manual de gotică" (Gothic Primar) erau volume mici, „in 
octavo", în vreme ce opul purtat la stadion avea un format mai 
mare {„in quarto") şi număra cel puţin vreo 600 de pagini, fiind, 

foarte probabil, „A Comparative Glossary of the Gothic 
Language" de G. H. Balg. Când nu era trimis pe teren sau când 
jocul lâncezea, Tolkien o răsfoia cu cea mai mare plăcere. 

Tot ca un fapt divers plin de semnificaţii ascunse, să amintim 
că primul text publicat de elevul de la şcoala regală din 
Birmingham, în numărul din martie 1911 al revistei „King 
Edward's School Chronicles" a fost „Lupta de pe terenul 
răsăritean" (Battle of the Eastern Field), un „poem eroic" creat 
după modelul „Cântărilor din Roma Antică''' (Lays of Ancient 
Rome) scrise de Lordul Macaulay, unde rapsodul cel ghiduş relata 
confruntarea zgomotoasă dintre clanurile „purpuriilor''' şi 
„verzilor", de fapt, marea partidă de rugby dintre propria Casă şi 
cea a lui Richard. Pe atunci, Tolkien juca deja de doi ani în echipa 
şcolii. Primul său meci „extern" 1-a constituit confruntarea cu 
Jesus College din Oxford, partidă jucată în 26 octombrie 1909 şi 
pierdută la scorul de 9-19. De altfel, cronologia minuţios 
întocmită de Christina Scull şi Wayne G. Hammond în „The J. R. 
R. Tolkien Companion & Guide" vă poate oferi o imagine 
completă asupra programului competiţional. 

Albumul familiei cuprinde o poză a echipei de la Şcoala 
Regelui Edward (King Edward's School) din Birmingham, 
realizată în anul şcolar 1910-1911, unde Ronald apare chiar în 
centru, cu mâinile în şold, în binecunoscuta postură de erou pus pe 
şotii a lui Peter Pan. Avea tot dreptul să stea aşa, deoarece între 
timp devenise căpitanul propriei echipe şi secretarul asociaţiei de 
rugby a şcolii. 

în rugby, grămada ordonată se acordă ca pedeapsă pentru 
scăparea mingii „înainte", aflarea în ofsaid accidental sau după 
oprirea jocului (provocată de accidentarea unui jucător). Ea 
cuprinde 16 jucători, câte opt din fiecare echipă, dispuşi pe trei 
linii şi legaţi între ei, în sistemul 3+4+1. Talonerul sau trăgătorul 
este omul aflat tocmai în centrul grămezii, jucătorul din linia întâi, 
sprijinit în dreapta şi în stânga de către cei doi pilieri (stâlpi). 
Umerii lor iau contact fizic adversarii aflaţi în posturile similare 
şi, de asemenea, suportă presiunea exercitată din spate, de către 
coechipierii din linia a Ii-a şi a IlI-a. Când mijlocaşul la grămadă 

introduce balonul în tunelul dintre cele două linii întâi, cei doi 
taloneri se luptă ca să „agate" mingea cu unul dintre picioare şi s- 
o trimită în spate, de unde va fi scoasă şi repusă în joc. 

Tolkien n-a avut niciodată o statură impunătoare, dimpotrivă, 
după cum îi scria fiului său Michael în 3 octombrie 1937, la 
început n-a fost primit în echipă deoarece era prea plăpând. „Dar 
într-o zi am decis să câştig în greutate cu o (îndreptăţită) 
ferocitate şi am terminat prin a deveni căpitanul Casei la sfârşitul 
acelui sezon şi să îmbrac tricoul echipei şcolii în următorul. " (But 
one day I decided to make up for weight by - legitimate - ferocity, 
and I ended up a house-captain at end of that season, and got my 
colours the next.) 

Mai târziu, într-o altă scrisoare (datată: 6-8 martie 1941), 
unde i-a povestit cum a ajuns să-şi cunoască iubita şi să se 
căsătorească cu ea, scriitorul descria astfel situaţia în care se aflase 
la un alt moment din viaţa sa (1915: înrolat în oaste, logodit cu 
Edith, dornic să se însoare, deşi nu dispunea de nici o sursă sigură 
de venit): „a fost o situaţie neplăcută de prindere la mijloc, mai 
ales pentru un tânăr cu o imaginaţie debordantă şi prea puţin 
curaj fizic". (It was a nasty cleft to be in, especially for a young 
man with too much imagination and little physical courage.) Fraza 
a fost adesea citată de către biografi, parcă pentru a diminua 
ferocitatea" declarată cu care, anterior, se dedicase sportului. 

După ce a absolvit şcoala şi a plecat să studieze în continuare 
la Oxford, Tolkien a continuat să joace cu aceeaşi plăcere în 
echipa Colegiului Exeter. Aici s-a ales cu nasul zdrobit şi cu limba 
muşcată, dar pasiunii sale pentru sportul cu balonul oval i-a pus 
capăt doar carnagiul din timpul Primului Război Mondial, când şi- 
a pierdut majoritatea prietenilor. Conform studiului lui John 
Garth, „Tolkien şi Marele Război" (Tolkien and the Great War), 
printre milioanele de vieţi răpuse în tranşee sau de epidemii s-au 
numărat 243 dintre absolvenţii de la Şcoala Regelui Edward şi 
141 de la Colegiul Exeter. Fair-play-ul înfruntării bărbăteşti, de la 
egal la egal, de pe terenul de sport a fost dat laoparte de asaltul 
tancurilor, bombardamentele aeriene şi atacurile chimice. 

John Garth susţine că la supravieţuirea scriitorului a 
contribuit decizia sa de tânăr ofiţer de a se implica în activitatea 
de recepţie şi transmitere a semnalelor, domeniu în care a activat 
şi Alan Alexander Milne, părintele „Ursuleţului Winnie", 
matematician la origine. Tolkien, bun cunoscător al limbilor 
germanice, a contribuit şi el la spargerea codurilor şi la descifrarea 
mesajelor interceptate de la inamic. Este o altă latură puţin 
cunoscută a literatului sportiv, care a dat un nou sens noţiunii de 
cavalerism, într-o operă începută în vremea când, uitând de 
durerile generaţiei anterioare, omenirea s-a angajat într-un alt 
război mondial, devenit ultimul numai şi numai deoarece s-a 
terminat prin detonarea primelor bombe atomice la Hiroshima şi 
Nagasaki. 

Şi-abia atunci, lumea şi-a amintit încă o dată de frumuseţea 
sporturilor. 



Articol apărut în revista electronică „Pro-Scris" nr. 1 (59-60) 
din 7.04.2009 

Scrisorile de Crăciun ale tatii 



Un cântec al lui Sztevanovity Zorân spune că omul nu află 
valoarea unui pahar cu apă decât atunci când se trezeşte în deşert, 
în bătaia unui soare arzător, pe o caniculă de se topesc şi stâncile. 
John Ronald Reuel Tolkien a rămas orfan de tată la numai 4 ani, 
iar apoi în 1904 şi-a pierdut şi mama, deci a cunoscut cum este să 
ai o familie, ce înseamnă s-o pierzi şi cât de greu este s-o duci de 
unul singur. La 17 ani, el s-a îndrăgostit de Edith Mary Bratt, o 
altă orfană, dar, întrucât s-a lăsat pe tânjală şi şi-a neglijat studiile, 
a pierdut o bursă la Oxford. Părintele iezuit Francis Xavier 
Morgan, cel „de-al doilea tată", a intervenit ferm, i-a interzis să o 
întâlnească pe Edith până când va împlini vârsta majoratului (21 
de ani) şi 1-a sfătuit să aştepte, să aibă întâi o pâine în mână, drept 
care cei doi îndrăgostiţi s-au căsătorit şapte ani mai târziu, în 22 
martie 1916. 

Despre iubirea lor, aidoma celei dintre Philemon şi Baucis, s- 
au scris zeci de mii de pagini. A început însuşi scriitorul, când a 
aşternut pe hârtie povestea dintre zâna Luthien Tinuviel şi 
muritorul Beren, eroii care au recuperat unul dintre silmarili, 
nestematele făurite şi blestemate de Feanor, din coroana de fier a 
lui Morgoth, Stăpânul întunecimii. Tolkien a mărturisit cu diferite 
ocazii că şi-a modelat eroina din „Silmarillion" după chipul şi 
asemănarea „privighetoarei" (Tinuviel): 

„Luthien era cea mai frumoasă făptură dintre toţi Copiii lui 
Iluvatar. Albastru îi era veşmântul, asemenea cerului umbrit de 
nori, dar ochii îi erau cenuşii, precum seara luminată de stele; 
mantia-i era brodată cu flori de aur, însă părul îi era negru, aşa 
cum sunt umbrele amurgului. Aidoma luminii de pe frunzele 
copacilor, aidoma glasului apelor limpezi, ca stelele de deasupra 
ceţurilor lumii - astfel îi era strălucirea şi frumuseţea." 

Când Edith a murit, în 29 noiembrie 1971, la vârsta de 82 de 
ani, Tolkien a pus ca numele zânei să fie gravat pe piatra de 
căpătâi din cimitirul Wolvercote (Oxford) şi a cerut ca sub numele 
său să fie adăugat cel al lui Beren. 

Căsătoria lor a fost binecuvântată cu patru copii. întâiul 
născut, John Francis Reuel, a văzut lumina zilei în 17 noiembrie 
1917. După terminarea Primului Război Mondial, au urmat 
Michael Hilary Reuel (22 octombrie 1920), Christopher John 
Reuel (21 noiembrie 1924) şi Priscilla Anne Reuel (18 iunie 
1929). 

Tolkien a început să picteze şi să le trimită copiilor săi răvaşe 
din partea lui Moş Crăciun în 1920, după naşterea lui Michael. Ele 
erau descoperite apoi dintr-odată, cu urme umede de fulgi abia 
topiţi, timbrate cu mărci poştale vizate de oficiul polar (uneori le 
aducea însuşi poştaşul, alteori rămâneau lăsate în urmă de Moş 
Crăciun). Ca nişte hobbiţei bine educaţi, copiii răspundeau la 
scrisori şi îşi lăsau mesajele pe cămin, unde dispăreau pe 
neaşteptate, fără ca cineva să fi trecut prin cameră. 

în răvaşele primite, Moş Crăciun îşi descria casa, povestea 
fapte de pomină petrecute la Polul Nord, întâmplări păţite de 
prietenii săi, unele caraghioase, altele intrigante. O dată cu 
trecerea timpului, gospodăria Moşului devenea tot mai 
cuprinzătoare; acolo, unde cândva nu trăia decât Ursul Polar, au 
apărut mai târziu spiriduşii zăpezii, gnomii roşii, oamenii de 
zăpadă, urşii de peşteră, precum şi nepoţii Ursului Polar, Paksu şi 
Valkotukka, doi ştrengari sosiţi în vizită. 

Ursul Polar era asistentul şef al Moşului, dar şi cauza 
principală a dezastrelor care produceau încurcături şi lipsuri din 
cadourile cerute de Crăciun. De obicei, Moşul comenta păţaniile, 
cu un scris tremurat, cu multe majuscule colţuroase. La un 
moment dat, el s-a schimbat, deoarece în 1936 Moşul a angajat un 
elf numit Ilbereth pe post de secretar (în ultimele scrisori elfii 
joacă un rol important în apărarea casei şi pivniţei Moşului 
împotriva atacurilor goblinilor). 

în 1925, vântul i-a suflat Moşului căciula din cap şi a plantat- 
o fix în vârful Polului Nord. Când Ursul Polar s-a căţărat s-o 
coboare, polul s-a frânt, iar îndrăzneţul s-a prăbuşit prin acoperiş 
în sufragerie şi şi-a rupt piciorul. In anul următor, nătăfleţul a tras 
de o manetă şi a epuizat dintr-un foc toate artificiile care dau 
naştere aurorelor boreale. Ca să peticească situaţia, păcătosul şi-a 
rugat verişoara, Ursa Mare, să strălucească mai puternic. Când 
Moş Crăciun a aprins un foc mare ca să-şi mulţumească ajutorul, 
gheaţa s-a topit şi totul s-a prăbuşit în groapă, spre marea spaimă a 
Doamnei Focă. 

In 1931, apar cei doi ursuleţi năzdrăvani, ale căror nume „s-ar 
putea traduce aproximativ" prin „Grasul" şi „Blană-Inzăpezită" . 
Evident, mai mult i-au încurcat pe Moşul şi pe spiriduşii ocupaţi 
cu împachetatul. îndrăgostit de limbi şi de scrieri, Tolkien nu s-a 
stăpânit nici de această dată şi în 1932 a inventat un alfabet 
goblinesc, descifrat de către Ursul Polar pe pereţii peşterilor unde 
se rătăcise la un moment dat şi de unde a scăpat cu ajutorul 
Ursului-de-Grotă. 

Şirul ineditelor scrisori s-a întrerupt înainte de începerea celui 
de-al doilea război mondial, când băieţii deveniseră deja mari. Ele 
au fost păstrate de familie şi publicate ulterior de Baillie Tolkien, 
cea de-a doua soţie a lui Christopher Tolkien, în 1976, la Editura 
George Allen and Unwin din Londra, cu titlul „The Father 
Christmas Letters" (un titlu şugubăţ, care se pretează la jocuri de 
cuvinte). Cartea a fost publicată peste ocean de Houghton Mifflin 
din Boston şi apoi a cunoscut mai multe ediţii, unele cu titlul 
modificat univoc în „Letters from Father Christmas'" (Harper 
Collins, 2004), vezi http://www.fantasticfiction.co.uk/t/j-r-r- 
tolkien/father-christmas-letters.htm. 

In româneşte a început să fie tradusă de poeta Simone Gyorfi 
în decembrie 2004 şi publicată secvenţial, vreme de doi ani, cu 
titlul „Scrisorile de Crăciun ale tatii" (o interpretare posibilă a 
titlului englezesc din ediţia princeps) în revista on-line de critică 
literară „Pro-Scris". Traducerea oficială, cu titlul „Scrisori de la 
Moş Crăciun", a fost realizată de Fabiola Popa şi a văzut lumina 

tiparului în 2006, la Editura RAO, în format de album bogat 
ilustrat. 



Articol apărut în revista electronică „Pro-Scris" nr. 51-54 din 
23.02.2008 

Trei texte sacre 



O dată cu romanele sale, scriitorul englez John Ronald Reuel 
Tolkien (1892-1973) a creat un univers insolit, Pământul de 
Mijloc, populat de diferite neamuri: pitici, elfi, orei, căpcăuni, 
oameni, uriaşi, hobbiţi. Felul cum au apărut aceşti locuitori ne 
este povestit în Silmarillion. întâii Născuţi ai Creatorului (numit 
aici Eru Iluvatar) sunt nişte făpturi angelice, trezite sub lumina 
stelelor presărate de valara Varda, soţia lui Manwe, în apropiere 
de lacul Cuivienen (,Apa Trezirii"). Aici au trăit vreme 
îndelungată, răstimp în care au străbătut Pământul de Mijloc şi s- 
au minunat de toate cele întâlnite, căci fuseseră creaţi cu darul 
vorbirii şi au dat nume tuturor lucrurilor şi făpturilor pe care le-au 
zărit. Pe ei înşişi s-au numit quendi, adică „cei care vorbesc", căci 
în afara lor nu existau alte făpturi care să cuvânte sau să cânte. 
Abia apoi, o dată cu primul răsărit de Soare, s-au născut şi 
oamenii, neam căruia Creatorul i-a hărăzit o soartă aparte. 

Elfii erau nemuritori, iubeau frumuseţea lumii, o făceau să 
înflorească prin delicateţea şi perfecţiunea cu care au fost dăruiţi. 
La început ei au vorbit doar quenya (elfa nobilă), dar apoi s-au 
amestecat cu oamenii şi astfel a apărut limba sindarină. In Anexa 
F {„Limbile şi popoarele celui de-al treilea ev") la Stăpânul 
inelelor , Tolkien ne spune că, înainte de Apusul lor, majoritatea 
elfilor adoptaseră sindarină pentru viaţa de zi cu zi, în vreme ce 
elfa nobilă devenise un fel de „latină a elfilor", folosită doar în 
ceremonii, în datini şi în cântece. 

Intr-o scrisoare din 1952 adresată lui Milton Waldman, în 1951, 
reprodusă în preambulul ediţiei româneşti a „Silmarillion" '-ului, J. R. 



V. versiunea românească (la care facem trimiterile textuale) - J.R. R. Tolkien, Stăpînul 
inelelor, Bucureşti, RAO: voi. I, Frăţia inelului, traducere de Irina Horea, versuri 
traduse de Ion Horea, 1999; voi. II, Cele două turnuri, traducere de Gabriela Nedelea, 
2000; voi. III, întoarcerea regelui, traducere de Irina Horea, versuri traduse de Ion 
Horea, 2001. 

R. Tolkien mărturisea o legătură specială cu această parte a creaţiei 
sale: ,Jn spatele poveştilor mele se află o întreaga încrengătură de 
limbi (cele mai multe doar schiţate ca structură). Dar acelor creaturi 
pe care în engleză le numesc «Elves», o denumire ce induce în 
eroare, le-am destinat doua limbi înrudite care sunt aproape 
complete - am scris istoricul lor, iar formele (reprezentând două 
laturi diferite ale propriului meu gust lingvistic) au fost deduse în 
mod ştiinţific dintr-o origine comună. Din aceste limbi am construit 
aproape toate numele care apar în legendele mele. Ceea ce conferă, 
sau cel puţin aşa cred, un anumit caracter toponimiei şi onomasticii 
(coeziune, unitate de stil lingvistic, iluzia istoricităţii), cu totul unic în 
literatura de gen.'" Şi, parcă presimţind avatarurile postume ale 
operelor sale, scriitorul sublinia: probabil că pentru mulţi este un 
lucru lipsit de importanţă, însă nu şi pentru mine, dată fiind 
sensibilitatea mea deosebită faţă de astfel de aspecte." Ce ar fi zis 
oare autorul, văzând că ediţia românească a Stăpânului inelelor a 
apărut fără Anexa E şi fără partea a doua din Anexa F {„Despre 
traducere"), omise nu atât „din motive care ţin de ortografia şi 
pronunţia specifice limbii engleze", cum ar fi dorit traducătoarea să 
credem, cât mai degrabă din grabă şi comoditate? 

La baza graiurilor quenya (elfa nobilă) şi sindarin (idiom 
vorbit de elfii cenuşii) a stat finlandeza, pe care scriitorul o 
învăţase citind Kalevala în original. Un vorbitor de maghiară 
(limbă înrudită cu finladeza) poate regăsi în lexicul elfesc multe 
cuvinte cunoscute: să amintim, drept exemplu, un termen precum 
atar „tată", din care s-a format apelativul atani, „oameni", atât 
de apropiat de ungurescul atya, „părinte". 

Tolkien nu numai că a inventat limbile de pe Pământul de 
Mijloc, ci chiar le-a folosit. Exemplificări ar fi destule, ne oprim 
însă doar la A Elbereth Gilthoniel, imnul de slavă cântat de elfi 
în cinstea valarei Varda , pe care Frodo Baggins îl aude în casa 
lui Elrond din Vâlceaua Despicată, în momentul când, împreună 
cu Bilbo Baggins, ies din Sala Focului {Stăpânul inelelor, voi. I, 
pp. 341-342). Se pare că Frodo cunoştea dinainte o parte din 



2 Numită Elbereth în sindarină sau Elentâri în elfa nobilă/quenya. 

imn, deoarece, rostind primul vers, 1-a alungat pe Regele 
Vrăjitor, atunci când nazgulii i-au atacat pe hobbiţii poposiţi pe 
Amon Sul, „Tancul Vremii" {Stăpânul inelelor, voi. I, p. 287). 
Să ne amintim de remarca lui Aragorn (pe când era cunoscut de 
membrii frăţiei sub numele Pas Mare): „Mai ucigător pentru el 
[Regele Vrăjitor] a fost numele Elbereth." (Stăpânul inelelor, 
voi. I, p. 290) In momentul când bărcile cu care Frăţia Inelului a 
pornit din Lothlorien au fost atacate de un nazgul, prinţul elf 
Legolas şi-a lansat săgeata cerând ajutorul Doamnei Stelelor prin 
aceleaşi cuvinte (Stăpânul inelelor, voi. I, p. 543). Sam cel 
înţelept invocă imnul din nou când respinge atacul lui Shelob, 
păianjenul monstruos din Cirith Ungol (Stăpânul inelelor, voi. II, 
p. 425). 3 

A Elbereth Gilthoniel este cel mai lung text în sindarină din 
Stăpânul inelelor. Tolkien a tradus în volum doar două cuvinte 
din imn, „galadhremmin EnnoratK'' (ţinuturi împădurite de pe 
Pământul de Mijloc), amintite într-o notă din Anexa E. Ulterior, 
el a realizat o traducere completă în engleză, însoţită de 
comentarii lămuritoare, publicată în antologia de versuri şi 
muzică Road Goes Ever On, care a apărut în mai multe ediţii. 
Iată traducerea imnului elfesc (de fapt, a celor trei variaţiuni ale 
sale incluse în roman), realizată pe baza versiunii engleze 



în studiul The Lord and Lady of the Rings: The Hidden Presence of Tolkien 's 
Catholicism in the Lord of the Rings (Domnul şi Doamna Inelelor: Tăinuita prezenţă a 
catolicismului în Stăpânul Inelelor de Tolkien), Stratford Caldecott relevă o 
trăsătură definitorie a credinţei scriitorului englez, „pe care mulţi (incluzându-1 aici şi pe 
prietenul lui Tolkien, C. S. Lewis) o găsesc dubioasă şi anume venerarea Fecioarei 
Măria". Eseistul consideră că unele dintre trăsăturile Maicii Domnului se regăsesc în 
anumite personaje feminine ale lui Tolkien, precum Galadriel şi Elbereth. Dar legătura 
directă apare explicit prezentată în finalul romanului. Inelul Suveran a fost distrus pe 25 
Martie, de Bunavestire, cu exact nouă luni înainte de Crăciun. Este ziua zămislirii 
copilului divin, a imaculatei concepţiii anunţate de îngerul Gabriel (Luca 1 :28), printr-o 
frază aflată la temelia unei alte rugăciuni creştine, Bucură-te, Mărie. 

Mai multe informaţii se pot găsi în scrisoarea lui Tolkien către Rhona Beare din 14 
octombrie 1958 (scrisoarea nr. 211 din volumul The Letters ofJ.R.R. Tolkien, îngrijit de 
Humphrey Carpenter şi Christopher Tolkien şi publicat pentru prima dată de George 
Allen & Unwin în 1981), precum şi în diverse studii şi comentarii, printre care cel scris 
de Helge K. Fauskanger (v. http://folk.uib.no/hnohf/elbereth.htm - sursă accesată pe 24 
octombrie 2008) 

propuse de însuşi J. R. R. Tolkien (prezentăm în paralel 
versiunea originală în sindarină, versiunea în limba engleză şi 
versiunea în limba română): 



A ELBERETH GILTHONIEL / 

O ELBERETH STAR-KINDLER / 
O! DOAMNĂ A STELELOR, APRINZĂTOARE A ASTRELOR 

1. A Elbereth Gilthoniel, 5 

O Elbereth Star-kindler 

O! Doamnă a Stelelor, Aprinzătoare a astrelor 

silivren penna mîriel 

(white) glittering slants down sparkling likejewels 

ca nişte nestemate scânteind, în licăr [alb] pe când se sting, 

o menel aglar elenath! 

from [the] firmament [the] glory [of] the star-host! 
pe firmament, strălucire a mulţimii de stele! 

Na-chaered palan-diriel 

To-remote distance far-having gazed 

Din depărtări de neatins, privind spre dincolo de zare, 

o galadhremmin ennorath, 

from [the] tree-tangled middle-lands, 

din ţinuturile împădurite de pe Pământul de Mijloc, 

Fanuilos, Ie Iinnathon 

Fanuilos, to thee I will chant 

Fanuilos 6 , către tine îmi înalţ cântarea 



5 Variaţiunea imnică invocată în căminul lui Elrond, stăpânul ţinutului 
Rivendell (Stăpânul inelelor, voi. I, pp. 341-342). 

6 Fanuilos este o formă a numelui Amon Uilos, denumirea sindarină a muntelui 
Oilosse („Albeaţa Nepieritoare"), un fel de Olimp al Pământului de Mijloc, 
unde trăiau valarii Manwe şi Varda. Mulţi au fost derutaţi de acest aspect şi de 
aceea au considerat că miturile din Silmarillion sunt de sorginte păgână. într-o 
scrisoare datată 2 decembrie 1953, adresată lui Robert Murray, Tolkien 

nef aear, si nef aearon! 

on this side of ocean, here on this side ofthe Great Ocean! 

pornită de pe acest ţărm al oceanului, de pe acest ţărm al 
Marelui Ocean. 



2. A Elbereth Gilthoniel, 7 

O Elbereth Star-kindler 

O! Doamnă a Stelelor, Aprinzătoare a astrelor 

o menel palan-diriel, 

from heaven gazing afar, 

din ceruri scrutând în depărtare 

le nailon si di'-nguruthos! 

to thee I cry now beneath the shadow ofdeath! 

Ţie-ţi mă plâng acum, învăluit de umbra morţii! 

A tiro nin, Fanuilos! 

O look towards me, Everwhite! 

O! priveşte către mine, tu, Cea Veşnic Preacurată! 



3. A Elbereth Gilthoniel, 

O Elbereth Star-kindler 

O! Doamnă a Stelelor, Aprinzătoare a astrelor 

silivren penna miriel 

white-glittering, slanting down sparkling like ajewel, 

mărturisea, fără echivoc: „Bineînţeles, Stăpânul inelelor este o operă 
fundamental religioasă şi catolică; iniţial, fără să-mi dau seama, apoi 
[urmărind] conştient [acest lucru] în timpul revizuirii." ("The Lord of the Rings 
is of course a fundamentally religious and Catholic work; unconsciously so at 
fîrst, but consciously in the revision.") 

7 Variaţiunea imnică invocată în Cirith Ungol de către Sam Gamgee, care o 
înfruntă pe Shelob (Stăpânul inelelor, voi. II, p. 425). 

8 Variaţiunea imnică invocată la întoarcerea din aventură a lui Frodo Baggins şi 
a lui Sam Gamgee (Stăpânul inelelor, voi. III, p. 401). 

ca nişte nestemate scânteind, în licăr alb pe când se sting, 

o menel aglar elenath, 

the glory ofthe starry host 

strălucire a mulţimii înstelate! 

Gilthoniel, A! Elbereth! 

Starkindler, O! Elbereth! 

Aprinzătoare a astrelor, o, Doamnă a Stelelor! 



Tolkien a ştiut să-şi îmbine pasiunea pentru născocirea 
limbilor cu credinţa. Una dintre cele mai elocvente dovezi o 
constituie faptul că el a tradus în elfa nobilă (quenya) principalele 
rugăciuni creştine, precum Tatăl nostru şi Bucură-te, Mărie. 
Prezentăm în continuare aceste două texte sacre (pentru o 
urmărire mai uşoară a versiunii originale în quenya, îi 
juxtapunem versiunea în limba engleză şi versiunea în limba 
română). 



ATAREMMA / OUR FATHER I TATĂL NOSTRU 

Atarcmma i ea han ca 

Ourfather who art in heaven, 

Tatăl nostru Carele eşti în ceruri 

na aire esselya 

hallowed be thy name, 

sfinţească-se numele Tău; 

aranielya na tuluva 

thy kingdom come, 
vie împărăţia Ta; 

na care indomelya cemende tambe Erumande 

thy will be done, on earth as [it is] in heaven 

facă-se voia Ta precum în cer aşa şi pe pământ. 

ămen anta şira ilaurea massamma 

Give us this day our daily bread, 

Pâinea noastră cea de toate zilele dă-ne-o nouă astăzi; 

ar ămen apsene ucaremmar siv' emme apsenet tien i ucarer 
emmen 

and forgive us our trespasses as we forgive those who 
trespass against us. 

şi ne iartă nouă greşalele noastre precum şi noi iertăm 
greşiţilor noştri; 

Alame tulya usahtienna mal ăme etelehta ulcullo : nâsie : 

And lead us not into temptation, but deliver us from evil. 
Amen. 

şi nu ne duce pe noi în ispită, ci ne izbăveşte de Cel- 
Rău. Amin. 



AIA MĂRIA / HAIL MARY I BUCURA-TE, MĂRIE 

Aia Măria quanta Eruanno 

Hail Maryfull of gr ace, 

Bucură-te, Mărie, cea plină de har, 

i Hem as elye • 

the Lord is with thee. 
Domnul este cu tine. 

aistana elye imica nisi : 

Blessed art thou among women 

Binecuvântată eşti tu între femei, 

ar aistana i yâve monalyo Yesus : 

and blessed is the fruit ofthy womb Jesus. 

şi binecuvântat este rodul trupului tău, Isus. 

Aire Măria Eruo ontaril 

Holy Mary mother of God, 

Preasfântă Mărie, Mama lui Dumnezeu, 

a hyame râmen ucarindor 

prayfor us sinners 

roagă-te pentru noi păcătoşii, 

si ar liimcssc ya firuvamme : nâsie : 

now and in the hour ofour death. Amen. 
acum şi în ora morţii noastre. Amin. 



Articol apărut în revista ,J±cta Iassyensia Comparationis''' 
(Universitatea „Al. I. Cuza" din Iaşi), nr. 6 / 2008, pag. 363-367. 

